text:
ལྕང་སྐྱ་རོལ་བའི་རྡོ་རྗེ་མཆོག
ལྕང་སྐྱ་རོལ་པའི་རྡོ་རྗེའམ་ཡེ་ཤེས་བསྟན་པའི་སྒྲོན་མེ་ནི་མདོ་སྨད་ཙོང་ཁ་བྱང་གི་ཕྱོགས་སུ་རྒྱ་བོད་འདྲེས་མར་བསྡད་པའི་ས་ཆ་ལང་གྲུའུ་ཞེས་པའི་འབྲོག་སྡེར། ཧོར་གྱི་རུས་སུ་གཏོགས་པའི་ཡབ་ཆི་གྱ་ཚངས་པ་གུ་རུ་བསྟན་འཛིན་དང་། ཡུམ་བུ་སྐྱིད་གཉིས་ཀྱི་སྲས་སུ། རབ་བྱུང་བཅུ་གཉིས་པའི་མེ་བྱ(སྤྱི་ལོ1717)ལོའི་ཟླ་བ་དང་པོའི་ཚེས་བཅུའི་ཉིན་སྐུ་བལྟམས། དགུང་ལོ་བཞིར་ཕེབས་པ་ན། འཇམ་བཞད་ངག་དབང་བརྩོན་འགྲུས་ཀྱིས་ལྕང་སྐྱ་བློ་བཟང་ཆོས་ལྡན་གྱི་སྤྲུལ་སྐུར་ངོས་འཛིན་མཛད། སྐབས་དེར་སོག་པོའི་ཝང་སྟོབས་ཆེན་ཞིག་གི་བུ་ལྕང་སྐྱའི་སྤྲུལ་སྐུ་ཡིན་པར་བསྒྲགས་སྟབས། རེ་ཞིག་བར་གོང་མར་ཞུ་རྒྱུ་འགྱངས་དགོས་ཐུག དེ་ནས་ཐུའུ་བཀྭན་ཆོས་ཀྱི་རྒྱ་མཚོས་ཐུགས་ཁུར་བཞེས་ཏེ་གོང་མར་ཞུས་པས། གདན་སར་གདན་དྲོངས་ཞེས་པའི་བཀའ་ཐོབ། པེ་ཅིང་ནས་དཀའ་ཆེན་ཤེས་རབ་དར་རྒྱས་དང་དེམ་ཆི་བཅས། ལྕགས་བྱི་ཟླ་བ་ལྔ་པར་ལང་གྲུའུ་ལ་སྤྲུལ་སྐུ་གདན་འདྲེན་དུ་འབྱོར། ཚེ་གཅིག་ཉིན་གཟིམ་གུར་དུ་གདན་དྲངས་ནས་གསོལ་སྟོན་རྒྱ་ཆེན་ཕུལ་ཞིང་། གོང་མས་གནང་བའི་དངོས་འབུལ་སྤམ་མཐོ་བ་ཕུལ། ཚེས་གསུམ་ཉིན་དགོན་ལུང་ཕྱོགས་སུ་ཆིབས་ཁ་བསྒྱུར། ཚེས་པ་བཅུའི་ཉིན་བླ་དཔོན་སེར་སྐྱ་སྟོང་ཕྲག་མང་པོས་བསུ་བ་དང་བཅས་ལྕང་སྐྱ་བླ་བྲང་དུ་འབྱོར། ལྕང་སྐྱ་གོང་མའི་སློབ་མ་ཨ་རྩེ་ཆོས་རྗེ་བློ་བཟང་ཆོས་འཛིན་མདུན་ནས་འབྲི་ཀློག་སྦྱོར་སྡེབ་སོགས་སྦྱོང་བའི་འགོ་བཙུགས། དགུང་ལོ་བདུན་པར་བློ་བཟང་བསྟན་པའི་རྒྱལ་མཚན་མདུན་ནས་དགེ་བསྙེན་གྱི་སྡོམ་པ་བླངས།
རབ་བྱུང་བཅུ་གཉིས་པའི་ཆུ་མོ་ཡོས་ཀྱི་ལོ(སྤྱི་ལོ1723)ལ་མཚོ་སྔོན་གྱི་དཔོན་བསྟན་འཛིན་ཆིང་ལྦང་སོགས་ནས་གོང་མར་རྒོལ་བའི་དུས་ཟིང་བསླངས། ཅང་ཇུན་གུང་ཉེན་གཡོའུ་དང་། གུང་ཡོའུ་གྲུང་ཆི་གཉིས་ཀྱིས་དཔུང་ཆེན་བཏེགས་ནས་མཚོ་སོག་ཆམ་ལ་ཕབ། དགོན་སྡེ་མང་པོར་གོང་མའི་བཀའ་ཆད་ཕོག ཤིང་ཕོ་འབྲུག་གི་ལོ(སྤྱི་ལོ1724)ལ་དགོན་ལུང་དགོན་པ་ཤུལ་མེད་དུ་བརླགས། ལྕང་སྐྱ་སྤྲུལ་སྐུ་དགོན་ལུང་ནས་ཉིན་ལམ་གཉིས་ཙམ་གྱི་སར་མཆོད་རྟེན་ཐང་དགོན་པའི་ཉེ་འདབས་ནགས་ཚལ་སྟུག་པོ་ཡོད་པའི་བྲག་ཕུག་ཅིག་ཏུ་གབ་ནས་བཞུགས། སྐབས་དེར་གོང་མ་ཡུང་ཏྲིང་རྒྱལ་སར་ཕེབས་ནས་ལོ་གཉིས་པ་ཡིན་ཞིང་། ལྕང་སྐྱ་གོང་མར་ཟབ་ཆོས་ཞུས་མྱོང་བས་ཐུགས་དད་ཁྱད་པར་ཅན་ཡོད་སྟབས། སྤྲུལ་སྐུར་བར་ཆད་འབྱུང་དོགས་ཀྱིས་དེ་འཕྲལ་ཅང་ཇུན་གཉིས་ལ་པེ་ཅིང་དུ་གདན་དྲང་དགོས་པའི་བཀའ་ཕབ། ཅང་ཇུན་གཉིས་ཀྱིས་ཐབས་སྣ་ཚོགས་ལ་བརྟེན་ཏེ་ནགས་ཚལ་ནས་ཟི་ལིང་དུ་གདན་དྲངས། དེ་ནས་རྒྱ་ནག་ཏུ་ཕེབས། གོང་མས་ཁོང་ཟུང་གྲུ་ཟི་དགོན་པར་ལྕང་སྐྱ་གོང་མའི་གདན་སར་བཀོད། དཀའ་ཆེན་ཤེས་རབ་དར་རྒྱས་སློབ་དཔོན་དུ་བསྟེན་ནས། མདོ་སྔགས་ཀྱི་གཞུང་ཆེན་རྣམས་ལ་གསན་སྦྱོང་མཛད། དགུང་ལོ་བཅོ་བརྒྱད་པའི་དུས་སུ་རིག་གནས་ཀུན་ལ་མཁས་པར་གྱུར། རྒྱ་དང་སོག་པོ་མན་ཇུ་བཅས་ཀྱི་སྐད་ཡིག་ཀྱང་ཁོང་དུ་ཆུད། སྐབས་དེར་གོང་མས“བྱམས་བརྩེས་འགྲོ་བ་ཡོངས་ཀྱི་སྤྱི་བོ་ནས་དབང་བསྐུར་བའི་ཀུན་མཁྱེན་བླ་མ”ཞེས་པའི་མཚན་སྙན་དང་གསེར་སྲང་བརྒྱད་ཅུ་ལས་གྲུབ་པའི་ཐམ་ཀ གསེར་ཡིག་བཅས་གནང་ནས་ཆབ་སྲིད་ཆེན་པོའི་བླ་མར་བཀུར།
ཤིང་ཕོ་སྟག་གི(སྤྱི་ལོ1734)ལོ་ལ་གོང་མའི་བཀའ་བཞིན། རྒྱལ་སྲས་བཅུ་བདུན་པ་ཁེང་ཟི་ཡིང་ཝང་དང་ལྷན་ཅིག རྒྱལ་དབང་བདུན་པ་དབུས་སུ་གདན་དྲངས་ནས་པོ་ཏ་ལའི་གདན་སར་འགོད་པའི་ཆེད་དུ་ཁམས་ཕྱོགས་སུ་ཕེབས། ཟླ་བ་བཅུ་གཅིག་པའི་ཚེས་ཉེར་གསུམ་ཉིན་མགར་ཐར་དུ་འབྱོར། རྒྱལ་དབང་མདུན་པར་གོང་མས་གནང་བའི་གསེར་ཡིག་བསྒྲགས་ཤིང་དངོས་འབུལ་རྒྱ་ཆེན་ཕུལ། དགུང་ལོ་བཅུ་དགུ་པ་ཤིང་མོ་ཡོས་ཀྱི་ལོའི(སྤྱི་ལོ1735)ཟླ་བ་གསུམ་པར་ཁམས་ལྷོ་བརྒྱུད་ཀྱི་ཉག་ཆུ་རྫོང་དང་ལི་ཐང་སོགས་བརྒྱུད་དེ་དབུས་སུ་ཕེབས། ཟླ་བ་བདུན་པའི་ཚེས་བཅུ་བདུན་ཉིན་རྒྱལ་དབང་བདུན་པ་པོ་ཏ་ལར་གདན་ཁྲིར་བཀོད། ཟླ་བ་བཅུ་པར་གཙང་དུ་ཕེབས། ཚེས་བརྒྱད་ལ་བཀྲ་ཤིས་ལྷུན་པོར་འབྱོར། ཚེས་དགུ་ཉིན་པཎ་ཆེན་ལས་རབ་བྱུང་དགེ་ཚུལ་གྱི་སྡོམ་པ་མནོས། སྐབས་དེར་གོང་མ་ཡུང་ཏྲིང་གནམ་དུ་གཤེགས་པའི་ལོར་རྒྱ་ནག་ཏུ་ཆིབས་ཁ་བསྒྱུར། དར་མདོ་སོགས་བརྒྱུད་དེ་པེ་ཅིང་དུ་ཕེབས། གོང་མ་ཆན་ལུང་ནས་ཁོང་པེ་ཅིང་གི་ཐམ་ཀ་བླ་མར་བསྐོར། དགུང་ལོ་ཉེ་ལྔར་ཕེབས་པ་ལྕགས་མོ་བྱའི་ལོར་གོང་མས་བསྟན་འགྱུར་སོག་ཡིག་ཏུ་བསྒྱུར་དགོས་པའི་བཀའ་ཕེབས། ཟླ་བ་བཅུ་པར་དབུ་བཙུགས། ལོ་ཙཱ་བ་མང་པོ་དང་ལྷན་ཅིག་ཆུ་ཕོ་ཁྱིའི་ལོ་ཟླ་བ་བཅུ་གཅིག་པའི་ཚེས་བཅོ་ལྔ་ལ་མཇུག་གྲུབ་པར་མཛད། ཕྱིས་སུ་པེ་ཅིང་དུ་དཔར་བཏབ་ནས་སོག་ཡུལ་ཀུན་ཏུ་ཁྱབ་བོ། ། དགུང་ལོ་སོ་གསུམ་དུ་ཕེབས་པ་ས་མོ་སྦྲུལ་ཀྱི་ལོར་གོང་མར་དགོངས་པ་ཞུས་ཏེ་མདོ་སྨད་རང་ཡུལ་དུ་ཕེབས། རྒྱལ་བ་ཡོན་ཏན་རྒྱ་མཚོས་བཏབ་པའི་དགོན་ལུང་དུ། ཁྲི་ཟུར་སུམ་པ་ཞབས་དྲུང་སོགས་ཆེ་དགུས་སེར་སྦྲེང་དང་བཅས་བསུས། དེ་ནས་སྐུ་འབུམ་དགོན་སོགས་སུ་ཕེབས་ནས་དམ་ཆོས་བསྩལ། ཟླ་བ་བརྒྱད་པར་པེ་ཅིན་དུ་ཚུར་ཕེབས།
ཁོང་དགུང་ལོ་ཞེ་གཅིག་ཏུ་ཕེབས་པ་རབ་བྱུང་བཅུ་གསུམ་པའི་མེ་མོ་གླང་ལོ(སྤྱི་ལོ1757)ཟླ་བ་གཉིས་པའི་ཚེས་གསུམ་ལ། རྒྱལ་དབང་བདུན་པ་དགོངས་པ་རྫོགས་པའི་གནས་ཚུལ་པེ་ཅིན་དུ་འབྱོར། གོང་མས་བཀའ་ཕེབས་ལྟར། རྒྱལ་དབང་སྐྱེ་ཕྲེང་ངོས་འཛིན་པའི་ཆེད་དུ། ཨམ་བན་གཅིག་དང་གོང་མའི་བླ་སྨན་པ་གཉིས། དཔོན་ཆུང་ཁ་ཤས་དང་བཅས་ཁམས་དར་རྩེ་མདོ་སོགས་བརྒྱུད་དེ་དབུས་སུ་ཕེབས། ཟླ་བ་བཅུ་གཉིས་པར་ལྷ་སར་འབྱོར། ཕྱི་ལོའི་ཟླ་བ་བཞི་པར་གཙང་བཀྲ་ཤིས་ལྷུན་པོར་བསྐྱོད། པཎ་ཆེན་བློ་བཟང་དཔལ་ལྡན་ཡེ་ཤེས་དང་ཞལ་འཛོམས། སྣར་ཐང་དུ་ཆོས་མཇལ་ཕེབས་རྗེས་དབུས་སུ་ཕྱིར་ཕེབས། ལྕགས་ཕོ་འབྲུག་གི་ལོར་པེ་ཅིན་དུ་ཕྱིར་ཕེབས། སྐབས་དེར་གོང་མའི་ཕོ་བྲང་དུ་ལྕང་སྐྱ་མ་གཏོགས་བླ་ཆེན་གཞན་མེད་པར་བརྟེན། གོང་མས་ཐུའུ་བཀྭན་ཆོས་ཀྱི་ཉི་མ་པེ་ཅིན་ཡོང་དགོས་པའི་བཀའ་ཕེབས། དེ་ནས་ཐུའུ་བཀྭན་རྒྱ་ནག་ཏུ་ཕེབས་ནས་ཁོང་གི་སློབ་མར་གྱུར། དགུང་གྲངས་ང་གཅིག་བཞེས་པ་མེ་ཕག་ལོ་ནས་བཟུང་དབྱར་ཁར་ཟླ་བ་བཞི་པ་ནས་བརྒྱད་པའི་བར་རི་བོ་རྩེ་ལྔར་བཞུགས་ཤིང་། དེར་ཨེ་ཝཾ་དགའ་འཁྱིལ་ཞེས་པའི་སྒྲུབ་ཁང་ཞིག་ཀྱང་བཏབ། དགུང་ལོ་ང་ལྔར་ཕེབས་པ་ལྕགས་མོ་ཡོས་ཀྱི་ལོར་གོང་མས་བཀའ་ཕེབས་ལྟར། རྒྱལ་བའི་བཀའ་འགྱུར་རོ་ཅོག་མན་ཇུའི་སྐད་ཡིག་ཏུ་བསྒྱུར་བར་མཛད། པེ་ཅིན་གི་བླ་མ་མཁས་པ་དང་། ཧྭ་ཤང་ཡོན་ཏན་བཟང་བར་རྣམས་ལ་བསྒྱུར་བཅུག བླ་མ་རང་གིས་ཞུས་པར་མ་ཚད་གོང་མས་ཀྱང་ཞུ་བཅོས་སོགས་མཛད་དེ་ལོ་འགའ་ལ་གྲུབ་པར་མཛད།
རབ་བྱུང་བཅུ་གསུམ་པའི་མེ་ཕོ་རྟའི་ལོ(སྤྱི་ལོ1786)ཟླ་བ་བཞི་པའི་ཚེས་གཉིས་ཀྱི་ཕྱི་དྲོར་ལྕང་སྐྱ་རོལ་པའི་རྡོ་རྗེ་རྒྱ་ནག་རི་བོ་རྩེ་ལྔར་སྐུ་གཤེགས། བླ་མ་དེ་དུས་དགུང་ལོ་བདུན་ཅུ་ཐམ་པ་ཡིན་ནོ། ། ཁོང་གི་གསུང་ནི་རྣམ་ཐར་དང་། གསོལ་འདེབས། མགུར་དང་། ཆབ་ཤོག ཞུ་འཕྲིནཆོ་ག་དང་སྒྲུབ་ཐབས་སོགས་པོ་ཏི་ཀ་ནས་ཇ་པའི་བར་པོད་བདུན། ཀྲུང་གོའི་མི་རིགས་དཔེ་མཛོད་ཁང་དུ་བཞུགས་སོ། །
版权所有:西藏民族大学图书馆 更新
地址:陕西省咸阳市文汇东路六号 邮编:712082 电话:029-33755418 邮箱:lib@xzmu.edu.cn
您是第 2807725 位访客


c: text/html

text:
ཐོག་མའི་ཀུན་སློང་།
མི་ཡི་གཤིས་ཀྱིས་ཡུལ་དང་སྲོལ་གཉིས་སྐྱོངས།།
ཡུལ་དང་སྲོལ་གྱིས་རིགས་ཀྱི་ངོ་བོ་འཛིན།།
རྒྱལ་མོ་རོང་གི་ཡུལ་སྲོལ་གོམས་གཤིས་ཀྱིས།།
སྔོན་བྱུང་མེས་པོ་དག་གི་མཛད་བཟང་དྲན།།
མདོ་ཁམས་སུ་སླེབས་ནས་མི་ལོ་བཅུ་ཕྲག་གཅིག་ལྷག་འགོར་ཞིང་། རིང་མོ་ཞིག་ནས་ཤར་རྒྱལ་མོ་རོང་ལ་ཡུལ་སྐོར་ཐེངས་ཤིག་འགྲོ་དགོས་ཀྱི་འདུན་པ་ཡང་ཡང་བྱུང་མོད་ད་བར་དུ་རྒྱུ་རྐྱེན་དུ་མའི་དབང་གིས་འགྲོ་ཐུབ་མ་སོང་། དེ་ཡང་ལ་ལ་ཞིག་རྒྱལ་རོང་ནི་མཛེས་མའི་ལུང་བར་གྲགས་པའི་སྙན་པས་ཡུལ་འདིར་འགྲོ་བ་དང་། ལ་ལ་གང་ཞིག་དོན་དུ་གཉེར་ནས་གསར་བཤད་ཞིབ་འཇུག་གི་ལས་ལྷུར་ལེན་འདོད་པ་དེའི་དབང་གིས་ཀྱང་མ་ཡིན་པར་གནའ་བོའི་བཙན་པོའི་བཀའ་ཡི་ལུང་དང་རིགས་དང་རུས་ཀྱི་རྩ་བ་མ་ཉམས་ཤིང་སྐད་དང་ཡི་གེའི་རང་བཞིན་མ་འགྱུར་བའི་བོད་ཀྱི་ཡུལ་སྡེ་འདིའི་བྱུང་རབས་དང་ད་ལྟའི་འཚོ་བ་དངོས་ལ་རོལ་མྱོང་དང་རྒྱུས་ལོན་ཅིག་བྱ་འདོད་པས་ཡིན།
༡ ལམ་དུ་ཆས་པ།
ཉེ་བའི་ལོ་འདི་གར་རྒྱལ་སྤྱི་དང་རྒྱལ་ནང་གང་སར་ཡུལ་སྐོར་རིག་གནས་དང་ཡུལ་སྐོར་ལྗོངས་རྒྱུའི་འཚོ་བ་དེ་ནི་ཧ་ཅང་འཕེལ་རྒྱས་མགྱོགས་ཤིང་ལྷག་པར་གཞུང་གི་ཚོགས་སྡེའི་ལས་བྱེད་རྣམས་ལ་མཚོན་ན་དུས་ཆེན་གྱི་གུང་གསེང་ཉི་མ་གཅིག་གཉིས་དེ་ནི་ནམ་རྒྱུན་བསྐྱར་ཟློས་དང་ངལ་དུབ་ཀྱིས་གཙེས་པའི་གཞུང་ལས་ཁང་གི་ཕྱི་རོལ་ཏུ་སོང་ནས་རང་དབང་དང་ལྷིང་འཇགས། དྭངས་གཙང་གི་ཁོར་ཡུག རང་བྱུང་གི་མཛེས་སྡུག་ལ་རོལ་རྒྱུ་ནི་གསེར་སྲང་བརྒྱ་བས་ལྷག་པའི་སེམས་ཀྱི་ལོངས་སྤྱོད་དང་བདེ་སྐྱིད་ཅིག་ལ་བརྩི་བཞིན་པ་ཡིན། རེབ་འདིར་ལྔ་གཅིག་ངལ་རྩོལ་དུས་ཆེན་གྱི་གུང་གསེང་དང་བསྟུན་བདག་དང་གྲོགས་པོ་འགའ་ཤས་མཉམ་དུ་གནའ་བོའི་བོད་རིགས་ཀྱི་ཡུལ་སྲོལ་དང་སྐད་གཤིས་མ་ཉམས་པའི་ཤར་རྒྱལ་མོ་རོང་ལ་དུས་ཐུང་ཉིན་གསུམ་གྱི་ལྗོངས་རྒྱུའི་ལམ་དུ་ཆས་པ་ཡིན། ང་ཚོ་རྒྱ་བོད་ཀྱི་ཚོང་འདུས་ཆེན་མོ་དར་རྩེ་མདོ་ནས་ལམ་ལ་ཆས་ཤིང་། མཐོ་ཞིང་གཟར་བའི་བྲག་རི་དང་མ་བཅོས་རང་བྱུང་ལྷུན་གྱིས་གྲུབ་པའི་རྫ་རི། ཚང་ཚང་གཡུ་ལོ་འཁྲིགས་པའི་ལྗོན་བཟང་། གྱ་གྱུའི་འགྲོས་ཀྱིས་བཞུར་བའི་གཙང་བོ་དང་ལྟེམ་མེར་འཁྱིལ་བའི་རྒྱལ་མོ་རྔུལ་ཆུའི་ཆུ་གློག་ས་ཚིགས། བྱང་ཁོག་གཅིག་ནས་གཅིག་ཏུ་བརྒྱུས་འདྲའི་དེང་རབས་ཕུག་ལམ་མང་པོ་བརྒྱུད་དེ་ཤར་རྒྱལ་མོ་རོང་དུ་སླེབས། རང་བྱུང་ཁོར་ཡུག་གི་མཛེས་སྡུག་དང་བབ་ཆགས་ཉམས་དགའི་ཞིང་གྲོང་གི་རྣམ་པ། མཐོན་པོ་གནམ་ལ་ཀྲོང་ངེར་འགྱིང་བའི་རྡོ་རིང་སོགས་མཐོང་བས་ངེད་ཅག་གི་གོམ་པའི་འདེགས་འཇོག་དབང་མེད་དུ་འཇོག་དགོས་ཤིང་། རང་བྱུང་ཁམས་ལ་ལོག་པའི་ཚོར་སྣང་དེ་ནི་ཅི་འདྲའི་སྤྲོ་ཞིང་། དེའི་བདེ་བ་ནི་སུ་ལ་ཡང་བཤད་ཐབས་བྲལ་སོང་། མདོ་ཁམས་སུ་སྐད་གྲགས་ཆེ་བའི་ཆུ་བོ་རྒྱལ་མོ་རྔུལ་ཆུ་ཡང་ལུང་ཁོག་འདི་ནས་མཆེད་པ་དང་། རྒྱལ་རོང་གི་ཆུ་འདི་ལ་རྒྱལ་མོའི་རྔུལ་ཆུ་ཞེས་བརྗོད་པའི་རྒྱུ་མཚན་ནི། རྒྱལ་མོ་དམུ་རྡོའི་ལྷ་ཆེན་པོ་དེ་ཉིད། སེམས་ཅན་གྱི་དོན་དུ་ཕེབས་བཞུད་གནང་བས་སྐུ་ངལ་ཏེ་རྔུལ་བའི་ཆུ་ཡིན་ཞེས་བཤད་རྒྱུན་ལ་གྲགས།
༢ རྒྱལ་རོང་དུ་སླེབས་པ།
ང་ཚོ་རྒྱལ་མོ་རྔུལ་ཆུའི་འགྲམ་རྒྱུད་དེད་དེ་ཆུ་ཚོད་གཉིས་ལྷག་ལ་སྐྱོད་མཐར་རྒྱལ་མོ་རོང་གི་རོང་བྲག་རྫོང་དུ་སླེབས་ཤིང་། རྒྱལ་མོ་རོང་གི་རོང་བྲག་རྫོང་མཁར་ནི་ལུང་བ་ཆེན་མོ་བཞི་ཡི་མདོ་རུ་ཆགས་ཤིང་། འབར་ཁམས་དང་མགར་ཐར། བཙན་ལྷ། གུ་དྲག་བཅས་ཕྱོགས་གང་སར་འགྲོ་ལམ་སྟབས་བདེ་ཞིང་། འཛུགས་སྐྲུན་གྱི་བཀོད་པ་ལེགས་པའི་དེང་རབས་རྫོང་མཁར་གསར་བའི་རྣམ་པ་མངོན་པར་གསལ་བའི་རྫོང་ཆུང་ཆུང་ཞིག་རེད། ཕྱོགས་བཞིར་བྲག་རི་གནམ་དུ་མཆོངས་འདྲ་དག་ནི་འཇིག་རྟེན་བྱེད་པོ་སུ་ཞིག་གིས་ཆེད་དུ་བཟོས་ཀྱང་མི་འཁྱོངས་པ་དང་། ལུང་ཁོག་སོ་སོ་ནས་བཞུར་ཡོང་བའི་གཙང་བོ་ཆེན་པོ་དག་ནི་གང་གི་རབ་ཁ་ནས་མཐར་ཡོང་བ་ལྟར་གནས་འདིའི་རི་ཆུའི་མཛེས་སྡུག་དང་རིག་གནས་ཀྱི་གླུ་སྒྲ་སྒྲོག་བཞིན་ཕྱོགས་བཞིའི་མགྲོན་པོ་བསུ་བར་ཆས་པ་དང་འདྲ་བྱུང་།
༣ ཡུལ་གྱི་རང་བྱུང་ཁོར་ཡུག་དང་ས་གཤིས།
ང་ཚོའི་ཐེངས་འདིའི་ཡུལ་སྐོར་གནས་མལ་ས་ཚིགས་ནི་རྒྱལ་རོང་དགེ་བཤེས་རྩ་ཞེས་གྲགས་པའི་གྲོང་ཚོ་དེ་ཡིན་ཞིང་། དགེ་བཤེས་རྒྱལ་པོའི་མངའ་ཞབས་སུ་གཏོགས་པས་དགེ་བཤེས་རྩ་ཟེར་བ་དང་། ཡུལ་འདིར་དེ་སྔ་སེ་འབྲས་དགེ་གསུམ་ནས་དགེ་བཤེས་རྩ་ཆེན་མང་པོ་ཐོན་པས་དགེ་བཤེས་རྩ་ཞེས་བཤད་ཚུལ་གཉིས་འདུག་ལ། དགའ་ལྡན་བཀྲ་ཤིས་རིན་ཆེན་གླིང་དགོན་གྱི་ལོ་རྒྱུས་སུ་དགེ་བཤེས་རྩ་ཞེས་བྲིས་ཡོད། ད་ལྟ་སྲིད་གཞུང་གི་ཡིག་རིགས་ནང་དགེ་ཆུ་རྩ་ཞེས་སྤྱོད་བཞིན་འདུག ལོ་རྒྱུས་ཡིག་ཆ་ཁག་ཏུ་མིང་འབྲི་སྟངས་ལ་དགེ་ཤིས་ཙ། (革什杂土司)ཞེས་འདུག དགེ་ཤིས་ཙ་ནི་རྒྱལ་མཁར་གྱི་མིང་ཡིན་ལ། སྤྱི་ལོ1269ལོའི་ཡན་གྱི་ལོ་རྒྱུས་ཡིག་ཆར་མི་གསལ་ཞིང་། རྒྱལ་པོ་བདེ་ཆེན་འབྱུང་གནས་ནས་དབང་རྒྱལ་བར་ཏེ་བཅིངས་འགྲོལ་བཏང་བའི་བར་རྒྱལ་རབས་ཉེར་ལྔ་ཙམ་བྱུང་འདུག རྒྱལ་ས་ནི་དཀར་མཛེས་ཁུལ་གྱི་ད་ལྟའི་རོང་བྲག་རྫོང་དགེ་བཤེས་རྩ་མདའ་མདོ་(丹巴县革什杂乡)ཡིན་པར་དེབ་ཐེར་ཁག་ཏུ་གསལ། གནས་འདི་ནི་རོང་ཁུལ་དུ་གཏོགས་ཤིང་ས་རྒྱ་ཆུང་ལ་ལུང་བ་དང་ལུང་བ་བརྒྱུད་ནས་ཆུ་བོ་དང་ཆུ་བོ་འདྲེས་ཤིང་ལུང་བའི་བར་བར་དག་དུ་གནའ་བོའི་བོད་ཀྱི་གཙང་ཕྱོགས་ཀྱི་བཟོ་བཀོད་མ་ཉམས་པའི་ཁང་བརྩེགས་མང་པོ་ལྗོན་ཤིང་སྟུག་པོའི་བར་བར་དག་ཏུ་དཀར་འཁྱིལ་ལེར་མངོན་ཞིང་། ཕྱོགས་བཞིའི་རི་རྩེ་མཐོ་སར་ཁ་བས་གཡོགས་རུང་རི་འདབས་སུ་དྲོད་ལམ་ལམ་བྱེད་ཅིང་ལུང་བའི་ཕུ་ཡངས་ཤིང་གཏིང་ཟབ་པ་དང་། གཡས་གཡོན་དུ་ཚང་ཚིང་ལྗོན་པའི་ནགས་ཚལ་དང་ནེའུ་གསིང་སྐྱེད་ཚལ་རྒྱས་པ། དྭངས་གཙང་གི་ཆུ་བོ་ལྷུང་ལྷུང་དུ་འབབ་ཅིང་འབྲུ་སྣ་ལོ་ཏོག་གི་སྐྱེ་འཕེལ་ཡག་ལ་ལོ་རེར་ལོ་ཏོག་ཐེངས་གསུམ་རེ་བསྡུ་ལེན་བྱེད་ཐུབ་པ་དང་། ཚ་ལུ་མ་དང་རྒུན་འབྲུམ། སི་པན། གཡེར་མ། ཀུ་ཤུ། སྟར་ཀ ཆང་བ་ལི་སོགས་ཤིང་འབྲས་དང་། ཚོད་མའི་རིགས་སྣ་ཚོགས། ལྗོན་ཤིང་ཕལ་ཆེར་ཡང་འབྲུ་ཤུག་དང་སེང་ལྡིང་ཡང་ཡོད་ལ། མ་བཅོས་རང་བྱུང་མཛེས་སྡུག་ལྷུན་གྱིས་རྫོགས་པའི་ཡུལ་ལྗོངས་ཀྱི་བཀོད་པ་ཁྱད་པར་ཅན་གྱི་ས་ཁུལ་ཞིག་ཡིན།
དེ་ཡང་གླིང་སྒྲུང་ཤར་རྒྱལ་མོ་ཚ་བ་རོང་གི་འབྲས་རྫོང་ལས། རྒྱལ་མོ་ཚ་བ་རོང་གི་ཡུལ།། རོང་ལུང་ཆེན་གསེར་གཞུང་ཡངས་པ་ལ།། ཆབ་ཆུ་བོ་རྒྱལ་མོ་རྔུལ་ཆུ་འབབ།། མ་སྲིད་པ་རྒྱལ་མོ་རྔུལ་ཆུ་རེད།། རྟ་འདོ་བས་རབ་སོ་གཅོད་ལམ་མེད།། མཐོ་བྲག་རི་གཟར་ལ་རྫ་འགག་དོག། འགག་དོག་གསུམ་མིད་པའི་འཕྲང་དང་འདྲ།། རི་རི་རྩེ་དབུ་གཏུག་གནང་བ་འདྲ།། རི་རི་སྐེད་དཔུང་བ་གཤིབ་པ་འདྲ།། ཉིན་ཉིན་རྡོ་སྲིབས་ལ་འགྲིལ་ནི་ཡིན།། སྲིབས་སྲིབས་རྡོ་ཉིན་ལ་འགྲིལ་ནི་ཡིན།། ས་རོང་ཆེན་གཟར་མོའི་སྐྱ་བར་ན།། རྡོ་ཨ་དཀར་རྩེད་མོ་རྩེད་རྩེད་རེད།། དབུས་དམུ་རྡོ་རི་བོ་མཆོག་རབ་ལ།།མཐུ་ཆེན་པོ་སྐུ་བླ་རྣམ་གསུམ་དང་།། བཀའ་གཉན་པོ་གཉན་ཆེན་སྡེ་བཞི་སོགས།། འཁོར་རི་བོ་དྲུག་ཅུ་རྩ་གཉིས་བསྐོར།། ཕྱི་དཀྱིལ་འཁོར་རེའུ་མིག་བཀྲམས་པའི་དབུས།། ཤེལ་བུམ་པ་གདན་ལ་བཀོད་པ་འདྲ།། རྩེ་གནས་ཆེན་བཞི་ལ་ལས་བཞིའི་དབྱིབས།། སྒྲུབ་གནས་ཕྲན་བརྒྱ་དང་གནས་ལག་བཅུ།། སྐེད་བྲག་དང་ནགས་རི་སྦྲགས་མ་ན།། མཆོག་ཡི་དམ་བཞི་ཡི་ཕོ་བྲང་ཡོད།། ཤོད་ལུང་ཆེན་ལྕགས་སྒྲོག་དཔྱངས་འདྲ་ལ།། ཤར་རྒྱལ་རོང་ལུང་ཆེན་བཅོ་བརྒྱད་ཆགས།། ཞེས་བྱུང་བ་ལྟར་དོན་ལ་གནས་སོ།།
གཞན་ཡང་རྒྱལ་མོ་ཚ་བ་རོང་ཟེར་བའི་རྒྱུ་མཚན་ནི། བོན་གྱི་སློབ་དཔོན་ཤེས་རབ་རྒྱལ་མཚན་གྱི་རྣམ་ཐར་ལས། དང་པོ་སྐྱེ་བ་བཞེས་ཚུལ་ནི། །འཁྲུངས་ཡུལ་ཤར་ཕྱོགས་རྒྱལ་མོ་རོང་། །དམུ་རྡོ་ལྷ་གཉན་ཉེ་བའི་གནས། ། ཞེས་གསུངས་པ་ལྟར། རྒྱལ་མོའི་དམུ་རྡོ་ཞེས་གྲགས་པའི་ལྷ་རི་མཐོ་ཞིང་བརྗིད་པ་དེའི་རི་རྒྱུད་དང་བཅས་ཡུལ་ལུང་ཆེན་པོ་དེར་རྒྱལ་མོ་རོང་ཞེས་གྲགས་ཤིང་། བོད་ཀྱི་ས་གནས་གཞན་ལས་ཚ་བ་ཅུང་ཆེ་བའི་ས་ཡིན་གཤིས་རྒྱལ་མོ་ཚ་བ་རོང་ཞེས་འབོད། ཚིག་བསྡུས་ནས་རྒྱལ་རོང་ཞེས་བརྗོད་པར་བྱེད། གྲོ་ནས་སྲན་གསུམ་སོགས་འབྲུ་རིགས་འབྱུང་བའི་རོང་ཁོག་ཡིན་སྟབས། རྒྱལ་རོང་། ཐེ་རོང་། དགུ་རོང་། རོང་བོ་(རེབ་གོང་)བཞི་ལ་མདོ་སྨད་ཀྱི་རོང་ཆེན་བཞི་ཞེས་གྲགས་པ་དང་། ཡང་རྒྱལ་རོང་། ཐེ་རོང་། དགུ་རོང་གསུམ་ལ་མདོ་སྨད་ཀྱི་རོང་ཆེན་གསུམ་ཞེས་བྲིས་པའང་ཡོད། ཤར་རྒྱལ་མོ་རོང་། ལྷོ་ཚ་བ་རོང་། ནུབ་ཀོང་པོ་རོང་། བྱང་ཨ་སྟག་རོང་བཞི་ལ་བོད་གངས་ཅན་གྱི་རོང་ཆེན་བཞི་ཞེས་ཟེར་སྲོལ་ཡང་འདུག འོན་ཀྱང་རྒྱལ་རོང་ཞེས་པ་ནི་སྔོན་གྱི་ལོ་རྒྱུས་དག་ལས་གསལ་བ་ལྟར་དེང་གི་དར་རྩེ་མདོ་དང་རོང་བྲག འབར་ཁམས། བཙན་ལྷ། ཆུ་ཆེན་སོགས་འདུས་པའི་ཡུལ་ཁམས་བཅོ་བརྒྱད་ཀྱི་མིང་ཡིན་ཞིང་། དུས་སྐབས་མི་འདྲ་བ་སོ་སོར་རྒྱལ་རོང་གི་ཡུལ་ཁམས་ཆེ་ཆུང་ལ་ཡང་འགྱུར་ལྡོག་རབ་དང་རིམ་པ་བྱུང་ཡོད་ལ། འདིར་རྒྱལ་མོ་རོང་གི་གནས་ཚུལ་སྤྱི་ཙམ་ལས་གཙོ་བོར་ཡུལ་བྱེ་བྲག་པ་ཞིག་གི་ལོ་རྒྱུས་བརྗོད་པ་ཡང་ཤེས་པར་བྱའོ། །
༤ དགའ་ལྡན་བཀྲ་ཤིས་རིན་ཆེན་གླིང་དགོན་པ།
ཐེངས་འདིའི་ང་ཚོའི་ཡུལ་སྐོར་གྱི་ས་གནས་དགེ་བཤེས་རྩ་ལུང་བའི་ནང་རི་བོ་དགེ་ལྡན་པའི་དགོན་རྙིང་གྲགས་ཅན་དགའ་ལྡན་བཀྲ་ཤིས་རིན་ཆེན་གླིང་དགོན་ཞེས་གྲགས་པ་བཞུགས་ཤིང་། དགའ་ལྡན་བཀྲ་ཤིས་རིན་ཆེན་གླིང་དགོན་ནི་ལོ་ངོ་དྲུག་བརྒྱ་ལྷག་གི་ལོ་རྒྱུས་ཡུན་རིང་ལྡན་པའི་རི་བོ་དགེ་ལྡན་པའི་དགོན་པ་ཞིག་ཡིན་ཞིང་། སྤྱི་ལོ་1410ལོར་རྗེ་ཙོང་ཁ་བ་ཆེན་པོའི་དངོས་སློབ་ཚ་ཁོ་ངག་དབང་གྲགས་པས་བཏབ་ཅིང་། ཁོང་གིས་རྒྱལ་རོང་ཡུལ་དུ་རི་བོ་དགེ་ལྡན་པའི་དགོན་པ་108བཏབ་པའི་གྲས་ཡིན་པར་བཤད། མཁན་ཆེན་ཚ་ཁོ་ངག་དབང་གྲགས་པས་གནས་གཟིགས་དང་ཐུགས་བརྟག་ཡང་ཡང་བྱས་མཐར་རྒྱབ་རི་གཡུ་འབྲུག་ཉལ་འདྲ་ནི་རྒྱལ་མོ་དམུ་རྡོའི་ལྷ་སྲས་དང་། མདུན་རི་རིན་ཆེན་སྤུངས་འདྲ་ནི་རྒྱལ་མོ་དམུ་རྡོའི་སློབ་མ་དང་། གཡོན་གྱི་རིན་ཆེན་གཏེར་རྫོང་འདྲ་བའི་རི་བོ་ནི་རྒྱལ་མོ་དམུ་རྡོའི་བཙུན་མོའི་ཚུལ་དང་། གཡས་ཀྱི་གངས་རི་ཤེལ་གྱི་ར་བ་ནི་རྒྱལ་མོ་དམུ་རྡོའི་དཀོར་གཉེར་གྱི་ཚུལ་དུ་བཞུགས་ཤིང་། དགོན་པའི་ཕྱོགས་བཞི་མཚམས་བརྒྱད་ལ་མཚོ་ཆེན་མོ་བཅུ་གཉིས་ཀྱིས་བརྒྱན་པ་ལ་སོགས་པའི་གནས་ཕུན་སུམ་ཚོགས་པའི་ཡོན་ཏན་གཟིགས་ནས་དགོན་པ་བཏབ་པར་བཤད། དགོན་པ་འདི་ཐོག་མའི་ཕྱག་འདེབས་ས་ནི་ད་ལྟའི་གནས་འདི་ལས་རྒྱང་གྲགས་གཅིག་མ་ལོངས་ཙམ་གྱི་ཡ་ར་ཞེས་པའི་ས་དེར་གནས་ཆགས་པས་ཡ་ར་དགོན་པ་ཞེས་ཀྱང་ཐོགས། རྗེས་སུ་ད་ལྟའི་གནས་འདིར་སྤོས་པར་བཤད། དགོན་པ་བཞེངས་ཚར་ནས་མཁན་ཆེན་ཚ་ཁོ་ངག་དབང་གྲགས་པས་དགེ་བཤེས་རིན་ཆེན་མཆོག་དགོན་པའི་ཁྲི་བ་དང་པོར་བསྐོས་ཤིང་དགོན་པའི་མཚན་ལ་བཀྲ་ཤིས་རིན་ཆེན་གླིང་ཞེས་གསོལ། དེ་ནས་བཟུང་ལུང་གཞོང་རིང་མོ་འདི་ལ་དགེ་བཤེས་རྩ་ཞེས་གྲགས། སྐབས་དེར་བླ་སློབ་བཞི་བཞུགས་ཤིང་གྲྭ་བཙུན་ཉི་ཤུ་ལྷག་དབུས་སུ་སློབ་གཉེར་བྱེད་པར་མངགས། སྤྱི་ལོ་1481ལོར་དགེ་བཤེས་བསོད་ནམས་གྲགས་པ་དགོན་པའི་ཁྲི་བར་བཞུགས་ཤིང་ཆོས་སྤྱོད་ཕྱག་ལེན་གང་ཐད་དུ་ཡར་ལྡན་དུ་བཏང་། སྤྱི་ལོ་1538ལོར་དགེ་བཤེས་ཕུན་ཚོགས་དགོན་པའི་ཁྲི་བར་བཞུགས། སྤྱི་ལོ1571ལོར་དགེ་བཤེས་ཐུབ་བསྟན་དགོན་པའི་ཁྲི་བར་བཞུགས་ཤིང་གྲྭ་བཙུན་ཉི་ཤུ་ལྷག་འཕེལ། སྤྱི་ལོ་1603ལོར་དགེ་བཤེས་ངག་དབང་དགོན་པའི་ཁྲིར་བཞུགས་ཤིང་འདུ་ཁང་དང་ལྷ་ཁང་སོགས་ལ་ཞིག་གསོས་རྒྱ་སྐྱེད་བཏང་། སྤྱི་ལོ་1637ལོར་དགེ་བཤེས་ལྷ་རམས་པ་བ་ཐར་དགོན་པའི་ཁྲིར་བཞུགས་ཤིང་གྲྭ་བཙུན་ཉེར་བརྒྱད་ལྷག་ཏུ་འཕེལ། དགོན་པ་འདིར་གྲྭ་ཚོགས་ཤིན་ཏུ་རྒྱས་དུས་དགེ་འདུན་པ་བརྒྱད་ཅུ་སྟོད་ལ་འཕེལ་བར་བཤད། གྲྭ་ཤག་སུམ་ཅུ་ཙམ་གྱིས་བསྐོར་བའི་ཁོར་ཡུག་རྒྱ་ཆེ་ཞིང་ཤིང་ནགས་ཀྱི་གླིང་ཁ་དང་དཀར་ནག་ཟས་རིགས་ཀྱི་འབྱུང་ཁུངས་ཞིང་ས་ཆེན་པོ་ཡང་འཛོམས་པས་དགེ་འདུན་པའི་འཚོ་བར་ཕན་ཐོགས་ཆེན་པོ་བྱུང་། དགོན་པའི་རྟེན་གཙོ་བོ་ལ་བྱམས་ཆེན་རྣམ་གསུམ་དང་། བཀའ་བསྟན་འགྱུར་སོགས་རིན་བྲལ་གྱི་སྐུ་གསུང་ཐུགས་རྟེན་རྩ་ཆེན་མང་དུ་བཞུགས་ཤིང་། སྐུ་ཡི་ཞལ་ཉམས་དང་ཚུགས་མང་ཆེ་བར་དབུས་གཙང་ཁུལ་དུ་བཞུགས་པའི་སྐུའི་ཞལ་ཉམས་དང་ཚུགས་ལྡན་ཞིང་མཐོང་མ་ཐག་དད་པའི་བྱིན་རླབས་ཀྱི་ཚོར་བ་དབང་མེད་དུ་འདྲེན། ལོ་ལྟར་གཏན་འཁེལ་དུ་འཚོག་པའི་ཆོས་ཐོག་ལ། ཟླ་བ་དང་པོའི་སྨོན་ལམ། བཞི་བའི་སྨྱུང་གནས། ལྔ་བའི་དབྱར་གསོ། དྲུག་པའི་ཚེས་བཅུ། དགུ་བའི་ལྷ་བབ་དུས་མཆོད། བཅུ་བའི་ལྔ་མཆོད་བཅས་ཡོད།
དགོན་པ་འདིར་ཡང་ས་ཁྱི་ལོའི་བཞི་རྒོལ་ཆེན་མོའི་སྐབས་སུ་དུས་འགྱུར་གྱི་གནོད་འཚེ་དང་འདུས་བྱས་མི་རྟག་པའི་རང་མཚང་མངོན་དུ་གྱུར་ནས་འདུ་ཁང་མཉམ་ལས་ཁང་གི་སྤྱི་ཁང་དུ་བཀོལ་ནས་ལུས་པ་ཙམ་ལས་གཞན་རྟེན་དང་བརྟེན་པ་ཡོངས་རྫོགས་རྨག་མེད་དུ་བཏང་ཞིང་དགོན་པའི་ཁྲི་བ་བླ་མ་རྒྱལ་མཚན་མཆོག་ཀྱང་ཁྲིམས་འོག་ཏུ་སྐུ་གཤེགས། ལོ་བཅུ་ཕྲག་གཅིག་གི་སྔོན་ཙམ་ནས་དགོན་པ་ཉམས་གསོ་དང་རྟེན་གསུམ་གསར་བཞེངས་ལ་འབད་པས་བསྐྱར་བཞེངས་ལེགས་འགྲུབ་བྱུང་ཞིང་། ད་ལྟའི་དགོན་བདག་བླ་མ་མཆོག་སྤྲུལ་མཁྱེན་རབ་བསོད་ནམས་ཚེ་བརྟན་མཆོག་དབུ་བཞུགས་པའི་བླ་སློབ་ཉི་ཤུ་ལྷག་གིས་སྔར་སྲོལ་ཕྱག་ལེན་བཟང་པོ་རྣམས་མ་ཉམས་གོང་འཕེལ་གྱི་གནས་ལ་འབད་དེ་གནས་འདིའི་འགྲོ་བའི་བསོད་ནམས་གསོག་པའི་ཞིང་མཆོག་དམ་པར་བཞུགས་བཞིན་པ་ལགས།
༤ ཡུལ་མིའི་གོམས་གཤིས།
སྤྱིར་རྒྱལ་མོ་ཚ་བ་རོང་གི་བོད་མི་རྣམས་ཀྱི་མདོ་སྨད་ཆོས་འབྱུང་ལས་གསུངས་པ་ལྟར་རུས་ནི་སྦྲ་ཡིན་ཞིང་། དེ་ཡང་བོད་ཀྱི་རིགས་ལ། བསྭེ། རྨུ། ལྡོང་། སྟོང་དང་བཞི། རིགས་བཟང་རྣམས་ལ་སྔར་ཞང་བོ་ཟེར་ལ། ཕྱིས་སུ་ལྷ་རིགས་སྒོ་ཟེར། བསྭེ་རིགས་བཟང་རྣམས་ལ་བསྭེ་ཆུང་སྦྲ་ཟེར། རྨུ་རིགས་བཟང་རྣམས་ལ་དམུ་ཚ་སྒ་ཟེར། ལྡོང་རིགས་བཟང་རྣམས་ལ་ཨ་སྤོ་ལྡོང་ཟེར། སྟོང་རིགས་བཟང་རྣམས་ལ་ཨ་ལྕགས་འབྲུ་ཟེར། རིགས་བཞིའི་སྟེང་དུ་དབལ་དང་ཟླ་གཉིས་ཏེ་དྲུག་ལ་མིའུ་གདུང་དྲུག་ཏུ་གྲགས། དེའི་ནང་ནས་བསྭེ་དང་སྦྲ་གཅིག་པར་བཤད། རྒྱལ་རོང་གི་ས་ཆ་འདི་རྣམས་སྦྲ་རིགས་ཀྱིས་བཟུང་གཤིས། རུས་མཛོད་ལས། འགག་དོག་མོ་གསུམ་པོ་སྦྲ་ལ་ཐོབ། །སྦྲ་དཔལ་རྩལ་ཆེ་བ་དེ་དོན་ཡིན། །ཞེས་གསུངས་པ་ལྟར་མདོ་ཁམས་རོང་ཆེན་བཞིའི་ནང་ཚན། རྒྱལ་མོ་ཚ་བ་རོང་གི་འགག་དོག་ས་གསུམ་འདི་ཡང་སྦྲས་ཐོབ་པ་ཡིན།
ཡུལ་འདིའི་སྐད་ཀྱང་བོད་ཀྱི་གནའ་བོའི་བོད་སྐད་མ་ཉམས་པར་ཡོད་པ་དང་བོད་ཀྱི་མཐའ་དང་ས་མཚམས་སུ་སོང་གཤིས་སྐད་ལ་འགྱུར་བ་མང་དུ་ཐེབས་ཀྱང་རྩ་བའི་སྐད་གཤིས་བརྡ་རྙིང་རང་མ་འགྱུར་བའི་བོད་སྐད་མ་ཉམས་པར་ཡོད། དཔེར་ན། ཇ་འཐུང་ལ་། འདུག་ལ། འེ་དཀའ་ཐལ། རྩམ་པ་ཟ་ལ། གང་ལ་འགྲོ། ནོར་བུ་ལ་། བཀྲ་ཤིས་ལ། ཅེས་སོགས་ཡི་གེ་ཕྲལ་ནས་ཀློག་པ་ཐེངས་འདིར་བརྩད་བཅད་བྱས་ཏེ་བྲིས་པ་ཡིན་ལ། ཞིབ་ཏུ་གཞན་དུ་བཤད་པར་འདོད་དེ་མ་སྤྲོས་སོ།། མདོ་སྨད་ཆོས་འབྱུང་ལས། མདོ་སྨད་ལྷོ་བྱང་གི་མི་རྒྱུད་ཕལ་ཆེར་བོད་ཆོས་རྒྱལ་གྱིས་རྒྱ་བོད་སོ་མཚམས་སུ་བཞག་པ་ལས་མཆེད་པ་ཤ་སྟག་ཡིན་པས་སྐད་རིགས་ལའང་བརྡ་རྙིང་མ་འགྱུར་བ་མང་། ཞེས་གསུངས་པ་དང་། སི་ཏུ་པཎ་ཆེན་གྱིས་ཀྱང་། ཁམས་ཕྱོགས་ཀྱི་ཨ་མདོ་དང་རྒྱལ་རོང་སོགས་བྱང་ཤར་གྱི་ས་ཆ་རྣམས་སུ་འཁོད་པའི་སྐྱེ་བོ་དག་ལའང་གནའ་བོའི་དུས་སུ་བོད་ཡུལ་དབུས་ནས་བྱུང་བའི་ཀློག་ཚུལ་མ་ཉམས་པ་ཡིན་པར་གྲགས་པའི་ཡི་གེ་འདོན་ཚུལ་དང་། དེ་དག་གི་ཡུལ་སྐད་བཅས་ལའང་ཅུང་ཉམས་ཆེ་ཙམ་ལས། འཕུལ་རྟེན་སོགས་སྒྲ་དག་པར་འདོན་པ་བྱུང་བ་མངོན་སུམ་གྱིས་གྲུབ།
བསྟན་པ་སྔ་དར་ལ་སློབ་དཔོན་བེ་རོ་ཙ་ན་རྒྱལ་རོང་ཡུལ་དུ་ཕེབས་ནས་ནང་ཆོས་དང་རིག་གནས་དར་སྤེལ་བཏང་ཞིང་དེའི་སྔོན་དུ་བོན་གྱི་བསྟན་པ་ཡང་ཤུགས་ཆེན་དར་བ་ཆོས་འབྱུང་རྣམས་ལས་ཤེས་པར་བྱ་ལ། དགའ་ལྡན་ཕོ་བྲང་གི་དུས་སྐབས་སུ་རྒྱལ་རོང་ཡུལ་དུ་སངས་རྒྱས་བསྟན་པ་དར་ཞིང་རྒྱས་པ་དང་ལྷག་པར་དུ་དབུས་ཀྱི་སེ་འབྲས་དགེ་གསུམ་ནས་དགེ་བཤེས་ཐོན་ཏེ་དགའ་ལྡན་གསེར་ཁྲིར་བཞུགས་མཁན་བརྒྱད་ཙམ་བྱུང་མྱོང་བ་སོགས་ལས་སྔ་དུས་སུ་ཡུལ་འདིར་ཆོས་དང་རིག་གནས་དར་ཞིང་རྒྱས་པ་དཔོག་ནུས། དེང་སྐབས་ཀྱང་དགུང་ལོ་བརྒྱད་ཅུ་ལྷག་ལ་སོན་པའི་ལྷོ་ནུབ་མི་རིགས་སློབ་གྲྭ་ཆེན་མོའི་དགེ་རྒན་ཆེན་མོ་མཁས་དབང་བཙན་ལྷ་ངག་དབང་ཚུལ་ཁྲིམས་དང་། སི་ཁྲོན་དགེ་འོས་སློབ་གྲྭ་ཆེན་མོའི་དགེ་རྒན་ཆེན་མོ་དཔལ་ལྡན་ཉི་མ་སོགས་ཕྱི་རབས་ཀྱི་ཡོན་ཏན་པ་དང་སློབ་གསོ་བ་ཡང་ཤིན་ཏུ་མང་པོ་འབྱུང་བཞིན་པ་རེད། རྒྱལ་རོང་གི་སྐད་ལ་ཡང་མཁས་དབང་དམུ་དགེ་བསམ་གཏན་སོགས་ཞིབ་འཇུག་པའི་དཔྱད་འབྲས་དང་དངོས་ཡོད་དཔང་རྟགས་ལས། རྩ་བའི་ཆ་ནས་རྒྱལ་མོ་ཚ་བ་རོང་གི་ཡུལ་སྐད་ཀྱི་ནང་བརྡ་རྙིང་ཆེས་མང་བ་དང་། སྒྲ་དྲག་ཆེ་བའི་དབང་གིས་འགྱུར་བ་དང་། འགྱུར་ཆེ་བ་དང་། ཉམས་ཆེ་དྲག་པའི་དབང་གིས་འགྱུར་བ་དང་། འགྱུར་ཆེ་བ་སོགས་ཀྱི་དབང་གིས་མི་འདྲ་བ་ལྟ་བུར་གྱུར་པའང་ཡོད་མོད། རྒྱལ་རོང་གི་སྐད་འདི་བོད་སྐད་རང་ཡིན་པ་ངེད་ཅག་བོད་རང་མཚན་པ་དང་། བོད་ཡིག་ཤེས་པ་དག་གིས་བལྟས་ན་ཤིན་ཏུ་གསལ་པོ་ཡིན་པ་ངེས་ཤེས་འདྲོངས་ངེས་སོ།།
༥ སེམས་འགྱུར་སྣ་ཚོགས།
སྤྱིར་ཐེངས་འདིའི་ཡུལ་སྐོར་ནི་ཕེབས་བཞུད་ཀྱི་དཀའ་ཚེགས་མེད་ཅིང་འགྲོ་འདུག་གི་རང་དབང་ཆེ་བ། ཟས་སྐོམ་འཚོ་བ་སོགས་གང་ཅིར་མཐུན་རྐྱེན་འཛོམས་པོ་བྱུང་བས་ཡུལ་སྐོར་བ་ཅིག་ལ་མཚོན་ན་ཆེས་སྐྱིད་པའི་ཡུལ་སྐོར་དེ་ཡིན། ང་ཚོ་སྡོད་སའི་གནས་མལ་གྱི་ཁོར་ཡུག་རྣམས་སུ་ཚ་དྲོད་ཅི་ཙམ་རྒྱས་རུང་། ཚང་ཚིང་ནགས་ཀྱི་བསིལ་རླུང་གིས་ཚ་དྲོད་ཆེ་བའི་སྣང་བ་མེད་ཅིང་། ལུས་སེམས་ལ་བདེ་དྲོད་ཁྱད་པར་ཅན་རེ་སྟེར་བར་བྱེད། ཕྱི་དྲོའི་དུས་སུ་གནམ་གཤིས་དེ་ལས་ཀྱང་བསིལ་རླུང་དྲོད་དང་འདྲེས་མའི་གསེབ་ནས་སྤྲོ་སྣང་བླ་ལྷག་ཏུ་འཕེལ་བར་བྱེད། ང་ཚོ་ས་སྲོད་ཀྱི་མཚན་མོ་དེར་ལྷིང་འཇགས་དང་འུར་ཟིང་མེད་པའི་ཁང་བརྩེགས་སྟེང་ནས་ཟླ་བའི་དཀྱིལ་འཁོར་ཉ་གང་བའི་དཀར་ཟེར་དང་། སྲོག་ཆགས་སྣ་ཚོགས་ཀྱི་སྐད་གསལ་ལ་མི་གསལ་བ་རེ་ཉན་ཞིང་། གནམ་གཤིས་ཀྱི་དྲོ་གྲང་འཚམས་པོས་སྤྲོ་སྣང་དང་། སེམས་མཐུན་གྱི་འབེལ་གཏམ་སྣ་ཚོགས་ལ་རོལ་བ་ཡིན། དགོང་མོར་བྲང་ཁང་གུ་ཡངས་ལ། སོས་དལ་བའི་མལ་དུ་གཉིད་སྐྱིད་པོ་ཞིག་ཁུག་པས་རྗེས་དྲན་ཞིག་ཀྱང་ལགས། མ་གཞིར་ལུང་པ་འདི་དག་གི་ཕྱི་ནང་གསང་གསུམ་གང་ནས་བལྟས་རུང་། གནའ་སྲོལ་དང་། གནའ་མིའི་རིག་གནས་ལོས་ཡིན་སྙམ་པ་རེ་གང་ནས་ཀྱང་མཐོང་ཐུབ་པ་འདུག དཔེར་ན། གྲོང་ཚོ་འདིའི་མགྲོན་ཁང་ཆེན་མོ་ཞིག་གི་ཇ་ཁང་དུ་སོང་བས། ལྡེབ་བྲིས་ཀྱི་རི་མོ་དག་ལ་སྟག་སེང་ཁྱུང་འབྲུག་དང་། རྒྱབ་བསྙེས་ལའང་སྨེ་རྩིས་དག་བཀོད་འདུག ཁྱད་པར་དུ་བོད་ཁུལ་གཞན་ལ་མེད་པའི་ཁྱད་ཆོས་ཆེ་བ་ཞིག་ནི། གྲོང་ཚོ་ཞིག་ལའང་སྐར་མ་བཞི་ཅན་གྱི་མགྲོན་ཁང་ཡོད་པ་དེ་རེད། ལུང་པ་འདིའི་ཡུལ་མིའི་གཤིས་ཀ་ཡང་འཇམ་པོ་ཡིན་ཞིང་། མགྲོན་པོ་ལ་དགའ་བསུ་དང་འཛུམ་མདངས་སྟོན་མཁན་ཁོ་ནར་སྣང་བྱུང་། རྒྱུ་མཚན་འདི་དག་གིས་གནས་འདི་ནི་བསམ་གཏན་སྒོམ་པ་དང་། དཔེ་ཀློག་དང་རྩོམ་འབྲི་བྱེད་པ་སོགས་དོན་སྙིང་ཅན་གྱི་བསྟི་གནས་ཁྱད་པར་ཅན་ཞིག་ཡིན་པའི་གདེང་འཇོག་ཀྱང་ངང་གིས་ཐོབ།
འོན་ཀྱང་། ཇི་སྐད་དུ། བཀྲ་ཤིས་སྣ་ནག་མ་དང་ལྷན་ཅིག་བཞིན།། ཅེས་གསུངས་པ་ལྟར། དགེ་བཤེས་རྩ་འདི་བཞིན་རྒྱལ་མོ་རོང་གི་ཡུལ་ཕལ་ཆེར་ལ་ད་ལྟ་བོད་སྐད་དང་བོད་ཡིག་སྤྱོད་པའི་རྣམ་པ་གཞན་དང་བསྡུར་ན་ཅུང་ཉུང་བར་གྱུར་ཡོད་པ་དང་། ས་ཁུལ་འདིའི་དགོན་སྡེ་ཁག་དང་ཡུལ་མི་རྒན་པོ་རྣམས་ཀྱིས་བོད་ཡིག་བོད་སྐད་སྔར་བཞིན་སྤྱོད་པ་མ་ཟད། སྲོལ་རྒྱུན་གྱི་གླུ་གར་གཞས་གསུམ་སོགས་གང་ལ་གང་འཚམ་གྱིས་རྒྱུན་འཛིན་གང་ལེགས་བྱེད་བཞིན་པ་ནི་ཡིད་སྤྲོ་བའི་གཞིར་གྱུར། ཕྱི་ཁང་བའི་བཟོ་བཀོད་དང་ནང་གི་སྒྲིག་ཆས་ཀྱིས་བོད་ལུགས་སྲུང་འཛིན་བྱས་ཡོད་ཀྱང་དེང་དུས་ཀྱི་གཞོན་སྐྱེས་ཚོས་བོད་ཡིག་དང་བོད་སྐད་བཀོལ་སྤྱོད་ཉུང་བའི་ཚོར་སྣང་གིས་ང་ལ་སེམས་ཁྲལ་ལྷག་མ་ཅིག་ངང་གིས་བྱིན་པ་དང་། ཇི་ལྟར་དུངས་ན་དེ་ལྟར་དུང་སེམས་ལ་གནོད་ཟེར་བ་ལྟར། ཕ་མེས་བཀའ་དྲིན་ཅན་གྱིས་བདག་ཏུ་བཟུང་ཞིང་ཡུན་གྱིས་གནང་བའི་ཡུལ་བཟང་པོ་འདི་འདྲ། ཁོར་ཡུག་བཟང་པོ་འདི་འདྲ། གནམ་གཤིས་བཟང་པོ་འདི་འདྲ། རིག་གནས་བཟང་པོ་འདི་འདྲ་ཡོད་བཞིན་སྐད་དང་བསམ་བློ། ཆ་ལུགས་རྣམས་ནམ་མཁའི་འཇའ་ཚོན་གྱི་རྗེས་སུ་འགྲོ་དོགས་ཀྱིས་བློ་མ་བདེ་བ་ཞིག་ཀྱང་ངང་གིས་བྱུང་།
སྨྲས་པ།
སྙན་པ་རྒྱང་ལ་མཆེད་པའི་རྒྱལ་མོ་རོང་།།
སྔོན་རབས་གྲགས་པའི་བ་དན་མ་རྙིང་བ།།
དངོས་སུ་མཐོང་ཐོས་མྱོང་བའི་བརྗེད་བྱང་འདི།།
རིགས་མཐུན་གྲོགས་རྣམས་དགྱེས་པའི་སྐྱེས་སུ་ཕུལ།།
དཔྱད་གཞིའི་རྒྱུ་ཆ།
༡བོད་ཀྱི་འུར་ཆ་འཕྲིན་སྟེགས་ལས་
༢ དགའ་ལྡན་བཀྲ་ཤིས་རིན་ཆེན་གླིང་དགོན་པའི་ལོ་རྒྱུས།
༣ དགའ་ལྡན་བཀྲ་ཤིས་རིན་ཆེན་གླིང་དགོན་པའི་ལོ་རྒྱུས།
2018ལོའི་སྤྱི་ཟླ་4 ཚེས 29ཉིན།
————-རྒྱལ་རོང་བཀྲ་ཤིས་རིན་ཆེན་གླིང་དུ་མགྱོགས་པར་བྲིས་པ་དགེ།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/forum/27517.html

robotstxt: allowed

filter: keep


text:
སྲིད་སྐྱོང་མཆོག་གིས་རྒྱུན་དུ་མཁས་པའི་ཚོགས་འདུ་སྐབས་བཙན་བྱོལ་ནས་བོད་པ་མང་ཙམ་འགྲོ་དགོས་པ་དང་ཚོགས་འདུ་དེ་འདྲ་ནང་འཛུལ་ཞུགས་བྱེད་དགོས་པར་ཧ་ཅང་གལ་ཆེན་པོ་རེད་ཅེས་གསུངས་སོང་།
དེ་ཡང་༢༠༡༨ལོའི་ཟླ་༨ཚེས་༢༡ཉིན། བོད་མིའི་སྒྲིག་འཛུགས་ཀྱི་བོད་ཀྱི་སྲིད་བྱུས་ཉམས་ཞིབ་ཁང་གིས་གོ་སྒྲིག་འོག་ཉིན་གྲངས་བཞིའི་རིང་བཞུགས་སྒར་རྡ་སའི་ཉེ་འགྲམ་དུ་ཡོད་པའི་འཛིན་སྐྱོང་སྦྱོང་བརྡར་ཁང་དུ་བོད་ཀྱི་ན་གཞོན་ཉམས་ཞིབ་པའི་ཚོགས་འདུ་ཐེངས་བཞི་པ་དབུ་འཛུགས་གནང་ཡོད་དང་།དབུ་འབྱེད་མཛད་སྒོའི་ཐོག་སྐུ་མགྲོན་གཙོ་བོ་བོད་མིའི་སྒྲིག་འཛུགས་ཀྱི་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་དང། དམིགས་བསལ་སྐུ་མགྲོན་ཨ་མྱེས་རྨ་ཆེན་བོད་ཀྱི་རིག་གཞུང་ཞིབ་འཇུག་ཁང་གི་འགན་འཛིན་མཁས་དབང་བཀྲ་ཤིས་ཚེ་རིང་ལགས། བོད་ཀྱི་སྲིད་བྱུས་ཉམས་ཞིབ་ཁང་གི་འགན་འཛིན་གཞོན་པ་བསྟན་འཛིན་ལེགས་བཤད་ལགས་བཅས་གཙོས་པའི་མི་གྲངས་༦༥ཕེབས་འདུག
སྐུ་མགྲོན་གཙོ་བོ་དཔལ་ལྡན་སྲིད་སྐྱོང་བློ་བཟང་སེངྒེ་མཆོག་གིས་གསུང་བཤད་གནང་དོན། སྔོན་མ་ཞིག་ལ་ང་རང་ཨ་རིའི་ཨིན་ཊེ་ཡ་ན་སློབ་ཆེན་ (Indiana University) དུ་བོད་ཀྱི་མཁས་པའི་བགྲོ་གླེང་ནང་ཞིག་ཏུ་ཞུགས་པ་ཡིན། ཚོགས་འདུའི་ནང་རྒྱ་ནག་འཐབ་ཕྱོགས་གཅིག་གྱུར་ཁང་གི་ལས་བྱེད་འགའ་འདུག་ལ། ཁོ་ཚོས་ང་བོད་གཞུང་གི་སོ་བ་རེད་ལབ་སོང་། སྐབས་དེར་ཚོགས་ཞུགས་པ་བོད་མི་ཉུང་ཤས་ཤིག་ལས་མི་འདུག དེ་ནས་བོད་ནང་གི་བོད་མི་འགའ་བསླེབས་ཡོད་པ་ཚོར་ཁ་བརྡ་བྱས་རྗེས། བོད་ནང་གི་བོད་མི་ཚོར་དམ་དྲག་ག་ཚད་ཡོད་མེད་ཚོར་བྱུང་། ཁོང་ཚོ་དང་མཉམ་དུ་ཁ་བརྡ་བྱེད་དུས་འཐབ་ཕྱོགས་གཅིག་གྱུར་ཁང་གི་རྒྱ་མི་དེ་ཚོས་ང་དང་བོད་ནས་ཡོང་མི་ཚོའི་དཀྱིལ་ལ་མགོ་འཛུལ་ནས་ཉན་ཏེ་སྡོད་ཀྱི་འདུག སྐབས་དེར་ང་ཧོན་འཐོར་བྱུང་། ཁོང་སུ་རེད་ཅེས་དྲིས་པ་ན།རྒྱ་མི་ལས་བྱེད་པ་ཞིག་རེད་བརྗོད་སོང་། ངས་རྒྱ་མི་ཞིག་གིས་དངོས་སུ་མཐོང་ཆུང་བྱས་སོང་བསམ་བྱུང་། དེར་བརྟེན་མཁས་པའི་ཚོགས་འདུ་སྐབས་བཙན་བྱོལ་ནས་མང་ཙམ་འགྲོ་དགོས་ཀྱི་འདུག སྲིད་སྐྱོང་མཆོག་གིས་མུ་མཐུད་ནས་གསུང་དོན། དེ་མིན་ང་ཚོར་བཙན་བྱོལ་བ་སྤར་བ་གང་ལས་མེད་མཁན་དེ་ལའང་རྒྱ་གཞུང་གིས་སོ་བ་རེད་ལབ་ནས་མིང་ཆད་བཟོ་བཞིན་ཡོད་པ་དེ་ཕྱོགས་གཅིག་ནས་སྒེར་གྱི་ན་ཚ་རེད་ལ། ཕྱོགས་གཞན་ནས་དེར་འགྲོ་རྒྱུ་ཧ་ཅང་གལ་ཆེན་རེད། ཅེས་དང་། ད་དུང་། ཚོགས་ཐོག་ཏུ་ཕྱི་རྒྱལ་བ་ཚོས་བཀའ་བསྟན་དང་རྒྱལ་རབས་སོགས་བྱང་ཆུབ་པ་ཤེས་པར་ཧ་ལས་བྱུང་བས། དང་པོ་ནས་ན་ཚ་དེ་ཡོད་པའི་རྐྱེན་གྱིས་ཁོང་གིས་ཧ་ཝར་ཊི་གཙུག་ལག་སློབ་ཆེན་དུ་ལོ་༧ ཙམ་ལ་སློབ་གཉེར་གནང་སྟེ་འབུམ་རམས་པའི་ལག་འཁྱེར་བླངས་སྐོར་དང་། ཉམས་ཞིབ་པ་ཞིག་བྱེད་པར་སྐད་གཉིས་ངེས་པར་དུ་ཤེས་དགོས་སྐོར་སོགས་གསུངས་སོང་།
བོད་ཀྱི་སྲིད་བྱུས་ཉམས་ཞིབ་ཁང་གི་འགན་འཛིན་གཞོན་པ་བསྟན་འཛིན་ལེགས་བཤད་ལགས་ཀྱིས་ན་གཞོན་ཉམས་ཞིབ་པ་རྣམས་ལ་གོ་སྐབས་གསར་སྐྲུན་སླད་ཚོགས་འདུ་འདི་ཉིད་གོ་སྒྲིག་གནང་བ་ཞིག་ཡིན་སྐོར་སོགས་ཀྱི་ངོ་སྤྲོད་གསུང་བཤད་གནང་གྲུབ་མཚམས། དམིགས་བསལ་སྐུ་མགྲོན་མཁས་དབང་བཀྲ་ཤིས་ཚེ་རིང་ལགས་ཀྱིས་གསུང་བཤད་གནང་།
ཉིན་གྲངས་བཞིའི་རིང་གི་ཚོགས་འདུ་ནང་ན་གཞོན་ཉམས་ཞིབ་སློབ་མ་གཙོ་བོར་གྱུར་བའི་ཁྱོན་བསྡོམས་བོད་པ་ཉམས་ཞིབ་པ་མི་གྲངས་༦༠མཉམ་ཞུགས་གནང་ཡོད་པ་དང་། བོད་ཀྱི་སྲིད་བྱུས་ཉམས་ཞིབ་ཁང་གི་ཉམས་ཞིབ་པ་༧དང་། དེ་བཞིན་རྒྱ་གར་དང་ཕྱི་རྒྱལ་མཐོ་སློབ་ཁག་གི་བོད་པ་ཉམས་ཞིབ་སློབ་མ་༢༥ བཅས་ནས་བོད་ནང་གི་སྤྱི་ཚོགས་དང་། དཔལ་འབྱོར། ཆོས་དང་རིག་གཞུང་། ཁོར་ཡུག ཤེས་ཡོན་བཅས་ཀྱི་གནས་སྟངས་སྐོར་དང་། བཙན་བྱོལ་བོད་མིའི་གནས་སྟངས། བོད་ཀྱི་རྒྱལ་རབས་ལོ་རྒྱུས། རྒྱ་ནག་མི་དམངས་སྤྱི་མཐུན་རྒྱལ་ཁབ་ཀྱི་མི་རིགས་སྲིད་བྱུས། ཨ་རི་དང་རྒྱ་ནག་གི་འབྲེལ་བའི་ནང་བོད་ཀྱི་གནད་དོན། བོད་ནང་རྒྱ་ནག་གཞུང་གི་དོགས་ཞིབ་ཀྱི་ལམ་ལུགས་སོགས་བརྗོད་གཞི་འདྲ་མིན་སྟེང་རང་རང་སོ་སོའི་ཉམས་ཞིབ་བརྗོད་གཞི་ཁག་ངོ་སྤྲོད་དང་ཕན་ཚུན་གོ་བསྡུར་སྦྱང་བཤད་གནང་རྒྱུ་ཡིན་འདུག
ན་གཞོན་ཉམས་ཞིབ་པའི་ཚོགས་འདུ་འདི་ཉིད་ཕྱི་ལོ་༢༠༡༥ ལོར་ཐེངས་དང་པོར་སྐོང་ཚོགས་གནང་སྟེ་ད་རེས་ཚོགས་ཐེངས་བཞི་པ་ཆགས་ཀྱི་ཡོད་པ་དང་ཚོགས་འདུའི་དམིགས་ཡུལ་གཙོ་བོ་ནི། བོད་མི་ཉམས་ཞིབ་པ་རྣམས་སྡིངས་ཆ་གཅིག་གི་ཐོག་མཉམ་འཛོམས་ཐུབ་རྒྱུའི་གོ་སྐབས་སྐྲུན་ཐབས་དང་། ལྷག་པར་བོད་ཀྱི་གནད་དོན་སྐོར་ཕན་ཚུན་གོ་བསྡུར་སྦྱོང་བཤད་དང་ཉམས་ཞིབ་གནང་ཐབས་ཆེད་ཡིན་འདུག


text:
—— བོད་ཀྱི་དམངས་སྲོལ་མཁས་དབང་རྒྱང་འཁོར་ཚེ་ཕུན་ལགས་སུ་བཅར་འདྲི་ཞུས་པའི་སྐོར་བཀོད་པ།
འདི་ནི་རྒྱང་འཁོར་ཚེ་ཕུན་ལགས་ཀྱིས་རྩིས་འཁོར་སྤྱད་ནས་རྩོམ་འབྲི་གནང་བཞིན་པ།
རྒྱང་འཁོར་ཚེ་ཕུན་ལགས་ནི། དམངས་སྲོལ་རིག་པ་དང་གླིང་སྒྲུང་རིག་པའི་སྐོར་ལ་ཞིབ་འཇུག་གནང་མཁན་བོད་ཀྱི་དམངས་སྲོལ་མཁས་དབང་གི་ཡ་གྱལ་ཞིག་ཡིན་ཅིང་། ཁོང་སྤྱི་ལོ་1965ལོར་གཞིས་རྩེ་གྲོང་ཁྱེར་པ་སྣམ་རྫོང་ཁོངས་ཀྱི་སྤྱིར་བཏང་སོ་ནམ་པའི་ཁྱིམ་ཚང་ཞིག་ཏུ་འཁྲུངས། སློབ་གྲྭ་ཆུང་འབྲིང་འགྲིམས་རྗེས་སྤྱི་ལོ་1986ལོར་ཀྲུང་དབྱང་མི་རིགས་སློབ་གྲྭ་ཆེ་མོ་ནས་སློབ་མཐར་ཕྱིན་པ་དང་། མིག་སྔར་ཁོང་གིས་བོད་ལྗོངས་སྤྱི་ཚོགས་ཚན་རིག་ཁང་མི་རིགས་ཞིབ་འཇུག་ཚན་པའི་སུའོ་ཀྲང་དང་ཞིབ་འཇུག་པ་ཆེ་མོ་བའི་གནས་བབ་ཀྱི་ཐོག་ནས་འགན་བབ་ལས་དོན་སྒྲུབ་གནང་བཞིན་ཡོད་ལ། བོད་ལྗོངས་སློབ་གྲྭ་ཆེ་མོའི་ཞིབ་འཇུག་སློབ་མའི་སློབ་དཔོན་དང་། བོད་ལྗོངས་དམངས་ཁྲོད་སྒྱུ་རྩལ་མཁས་པའི་མཐུན་ཚོགས་ཀྱི་ཚོགས་གཙོ་གཞོན་པ་དང་། རང་སྐྱོང་ལྗོངས་དང་ལྷ་ས་གྲོང་ཁྱེར་རིམ་པ་གཉིས་ཀྱི་མི་དམངས་འཐུས་ཚོགས་རྒྱུན་ཨུད་ཀྱི་ཁྲིམས་འཛུགས་སྐོར་གྱི་བློ་འདྲི་སའི་ཆེད་མཁས་པ་སོགས་ཀྱི་ལས་འགན་ཡང་ཞོར་འཛིན་གནང་བཞིན་ཡོད་པ་རེད།
རྒྱང་འཁོར་ཚེ་ཕུན་ལགས་ནི་ད་ལྟ་སྐུ་ན་དར་ལ་བབས་ཤིང་། ཤེས་བྱ་དང་མྱོང་བ་ཕུན་སུམ་ཚོགས་པའི་མཁས་དབང་མིང་དོན་མཚུངས་པ་ཞིག་ཡིན་པ་ནི། ཁོང་གིས་ལོ་ངོ་སུམ་ཅུ་ལྷག་ཙམ་གྱི་རིང་བོད་ཀྱི་དམངས་སྲོལ་ཆུ་གཏེར་ལྟར་རྒྱ་ཆེ་བའི་ཁྲོད་དུ་ངལ་བ་ཁྱད་བསད་ཀྱིས་ཞིབ་འཇུག་གནང་བའི་གྲུབ་འབྲས་མང་པོ་ཞིག་ནས་མཚོན་གྱི་ཡོད་ལ། དེ་བས་ཀྱང་བླངས་ན་འཛད་མཐའ་མེད་པ་དང་སྤྱད་ཀྱང་རྫོགས་རྒྱུ་མེད་པར་སྣང་བའི་གླིང་སྒྲུང་ཞིབ་འཇུག་གི་གྲུབ་འབྲས་ལས་མངོན་གྱི་ཡོད་ཅིང་། ཁོང་གི་ཐུན་མོང་མིན་པའི་རིག་སྟོབས་དང་ཉམས་པ་མེད་པའི་སྙིང་སྟོབས་ལ་བརྟེན་ནས་འགན་བབ་ལས་དོན་གྱི་ཐད་ནས་རྒྱལ་ཁབ་དང་སྤྱི་ཚོགས་ལ་ངོ་གནོང་མི་དགོས་པ་དང་སུབ་ཐབས་མེད་པའི་ཕྱག་རྗེས་འཇོག་གནང་མཛད་ཡོད་སྟབས། རིང་མིན་གོང་ཁོང་རྒྱལ་སྲིད་སྤྱི་ཁྱབ་ཁང་གི་དམིགས་བསལ་ཕོགས་སྣོན་བཞེས་མཁན་ཆེད་མཁས་པ་ཞིག་ཏུ་གྱུར་ཡོད་ལ། རྒྱལ་ཁབ་རིམ་པའི་གྲགས་ཅན་རིག་གནས་མཁས་དབང་ཞེས་པ་དང་། རྒྱལ་ཁབ་རིམ་པའི“ཤེས་ལྡན་པ་བརྒྱ་སྟོང་ཁྲིའི་ལས་གཞིའི”མི་སྣ་ཞེས་པ། རྒྱལ་ཁབ་རིམ་པའི་སྤྱི་ཚོགས་ཚན་རིག་གི་སྣེ་ཁྲིད་པ་ཞེས་པ་སོགས་ཀྱི་མཚན་སྙན་ཡང་ཐོབ་ཡོད། གསར་འགོད་པས་ཁོང་གི་ལས་དོན་སྐོར་ཞིབ་ཕྲ་བཅར་འདྲི་ཞུ་སྐབས། ཁོང་ནི་དམངས་སྲོལ་དང་ཁྱད་པར་དུ་གླིང་སྒྲུང་གི་ཞིབ་འཇུག་ཐད་རིག་པའི་སྤུ་གྲི་རྣོན་པོ་བརྡར་གནང་སྟེ། གནད་དོན་ལ་མཐའ་དཔྱོད་ནན་པོ་གནང་མཁན་ཞིག་ཡིན་པའི་མྱོང་ཚོར་ཟབ་མོ་བྱུང་ལ། ཕྱོགས་གང་ཐད་ཀྱི་དྲི་བར་འཁོན་ཐོགས་མེད་པར་ལན་བསྐྱོན་ཐུབ་པའི་གསུང་ངག་བདེ་པོ་དེ་ཐོག་ནས་ཁོང་ནི་དུས་རྟག་ཏུ་དཔེ་དེབ་ནང་དབུ་བརྒྱུས་ནས་ཞུགས་མཁན་ཞིག་དང་སྤྱི་ཚོགས་ཀྱི་ལག་ལེན་ནང་ཞུགས་རྒྱུར་དོ་སྣང་ཆེན་པོ་གནང་མཁན་ཞིག་ཡིན་པ་གསལ་པོར་རྟོགས་ཀྱི་འདུག
བློ་གྲོས་འཇུག་པ་ཤིན་ཏུ་ཡངས།
ཞིབ་འཇུག་ལྗགས་རྩོམ་ཆུ་ཀླུང་བརྡོལ།
རྒྱང་འཁོར་ཚེ་ཕུན་ལགས་ནི་ཁེངས་སྐྱུང་ལྡན་པའི་ཤེས་ལྡན་པ་ཞིག་ཡིན་འདུག་སྟེ། ཁོ་བོས་བཅར་འདྲི་ཞུ་སྐབས། ཁོང་གིས“བཏང་བཏང་བྱུག་བྱུག་ཡོད་ཚད་ཞུས་ནས་ཆོ་མེད། བོད་ཀྱི་དམངས་སྲོལ་རིག་གནས་དང་། ངོ་མཚར་ཆེ་བའི་གླིང་སྒྲུང་ལ་ཞིབ་འཇུག་བྱས་པའི་གྲུབ་འབྲས་ཕྲན་ཙམ་འཇོག་ཐུབ་ན་སྙམ་པ་དེ་བདག་རང་གི་ཕུགས་འདུན་ཞིག་ཡིན་པས། ད་ཆ་ཕུགས་འདུན་དེ་སྒྲུབ་པའི་ལམ་ཕྱེད་ཟིན་ཙམ་ཡིན”ཞེས་གསུངས་ཀྱི་འདུག ཁོང་གི་འཚར་ལོང་བརྒྱུད་རིམ་ལ་དོ་སྣང་བྱེད་སྐབས། ཆུང་ངུའི་དུས་ནས་ཁོང་གིས་ཞིང་འབྲོག་ཁུལ་གྱི་བུ་ཕྲུག་གཞན་དང་འདྲ་བར་རང་ཉིད་ཀྱི་ལྟེ་ཁྲག་འཕོ་ས་སྟེ། རྒྱང་འཁོར་དུ་འབོད་པའི་ས་མ་འབྲོག་ཁུལ་དེར་སློབ་གྲྭར་བསྐྱོད་ཞོར་དུ་དཔྱིད་དུས་ཕྱུགས་རིགས་སྐྱེ་བསུ་དང་། སྟོན་དུས་ལོ་ཏོག་བརྔ་བསྡུ་སོགས་རྫོགས་རྒྱུ་མེད་པའི་ཞིང་འབྲོག་པའི་ལས་ཀར་ཞུགས་ཡོད་ཅིང་། ཆུང་དུས་ཞིང་འབྲོག་ཁུལ་གྱི་ལས་ཀ་མང་པོ་ཞིག་མཐོང་ཐོས་མྱོང་གྲུབ་བྱུང་བ་དེས་ཁོང་ལ་ཐོན་སྐྱེད་ཀྱི་ཉམས་མྱོང་ངེས་ཅན་ཐོབ་པ་མ་ཟད། དེ་ལྟའི་ལོ་ཟླའི་ནང་ཕ་ཡུལ་གྱི་བགྲེས་རབས་ཚོའི་ས་ནས་སྲོལ་རྒྱུན་གྱི་དམངས་ཁྲོད་རིག་གནས་མང་པོར་རོལ་བའི་སྐལ་བ་ཐོབ་པ་དང་། དམངས་ཁྲོད་རིག་གནས་ལ་ཞིབ་འཇུག་བྱེད་པའི་རྨང་གཞི་དེ་དམངས་ཁྲོད་དུ་གདིང་ཐུབ་པ་གནང་ཡོད། དེ་རྗེས་ཀྲུང་དབྱང་མི་རིགས་སློབ་གྲྭ་ཆེ་མོར་བགྲང་བྱ་བཞིའི་རིང་བོད་རིག་པའི་ཤེས་བྱ་སློབ་སྦྱོང་བྱེད་པའི་གོ་སྐབས་བཟང་པོ་ཐོབ་ཡོད་ཅིང་། སློབ་གྲྭ་ནས་བཟུང་སྟེ་དེབ་ཐོག་གི་ཤེས་བྱ་མང་པོ་ཞིག་ཡོད་པ་དེ་རྣམས་དོན་དངོས་ལ་ར་བསྡུར་གཏོང་འགོ་བཙུགས་གནང་ཡོད། སློབ་གྲྭ་ཐོན་ནས་བོད་ལྗོངས་སྤྱི་ཚོགས་ཚན་རིག་ཁང་དུ་ཞིབ་འཇུག་གི་ཕྱག་ལས་གནང་འགོ་ཚུགས། ཁོང་གིས་སྔ་རྗེས་སུ་སྟོད་མངའ་རིས་དང་། བྱང་འབྲོག་ཁུལ། དབུས་ལྷ་ས། ནུབ་གཙང་ཁུལ། ཤར་ཁམས་ཁུལ་སོགས་ཀྱི་གཞི་རིམ་དུ་ཟབ་འཇུག་གནང་སྟེ་སྤྱི་ཚོགས་བརྟག་དཔྱད་གནང་བ་དང་། རྒྱུན་དུ་ཞིབ་འཇུག་གནང་བའི་བརྒྱུད་རིམ་ནང་དམངས་སྲོལ་རིག་པ་དང་། དམངས་ཁྲོད་རྩོམ་རིག་རིག་པ། ལོ་རྒྱུས་སྙན་རྩོམ་རིག་པ། དེ་བཞིན་མི་རིགས་རིག་པ་སོགས་ཀྱི་རིགས་པའི་གཞུང་ལུགས་སློབ་སྦྱོང་ལ་འབད་བརྩོན་གནང་ཡོད་པ་རེད།
རྒྱང་འཁོར་ཚེ་ཕུན་ལགས་ཀྱི་བརྩམས་ཆོས་ཁག་གཅིག
བགྲང་བྱ་སུམ་ཅུའི་རིང་རྒྱང་འཁོར་ཚེ་ཕུན་ལགས་ཀྱིས་རང་འཁྲིའི་ཞིབ་འཇུག་ལས་དོན་ལ་ཡང་འབད་བསྐྱར་འབད་གནང་བ་བརྒྱུད། 《བོད་ལྗོངས་ཞིབ་འཇུག》དང་། 《ཀྲུང་གོའི་བོད་ཀྱི་ཤེས་རིག》སོགས་དུས་དེབ་ཁག་གི་ཐོག་བོད་རྒྱ་ཡིག་རིགས་གཉིས་ནས་བོད་རིག་པའི་དཔྱད་རྩོམ་དང་། དམངས་སྲོལ་ངོ་སྤྲོད་སོགས་རྩོམ་ཡིག་ཁག་བརྒྱ་ལྷག་ཙམ་སྤེལ་གནང་མཛད་ཡོད་པ་དང་། 《བོད་ལྗོངས་ས་མ་འབྲོག་ཁུལ་གྱི་ལུས་རྩལ་དང་རིག་རྩེད》ཅེས་པ་དང་། 《བོད་ཀྱི་དམངས་སྲོལ་གྱི་བླང་དོར་གསལ་བའི་སྒྲོན་མེ》ཞེས་པ། 《སྒྲུང་མཁན་བསམ་གྲུབ་ཀྱིས་ཕབ་པའི་གླིང་སྒྲུང་དཔེ་ཚོགས་སྐོར་གྱི་ཞིབ་འཇུག》ཅེས་པ། 《བོད་ཀྱི་གཉེན་སྲོལ་རགས་གླེང》ཞེས་པ། 《བོད་ཀྱི་དམངས་ཁྲོད་རིག་གནས་སྐོར་གྱི་དཔྱད་གླེང》ཞེས་པ་སོགས་ཆེད་རྩོམ་ཁག་གཅིག་དངོས་སུ་པར་སྐྲུན་གནང་ཡོད་པ་མ་ཟད། 《བོད་ཀྱི་དམངས་སྲོལ》ཞེས་པའི་རྒྱ་ཡིག་དཔེ་དེབ་སྟོད་ཆ་སྨད་ཆ་དང་། 《སྒྲུང་མཁན་བསམ་གྲུབ་ཀྱི་ཞལ་རྒྱུན་གཏམ་དཔེ་རྣ་བའི་བདུད་རྩི》ཞེས་པའི་གཏམ་དཔེ་གཅེས་བསྡུས། 《བོད་རིག་པའི་དཔྱད་རྩོམ་གཅེས་བསྡུས》ཞེས་པ་སོགས་དངོས་སུ་རྩོམ་སྒྲིག་དང་པར་སྐྲུན་གནང་ཡོད་པ་རེད།
རྒྱང་འཁོར་ཚེ་ཕུན་ལགས་ཀྱི་ཆེད་རྩོམ་རེ་རེ་ནས་ཞིབ་འཇུག་གི་རིན་ཐང་ཆེན་པོ་མངོན་གྱི་ཡོད་པ་སྟེ། ཁོང་གི་ཆེད་རྩོམ《བོད་ཀྱི་གཉེན་སྲོལ་རགས་གླེང》ཞེས་པའི་ནང་བོད་ཀྱི་གཉེན་སྲོལ་སྐོར་གྱི་ལུགས་སྲོལ་རྒྱུན་འཛིན་བྱེད་ཚུལ་དང་། སྲོལ་རྒྱུན་གཉེན་སྟོན། གཉེན་སྒྲིག་སྐོར་གྱི་འདུ་ཤེས་སོགས་ལ་དཔྱད་པ་ཞིབ་རྒྱས་གནང་ཡོད་པ་མ་ཟད། ལྷག་པར་དུ་རིག་གཞུང་ཁྱབ་ཁོངས་སུ་དར་བའི་ཕ་བུས་མནའ་མ་མཉམ་སྤྱོད་བྱེད་པ་དང་། མ་སྨད་ཀྱིས་མག་པ་མཉམ་སྤྱོད་བྱེད་པ། གྲོགས་པོས་མནའ་མ་མཉམ་སྤྱོད་བྱེད་པ་སོགས་ཚུལ་མིན་བྱ་སྤྱོད་བོད་རིགས་ཀྱི་གཉེན་སྲོལ་དུ་བརྗོད་པའི་ནོར་འཁྲུལ་གྱི་ལྟ་བ་དང་ཕུ་ནུས་མནའ་མ་མཉམ་སྤྱོད་བྱེད་པ་བོད་རིགས་ཀྱི་གཉེན་སྲོལ་ཡིན་ཚུལ་སོགས་ལ་དམངས་སྲོལ་རིག་པའི་གཞུང་ལུགས་དང་བོད་ཀྱི་སྤྱི་ཚོགས་ཀྱི་དངོས་ཡོད་འཚོ་བ་ཟུང་འབྲེལ་གྱིས་མཐའ་དཔྱོད་གནང་ཡོད། ཆེད་རྩོམ་དེའི་ནང་ད་དུང་ཁོང་གིས་ཡུན་རིང་ཞིབ་འཇུག་བྱས་འབྲས་སུ་བོད་མི་རིགས་ཀྱི་ལོ་རྒྱུས་འཕེལ་རྒྱས་འགྲོ་བའི་བརྒྱུད་རིམ་ནང་དྲག་རྩལ་བསྡུར་ནས་མནའ་མ་བརྩོན་ལེན་བྱེད་པ་དང་། རིག་པའི་རྩལ་འགྲན་ནས་མནའ་མ་བརྩོན་ལེན་བྱེད་པ། མངལ་གནས་སུ་ཕྲུ་གུའི་གཉེན་སྒྲིག གཡོག་བསུའི་གཉེན་སྒྲིག་སོགས་བྱུང་ཡོད་ཚུལ་ཐད་ཐེངས་དང་པོར་རིག་པས་སྒྲུབ་ཡོད་ལ། ད་གཟོད་བོད་རིག་པའི་རིག་གཞུང་ཁྱབ་ཁོངས་སུ་ཆེད་མཁས་པ་མང་པོས་ཁས་ལེན་པའི་ལྟ་བ་ཞིག་ཏུ་གྱུར་ཡོད་པ་རེད། རྒྱང་འཁོར་ཚེ་ཕུན་ལགས་ཀྱིས་དཔེ་ཁྲིའི་ཐོག་ནས་གུས་པར་འགྲེམས་སྤེལ་གནང་ཟིན་པའི་དཔེ་དེབ《བོད་ཀྱི་དམངས་ཁྲོད་རིག་གནས་སྐོར་གྱི་དཔྱད་གླེང》ཞེས་པ་ཞིག་བསྟན་གནང་ཞིང་། ཁོ་བོས་དེར་ལྟ་སྐབས། དེའི་ནང་དམངས་སྲོལ་དང་དམངས་ཁྲོད་རྩོམ་རིག་སྐོར་གྱི་དཔྱད་རྩོམ་36ཙམ་བདམས་བཀོད་བྱས་འདུག དཔེ་དེབ་དེའི་ནང་གི་དཔྱད་རྩོམ་ཚང་མར་ཞིབ་འཇུག་གི་རིན་ཐང་ཤིན་ཏུ་ཆེ་བས་ཁོ་བོས་ཁོང་གིས་དུས་ཚོད་ཡན་པོར་བཏང་མ་གནང་བར་བསྔགས་བརྗོད་ཞུ་སྐབས། རང་ཉིད་ཞིབ་འཇུག་པ་ཞིག་གི་ངོས་ནས་བཤད་ན། འགན་འཁྲི་སྒྲུབ་ཁུལ་ཙམ་རེད་ཅེས་དང་། ཡང་ཁོང་གི་ངོ་སྤྲོད་ཉན་སྐབས། ཉེ་བའི་ལོ་ཤས་ནང་ཁོང་གིས《བོད་ཀྱི་དམངས་སྲོལ》ཞེས་པའི་རྒྱ་ཡིག་དཔེ་དེབ་སྟོད་ཆ་སྨད་ཆ་དང་། 《སྒྲུང་མཁན་བསམ་གྲུབ་ཀྱི་ཞལ་རྒྱུན་གཏམ་དཔེ་རྣ་བའི་བདུད་རྩི》ཞེས་པ། 《གངས་མཐིང་གཉེན་སྟོན་རྟེན་འབྲེལ་ཆེ་མོ》དང་། 《འགོག་གླིང》ཞེས་པ་སོགས་སྒྲུང་པས་འཆད་གྱེར་གནང་བའི་ངག་སྒྲུང་དང་། 《བོད་རིག་པའི་དཔྱད་རྩོམ་གཅེས་བསྡུས》ཞེས་པ་སོགས་རྒྱ་ཆེའི་ཀློག་པ་པོ་དང་ཆེད་ལས་པས་དགའ་པོ་བྱེད་པའི་བརྩམས་ཆོས་མང་པོ་ཞིག་འཚོལ་བསྡུ་ལེགས་སྒྲིག་དང་རྩོམ་སྒྲིག་པར་སྐྲུན་གནང་འདུག་ལ། རྒྱ་ཡིག་ནས《ལྷ་སའི་མི་རིགས་དུས་ཆེན་རིག་གནས》ཞེས་པའི་དཔེ་དེབ་ཞིག་ཀྱང་རྩོམ་སྒྲིག་གི་གཙོ་འགན་བཞེས་འདུག
ཆེད་རྩོམ་འབྲི་བར་དཔྱད་གཞི་མང་པོ་གཟིགས་དགོས་པའི་ཀླད་པའི་ངལ་གསོ་རྒྱབ་བསྐྱུར་དང་། གང་སར་དོན་དངོས་ལ་ཉམས་ལེན་གནང་བར་ཕེབས་པའི་ངལ་དུབ་སྣང་མེད་དུ་བཞག་གནང་བའི་འབྲས་བུར་རྩོམ་འབྲི་གནང་བའི་ཆེད་རྩོམ་མི་ཉུང་བ་ཞིག་ལ་སྤྱི་ཚོགས་ཐོག་ཚུར་སྣང་ལན་ཆ་དྲག་པོ་བྱུང་ཡོད་པ་ཨ་ཅང་ཅང་། ཆེད་རྩོམ《དམངས་སྲོལ་གྱི་བླང་དོར་གསལ་བའི་སྒྲོན་མེ》ཞེས་པ་དང་། 《བྱི་ཕྲུག་སྐོར་ལ་ཐོག་མར་དཔྱད་པ》ཞེས་པ། 《སྒྲུང་པའི་ཞིབ་འཇུག་ལས་འཕྲོས་པའི་བསམ་གཞིག》ཅེས་པ། 《ཤར་པའི་མི་རིགས་ཀྱི་འབྱུང་ཁུངས་ལས་འཕྲོས་པའི་དེའི་མི་རིགས་ཀྱི་གཏོགས་ཁོངས་སྐོར་དཔྱད་པ་རྣག་ཐོག་གཙག་བུ》ཞེས་པ་སོགས་ལ་བོད་ལྗོངས་སྤྱི་ཚོཌ་ཚན་རིག་ཁང་གིས་ཕུལ་བྱུང་རིག་གཞུང་གྲུབ་འབྲས་ཞེས་པའི་བྱ་དགའ་སྤྲད་ཡོད་པ་རེད།
མྱུར་སྐྱོབ་འགན་འཁྲི་ཕྲག་ཏུ་བཞེས།
རིན་ཐང་ཡོད་པའི་ཞབས་རྗེས་བཞག
གླིང་སྒྲུང་ནི་རང་རེ་ཁ་བ་ཅན་གྱི་མི་རིགས་འདིས། ཡུན་རིང་གི་ལོ་རྒྱུས་འཕེལ་རྒྱས་འགྲོ་བའི་བརྒྱུད་རིམ་ནང་ཐུན་མོང་གིས་གསར་རྩོམ་བྱས་པ་ཞིག་ཡིན་ཞེས་ཤོད་ཆོག་པ་དང་། གཅེས་ཉར་རྒྱུན་འཛིན་བྱས་པའི་མཆོག་ནོར་ཞིག་ཡིན་ཅིང་། འདི་ཉིད་དར་ཁྱབ་ཆེ་ལ་བམ་གྲངས་མང་བས་ད་བར་མི་རྣམས་ཀྱིས་བཙལ་རྙེད་ཐུབ་པའི་འཛམ་བུ་གླིང་གི་བྱུང་བརྗོད་སྙན་ངག་རིང་ཤོས་དེ་ཡིན་པས། འཛམ་གླིང་བྱུང་བརྗོད་སྙན་ངག་གི་རྒྱལ་པོ་ཞེས་འབོད་བཞིན་ཡོད་ལ། དེ་ནི་ད་དུང་ཡང་གསོན་པོར་གནས་པའི་དཔའ་བོའི་བྱུང་བརྗོད་སྙན་ངག་ཅིག་ཡིན། དེའི་ནང་གི་སྒྲུང་སྣ་མང་པོ་ཞིག་ད་དུང་ཡང་དམངས་ཁྲོད་སྒྲུང་པའི་དྲན་པའི་ཀློང་དུ་འཇགས་ནས་ཡོད། གླིང་སྒྲུང་གི་དེ་ལྟའི་ཁྱད་ཡོན་དེས་དེའི་མྱུར་སྐྱོབ་དང་སྲུང་སྐྱོབ་ལས་དོན་གྱི་གལ་ཆེའི་རང་བཞིན་དང་དགོས་གཏུགས་ཀྱི་རང་བཞིན་གཏན་འཁེལ་བྱས་ཡོད།
རྒྱང་འཁོར་ཚེ་ཕུན་ལགས་སུ་གླིང་སྒྲུང་ཞིབ་འཇུག་གི་སྐོར་བཀའ་འདྲི་ཞུ་སྐབས། སྟབས་ལེགས་པ་ཞིག་ལ་གོང་རིམ་འབྲེལ་ཡོད་ཚན་པས། སྤྱི་ལོ་1997ལོར་སྐབས་དེའི་མི་རིགས་ཞིབ་འཇུག་ཚན་པའི་སུའོ་ཀྲང་གཞོན་པ་ཡིན་པའི་ཁོང་ལ། བོད་ཀྱི《གེ་སར》ཞིབ་འཇུག་ལྟེ་གནས་ཀྱི་འགན་འཁུར་ལས་འགན་གཅིག་ལྕོགས་བྱེད་དུ་བཅུག དུས་དེ་ནས་བཟུང་བོད་ཀྱི་དམངས་ཁྲོད་རིག་གནས་ལྡུམ་རའི་ནང་ཁྲ་ཆིལ་ལེར་སྣང་བའི《གླིང་སྒྲུང》གི་མྱུར་སྐྱོབ་ལས་དོན་ལ་ཤུགས་སྣོན་རྒྱག་རྒྱུའི་ཐད་ཁོང་ལ་ཆོད་སེམས་བརྟན་པོ་ཅིག་སྐྱེས་ཤིང་། ནུས་ཤུགས་ཡོད་རྒུས་ལས་དོན་དེར་ཞུགས་པས། དེར་གཡུར་ཟའི་གྲུབ་འབྲས་ཐོབ་ཡོད་ཅིང་། བོད་མི་རིགས་ཀྱི་རིག་གནས་ཤུལ་བཞག་དེ་ད་གཟོད་མཉམ་འབྲེལ་རྒྱལ་ཚོགས་སློབ་གསོ་རིག་གནས་རྩ་འཛུགས་ཨུ་ཡོན་ལྷན་ཁང་ནས་ཁྱབ་བསྒྲགས་བྱས་པའི་འཛམ་གླིང་མངོན་མིན་རིག་གནས་ཤུལ་བཞག་གི་མིང་གཞུང་དུ་ཚུད་ཡོད་པ་རེད།
དེའང་ལག་ལེན་ནང་ཁོང་གིས་ལས་དོན་སྒྲུབ་པའི་ཞབས་རྗེས་སུབ་ཐབ་མེད་པ་ཞིག་འཇོག་གནང་མཛད་ཡོད་པ་ནི། ནག་ཆུའི་དམངས་ཁྲོད་སྒྲུང་པ་རྣམས་ལ་འབྲེལ་བ་དམ་ཟབ་ཀྱིས་སྒྲུང་པས་འཆད་གྱེར་གནང་བའི་སྒྲུང་སྒྲ་ཕབ་ཀྱི་ལས་དོན་སྤེལ་ནས་སྔ་རྗེས་སུ་གྲགས་ཅན་སྒྲུང་པ་ཆོས་གྲགས་དང་། ཚེ་རིང་དགྲ་འདུལ། དཔའ་དགའ། ངག་དབང་དཔལ་ལྡན། མར་དེའུ། བཀྲ་ཤིས་རྡོ་རྗེ། ཟླ་བ་སོགས་སྒྲུང་པ་སྒེར་གྱི་ཁྱད་ཆོས་མངའ་བའི་སྒྲུང་སྣ་ཉི་ཤུ་ཙམ་སྒྲ་ཕབ་བྱས་པ་མ་ཟད། གཙོ་འགན་རྩོམ་སྒྲིག་པའི་མིང་ཐོག་ནས་ཆེད་མཁས་པ་སྒྲིག་འཛུགས་ཀྱིས་སྒྲུང་སྣ་15ཙམ་ཟིན་བྲིས་ལེགས་སྒྲིག་དང་རྩོམ་སྒྲིག་པར་སྐྲུན་ལེགས་སྒྲུབ་གནང་བ་མ་ཟད། ཁོང་རང་ཉིད་ཀྱིས་ཀྱང་སྒྲུང་སྣ་དྲུག་ཙམ་ལེགས་སྒྲིག་དང་། རྩོམ་སྒྲིག མཐའ་ཞུས་བཅས་འགན་གཙང་མ་བཞེས་ཡོད་ཅིང་། དེས་ཕུལ་བྱུང་སྒྲུང་པའི་བློ་ཡུལ་དུ་ཞུགས་ཤིང་དྲན་པའི་ཀློང་དུ་འཇགས་པའི་ཐུན་མོང་མིན་པའི་སྒྲུང་སྣ་སྐོར་ཞིག་མྱུར་སྐྱོབ་ཐུབ་པ་བྱུང་ཡོད་པ་རེད།
ཡང་ཁོང་གི་འཆར་འགོད་འོག་གངས་ལྗོངས་སྒྲ་བརྙན་དཔེ་སྐྲུན་ཁང་དང་མཉམ་ལས་ཐོག ནག་ཆུའི་དམངས་ཁྲོད་ཕུལ་བྱུང་སྒྲུང་པ་དྲུག་དང་བོད་ལྗོངས་སློབ་ཆེན་གྱི་ཞིབ་འཇུག་སློབ་མ་སྒྲིག་འཛུགས་ཀྱིས་གླིང་སྒྲུང་ནང་གི་མི་སྣ་མི་འདྲ་བ་65ཡི་དཔེ་མཚོན་རང་བཞིན་ལྡན་པའི་དབྱངས་རྟ་མི་འདྲ་བ་118སྒྲ་ཕབ་བྱས་ཤིང་། དངོས་སུ་འོད་སྡེར་པར་སྐྲུན་བྱས་སྟབས། ད་བར་ཅུང་ཆ་ཚང་བའི་གླིང་སྒྲུང་གི་དབྱངས་རྟ་སྒྲ་ཕབ་ཐུབ་མེད་པའི་སྟོང་ཆ་གསབ་ཐུབ་གནང་ཡོད་པ་དང་། དེ་མིན་ཁོང་གི་ཇུས་འགོད་འོག་ཆེད་ལས་པ་སྒྲིག་འཛུཌ་བྱས་ཏེ《གླིང་སྒྲུང་གི་དཔྱད་རྩོམ་ཕྱོགས་སྒྲིག》ཅེས་པའི་དཔེ་ཚོགས་ལེགས་སྒྲིག་དང་པར་སྐྲུན་བྱས་ཡོད་པ་དེ་ནི་བོད་རྒྱ་ཡིག་རིགས་མི་འདྲ་བའི་དེབ་གྲངས་བཞི་རེ་ལས་གྲུབ་ཡོད་པ་དང་། དེའི་ནང་བོད་ལྗོངས་ཁུལ་གྱི་དུས་དེབ་ཁག་ཏུ་འཁོད་པའི་གླིང་སྒྲུང་སྐོར་གྱི་དཔྱད་རྩོམ་མང་ཆེ་བ་བསྡུས་ཡོད་པས། རྒྱ་ཆེའི་ཀློག་པ་པོ་དང་། ཁྱད་པར་དུ་གླིང་སྒྲུང་ཞིབ་འཇུག་པ་ཚོར་སྟབས་བདེ་གང་ལེགས་སྐྲུན་ཐུབ་ཡོད་པ་རེད།
གླིང་སྒྲུང་སྐད་ཡིག་གཞན་དུ་བསྒྱུར།
སྙན་གྲགས་འཛམ་གླིང་ཀུན་ལ་ཁྱབ།
དེ་ཡང་གླིང་སྒྲུང་འདི་བཞིན་འགྲོ་བ་མིའི་རིགས་ཀྱི་རིག་གནས་བང་མཛོད་ཀྱི་རིན་ཆེན་ནོར་བུ་ཞིག་ཡིན་ཞིང་། འདི་ཉིད་ངག་ཐོག་ནས་ཡིག་ཐོག་ཏུ་དབབ་རྒྱུ་མངོན་འགྱུར་ཡོང་བ་བྱ་རྒྱུ་དང་། རྒྱ་སྒྱུར་དང་ཡིག་རིགས་གཞན་ལ་བསྒྱུར་ནས་འཛམ་བུ་གླིང་གིས་དེའི་ནང་དོན་ཆ་ཚང་བ་དང་སྙན་འཇེབས་ལྡན་པའི་སྙན་ངག་རྣམས་ཤེས་པ་བྱ་རྒྱུ་ནི་རང་རེས་འགྲོ་བ་མིའི་རིགས་ཀྱི་རིག་གནས་ལ་ལེགས་སྐྱེས་སུ་འབུལ་འོས་པ་ཞིག་ཡིན་གཤིས། ལས་དོན་དེར་ཁོང་གིས་དོ་སྣང་ཧ་ཅང་ཆེན་པོ་གནང་ཡོད་ཅིང་། གླིང་སྒྲུང་རྒྱ་སྒྱུར་གྱི་ལས་དོན་དེ་དུས་རབས་གོང་མའི་ལོ་རབས་བརྒྱད་ཅུ་པ་ནས་འགོ་བརྩམས་ཡོད་པ་དང་། ཁོང་དང་འབྲེལ་ཡོད་མི་སྣས་དཀའ་ངལ་དུ་མ་ཁྱད་བསད་གནང་བ་བརྒྱུད། སྔ་རྗེས་སུ་སྒྲུང་དེབ་11རྒྱ་ཡིག་ཏུ་བསྒྱུར་ནས་པར་སྐྲུན་ཐུབ་ཡོད་པ་དང་། ཕྱིས་སུ་གླིང་སྒྲུང་རྒྱ་སྒྱུར་གྱི་ལས་དོན་ལ་དགོས་ངེས་ཀྱི་རྨང་གཞི་འདིང་ཐུབ་པ་དང་ཉམས་མྱོང་གསོག་འཇོག་གནང་ཡོད་པ་རེད། འོན་ཀྱང་སྐབས་དེ་དུས་རྒྱུ་རྐྱེན་མང་པོ་ཞིག་གིས་རྒྱ་སྒྱུར་ལས་དོན་དེའང་མི་སྒེར་གྱི་རང་མོས་ཙམ་དང་ཐར་ཐོར་གྱི་རྣམ་པ་ཙམ་དུ་ལུས་པ་ལས། འཆར་གཞི་ཡོད་ལ་སྒྲིག་འཛུགས་ལྡན་པ་དང་། རྒྱ་སྒྱུར་གྱི་གཅིག་གྱུར་སྒྲིག་སྲོལ་ཞིབ་ཕྲ་ཡོད་པའི་ལས་དོན་སྤེལ་ཐུབ་མེད་པ་རེད། དེ་ལྟའི་དོན་དངོས་ལ་གཞིགས་ནས་བོད་ལྗོངས་སྤྱི་ཚོགས་ཚན་རིག་ཁང་ནས་ཀྱང་བོད་རང་སྐྱོང་ལྗོངས་ཀྱི་རིག་གནས་ལས་གྲྭ་གཙོ་བོ་གླིང་སྒྲུང་རྒྱ་སྒྱུར་གྱི་རྣམ་གྲངས་སྤྱི་ལོ་2013ལོར་འགོ་བརྩམས་ཡོད་ཅིང་། ལས་དོན་དེའི་ཞིབ་ཕྲའི་འཆར་གཞི་དང་། བྱ་རིམ། ཆེད་ལས་མཁས་པ་སྒྲིག་འཛུགས་དང་ལས་བགོས་སོགས་ཀྱི་ལས་འགན་ཚང་མ་རྒྱང་འཁོར་ཚེ་ཕུན་ལགས་ཀྱིས་བསྣམས་ཡོད་པ་དང་། རྒྱལ་ཡོངས་ཁྱོན་ནས་ཆེད་མཁས་པ་ལྔ་བཅུ་སྒྲིག་འཛུགས་ཀྱིས་སྒྲུང་མཁན་བསམ་གྲུབ་ཀྱིས་ཕབ་པའི་གླིང་སྒྲུང་དཔེ་ཚོགས་ལས་སྒྲུང་དཔེ་30རྒྱ་ཡིག་ཏུ་སྒྱུར་འགོ་ཚུགས་ཡོད་པ་རེད།
གསར་འགོད་པས་བཅར་འདྲི་ཞུ་བའི་ཉིན་དེར་ཐོག་བརྩེགས་ལྔའི་གཞུང་ལས་ཁང་དུ་ཁུ་སིམ་བུར་གནས་པའི་རྒྱང་འཁོར་ཚེ་ཕུན་ལགས་ཀྱིས་སྒྲོག་ཙེའི་ཐོག་ཡིག་ཚགས་ལུང་པ་གང་སྤུངས་ནས་དབྱེ་ཞིབ་གནང་བཞིན་འདུག་ཅིང་། དེ་དག་ཅི་ཡིན་སྐོར་བཀའ་འདྲི་ཞུ་སྐབས། དེ་དག་ནི་བོད་རང་སྐྱོང་ལྗོངས་ཀྱི་གལ་ཆེའི་རིག་གནས་ལས་གཞི་སྟེ། 《གླིང་སྒྲུང》རྒྱ་སྒྱུར་གྱི་ལས་གྲྭ་དང་། 《དམངས་ཁྲོད་སྒྲུང་པ་སྒེར་གྱི་ཁྱད་ཆོས་མཚོན་པའི་གླིང་སྒྲུང》དཔེ་ཚོགས་ལེགས་སྒྲིག་པར་སྐྲུན་གྱི་སྔོན་གྲབས་ཡིན་འདུག ལས་རིམ་དེ་དག་རྙོག་འཛིང་ཆེ་ཡང་ལེགས་གྲུབ་བྱུང་རྗེས་ཀུན་གྱི་ཤིས་བརྗོད་ཐོབ་པ་དང་། བོད་ཀྱི་རིག་གནས་བང་མཛོད་ཕྱུག་ཏུ་གཏོང་བའི་ལེགས་སྐྱེས་གསར་པ་ཞིག་རེད་ཅེས་ཞུ་སྐབས་ཁོང་གིས། ད་དུང་རང་ཉིད་ནས་འགན་འཁུར་ཏེ“བོད་ཀྱི་དམངས་ཁྲོད་བཤད་པ་འཚོལ་བསྡུ་ལེགས་སྒྲིག་དང་ཞིབ་འཇུག”ཅེས་པ་དང་། རྒྱལ་ཁབ་སྤྱི་ཚོགས་ཚན་རིག་ཐེབས་རྩའི་ནུབ་རྒྱུད་རྣམ་གྲངས“ཤར་པའི་མི་རིགས་གཏོགས་ཁོངས་སྐོར་གྱི་བརྟག་དཔྱད་ཞིབ་འཇུག”ཅེས་པའི་རྣམ་གྲངས་གཉིས་ལག་བསྟར་བྱེད་བཞིན་ཡོད་ལ། རིགས་པའི་གཞུང་ལུགས་དང་ལག་ལེན་ཟུང་འབྲེལ་གྱིས་ཤར་པ་བ་དེ་མི་རིགས་གང་གི་ཁོངས་སུ་གཏོཌ་པའི་སྐོར་ལ་ཞིབ་འཇུག་བྱེད་བཞིན་ཡོད་ཅེས་གསུངས་ཀྱི་འདུག
རྒྱང་འཁོར་ཚེ་ཕུན་ལགས་དང་སྒྲུང་མཁན་མཉམ་དུ་གཞི་རིམ་དུ་སྐྱོད་པ།


text:
བོན་ལུགས་སུ་བཟོ་རིག་པ་གང་ནས་བྱུང་བ་དང་དེ་འཆད་བྱེད་ཀྱི་ལུང་སྟབས་བདེ་དེ་འདྲ་ཡོད་དམ།
རྩོམ་བྲིས་པ། རྩོམ་སྒྲིག་པ། དྲི་བ་གཏོང་མཁན། ཤེས་རབ།
ལན། མདོ་དྲི་མེད་གཟི་བརྗིད་ལས། བསྐལ་སྲིད་འབྱུང་བའི་རྒྱུ་རྐྱེན་ལས། །མངོན་པ་བཟོ་ཡི་རིག་པ་བྱུང་། ། ཞེས་དང་། ཡང་། ཐོག་མར་བཟོ་ཡི་རིག་པ་ལ། །མདོ་འབུམ་གཟུངས་དང་མན་ངག་སྟེ། །དང་པོ་མདོ་ལ་རྣམ་པ་གསུམ། །མངོན་པ་མཛོད་ཆེན་བསྐལ་པའི་མདོ། །སྲིད་པ་སྟོང་རྩིས་སྲིད་པའི་མདོ། །ཆགས་གནས་འཇིག་སྟོངས་འབྱུང་བའི་མདོ། །གཉིས་པ་འབུམ་ལ་རྣམ་པ་གསུམ། །བསྐལ་བ་སྣང་སྲིད་འཁོར་ལོའི་འབུམ། །སྲིད་པ་མི་བུ་རྒྱུད་ཀྱི་འབུམ། །འབྱུང་བ་ཆགས་གནས་འཇིག་སྟོངས་འབུམ། །གསུམ་པ་གཟུངས་ལ་རྣམ་པ་གསུམ། །ཡོད་པ་སྐྱེད་བྱེད་རྟེན་པའི་གཟུངས། །མེད་པ་སྲིད་བྱེད་འཕེལ་བའི་གཟུངས། །སྣང་སྲིད་འཇིག་རྟེན་ཞི་བདེའི་གཟུངས། །བཞི་བ་མན་ངག་རྣམ་པ་གསུམ། །འབུམ་པ་དབལ་ཆེན་མཐུ་ཡི་རྒྱུད། །འབར་བ་དབལ་ཆེན་ཛོ་ཡི་རྒྱུད། །རམ་པ་དབལ་ཆེན་གཤེད་ཀྱི་རྒྱུད། །ཐམས་ཅད་ཀུན་ལ་སྤྱི་རྒྱུག་པའི། །མངོན་པ་སྤྱི་རྗེ་རིག་པ་ཡིན། ཞེས་སོགས་གསུངས་པ་དང་། ཐོག་མར་བཟོ་རིག་གསུང་སའི་གནས་ནི་དབུས་རི་རབ་ཀྱི་རྩེར་དང་། གཉེར་གཏད་འཛིན་པ་ལ་ལྡན་གསོ་རིག་རྒྱུད་བཞི་)དེ་ཉིད་གསར་བརྩམས་མིན་པར་བོན་གྱི་(འབུམ་བཞི་ )ལས་བསྒྱུར་བར་གསལ་པོར་རྟོགས་སོ།། །།


text:
སྐྱེ་བའི་ས་བོན་སྤངས་པ་ཡིས། །རྒ་ཤིའི་སྡུག་བསྔལ་མི་འབྱུང་བ། །ཟག་ཟད་ཐུབ་པ་རྣམས་ལ་འདུད། །འཁོར་བའི་རྒྱུན་ལམ་བཅད་དུ་གསོལ། །སྲིད་པའི་འབྲོག་དགོན་ཐང་དཀྱིལ་ན། །རྒས་འཁོག་རྒད་པོ་ཉལ་བ་ལ། །ལང་ཚོས་དྲེགས་པའི་གཞོན་ནུ་ཞིག །འོངས་ཏེ་ཅོ་འདྲི་འདི་སྐད་གླེང༌། །རྒད་པོ་འགྲོ་འདུག་བྱ་བྱེད་ཀུན། །གཞན་དང་མི་མཐུན་ཅལ་ཅོལ་རང༌། །བྱེད་པའི་རྒྱུ་མཚན་ཅི་ཡིན་ཟེར། །དེ་ལ་རྒད་པོས་ལན་སྨྲས་པ། །ཡོག་ལི་ཤ་དར་ཁྲག་དར་གྱི། །འཕུར་མ་ལྡིང་ཁྱོད་ང་ལ་ཉོན། །ང་ཡང་ལོ་འགའ་སྔོན་ཙམ་ན། །ཁྱོད་ལས་ལྷག་སྒོས་ལྷག་ཅིག་ཡིན། །བརྒྱུག་ན་གྱི་ལིང་རྟ་ཡང་ཟིན། །བཟུང་ན་བྱང་ཁའི་འབྲོང་ཡང་ཐུབ། །ཡང་ཟོར་ནམ་མཁའི་བྱ་དང་མཚུངས། །མཛེས་པ་ལྷ་ཕྲུག་གཞོན་ནུ་འདྲ། །བཀྲག་མདངས་ཅན་གྱི་གོས་ཀྱང་གྱོན། །རིན་ཐང་ཅན་གྱི་རྒྱན་ཡང་བཏགས། །ཞིམ་མངར་ཅན་གྱི་ཟས་ཀྱང་ཟོས། །བང་རྩལ་ཅན་གྱི་རྟ་ཡང་ཞོན། །རྩེ་རྒོད་མ་བྱས་གཅིག་ཀྱང་མེད། །དགའ་སྐྱིད་མ་མྱོང་གཅིག་ཀྱང་མེད། །འཆི་བ་འོངས་དོགས་ག་ལ་ཡོང༌། །རྒ་བའང་ཐོག་ཏུ་འོངས་མ་སྙམ། །མཛའ་བཤེས་འདུ་འཛིའི་འར་འུར་གྱིས། །གཡེང་ནས་མགོ་བོ་འཁོར་བའི་ཐོག །རྒ་བའི་སྡུག་བསྔལ་གཡོ་ཅན་འདིས། །འཇབ་ནས་འོངས་ཏེ་ཅར་གྱིས་མནན། །རང་རྒས་རང་གིས་མ་ཚོར་ལ། །ཚོར་བའི་དུས་སུ་འཕྱིས་ནས་གདའ། །ཤེལ་གྱི་མེ་ལོང་ལ་བལྟས་ཚེ། །རང་ལུས་ལ་ཡང་སྐྱུག་རེ་བྲོ། །སྤྱིར་ན་ལུས་སེམས་ཐམས་ཅད་ཉམས། །ལྷག་པར་མགོ་ནས་ཐུར་ཉམས་ཏེ། །རྒས་པ་ཨཱི་ཥཱི་དྭའི་ཆུས། །མགོ་ནས་དབང་རབ་བསྐུར་བ་འདྲ། །སྐྲ་ལོ་དུང་ལྟར་དཀར་བ་འདི། །ནག་ནོག་འདྲི་མ་དག་པ་མིན། །འཆི་བདག་མཆིལ་མའི་རྒྱང་མདའ་དེ། །བ་མོའི་ཟོལ་གྱིས་བབས་པ་ཡིན། །དཔྲལ་པའི་རྭ་གཉེར་ཁྲིག་ཁྲིག་འདི། །བུ་ཆུང་རྒྱག་པའི་ཞོ་གཉེར་མིན། །ཚེ་ཚད་ལོ་མང་འདས་པའི་གྲངས། །དུས་ཀྱི་ཕོ་ཉས་བྲིས་པ་ཡིན། །བལྟ་འདོད་ཟིམ་ཟིམ་མང་བ་འདི། །མིག་ཏུ་དུ་བ་སོང་བ་མིན། །དབང་པོ་ཉམས་པའི་རབ་རིབ་ཀྱིས། །བསྒྲིབས་ནས་བྱ་ཐབས་ཟད་པ་ཡིན། །རྣ་བ་གཏད་ནས་ཉན་པ་འདི། །ལྐོག་ཏུ་གསང་གཏམ་ཡོད་པ་མིན། །སྒྲ་ཀུན་རྒྱང་ན་གྲགས་པ་བཞིན། །ཤར་ཏེ་ཐོས་སུ་རེ་བ་ཡིན། །སྣ་ཆུ་ཐིགས་ཐིགས་འབབ་པ་འདི། །མུ་ཏིག་དོ་ཤལ་བསྟར་བ་མིན། །གསལ་འཚེར་ལང་ཚོའི་ཆབ་རོམ་དེ། །གདུང་བྱེད་ཉི་མས་བཞུས་པ་ཡིན། །སོ་ཡི་འཕྲེང་བ་ལྷུང་བ་འདི། །སྐྱེ་འདོད་སོའུ་བརྗེས་པ་མིན། །ཚེ་འདིའི་ཁ་ཟས་ཚང་བ་ཡིས། །ཟ་བྱེད་ལག་ཆ་བསྡུས་པ་ཡིན། །ཁ་ཆུ་ཐར་ཐར་བྱེད་པ་འདི། །ས་ལ་ཆག་ཆག་འདེབས་པ་མིན། །སྔོན་སྤྱད་ལོངས་སྤྱོད་ཐམས་ཅད་ལ། །ཞེན་ལོག་ཐུད་ཀྱིས་འདེབས་པ་ཡིན། །མི་གསལ་ལྡབ་ལྡིབ་སྨྲ་བ་འདི། །སྐད་རིགས་གཞན་ཞིག་ཤོད་པ་མིན། །དོན་མེད་ངག་འཁྱལ་སྨྲ་ཆེས་པས། །ལྕེ་ཡང་ཨ་ཐང་ཆད་པ་ཡིན། །བཞིན་རས་བསྡུས་ཤིང་མདོག་ངན་པ། །སྤྲེའུའི་འདྲ་འབག་གྱོན་པ་མིན། །གཡར་པོའི་ལང་ཚོ་ཕྱིར་ཁྱེར་བས། །མི་སྡུག་རང་མདོག་བསྟན་པ་ཡིན། །མགོ་བོ་ཡུག་ཡུག་བྱེད་པ་འདི། །གཞན་གྱིས་བྱ་བར་འཕྱ་བ་མིན། །མཐར་བྱེད་དབྱུག་པའི་སྣེ་ཕོག་པས། །མ་བཟོད་ཀླད་པ་འདར་བ་ཡིན། །ལམ་ལ་ཁ་གཏད་སྒུར་བ་འདི། །རྒྱ་ཁབ་བོར་ནས་ཚོལ་བ་མིན། །ས་ལ་ལང་ཚོའི་ནོར་བུ་དང༌། །དྲན་པ་སྟོར་བའི་རྣམ་འགྱུར་ཡིན། །ལངས་ཚེ་སུག་བཞི་འཛུག་པ་འདི། །ཕྱུགས་ཀྱི་ལད་མོ་བྱས་པ་མིན། །བྱིན་པས་ལུས་པོ་མ་ཐེག་པའི། །རམ་འདེགས་ལག་པས་བྱེད་པ་ཡིན། །སྡོད་ཚེ་ཆེམ་གྱིས་ལྷུང་བ་འདི། །གྲོགས་ལ་འཁང་ར་བྱེད་པ་མིན། །སྤྲོ་དགའི་སེམས་ཀྱི་དཔྱང་ཐག་དང༌། །ལང་ཚོའི་ཟུངས་ཐག་ཆད་པ་ཡིན། །འགྲོ་ཚེ་ཡོམ་ཡོམ་འཁྱོར་བ་འདི། །མི་ཆེན་གོམ་སྟབས་བྱེད་པ་མིན། །ན་ཚོད་ཁུར་པོ་ཧ་ཅང་རང༌། །ལྕི་བས་ཡོ་དྲང་ཤོར་བ་ཡིན། །ལག་པ་ཡབ་ཡབ་འདར་བ་འདི། །ནོར་ལ་ཧབ་ཤ་བྱེད་པ་མིན། །ལག་པར་འོང་ཚད་གཅིག་ཅར་དུ། །གཤིན་རྗེས་ཕྲོགས་ཀྱིས་དོགས་པ་ཡིན། །བཟའ་བཏུང་ཉུང་ཤས་སྤྱོད་པ་འདི། །ཟས་ལ་སེར་སྣ་བྱེད་པ་མིན། །ལྟོ་བའི་མེ་དྲོད་ཉམས་པ་ཡིས། །མི་རྒན་སྒྱེལ་གྱིས་དོགས་པ་ཡིན། །གོས་ཆུང་སྲབ་བེད་གྱོན་པ་འདི། །ཡང་ཆོས་བྱས་ནས་འཁྲབ་རྒྱུ་མིན། །ནང་གི་ལུས་སྟོབས་ཤོར་བ་ཡིས། །གོས་ཀྱང་ཁུར་དུ་སོང་བ་ཡིན། །སྟོད་དབུགས་འཚང་ཞིང་ཕུ་འདེབས་པ། །གཞན་ལ་སྔགས་ལྕག་བརྡེག་པ་མིན། །དབུགས་ཀྱི་འགྱུ་བ་བྲེང་བྲེང་འདི། །ནམ་མཁར་ཡལ་འདོད་སྔ་ལྟས་ཡིན། །བྱ་སྤྱོད་ཐམས་ཅད་འགྱུར་པ་འདི། །ཅོལ་ཆུང་གང་དྲན་བྱེད་པ་མིན། །རྒས་པས་གདོན་གྱིས་ཟིན་པ་ཡིས། །རང་འདོད་དབང་ནི་མེད་པ་ཡིན། །ལས་དོན་ཐམས་ཅད་བརྗེད་པ་འདི། །སྣང་ཆུང་ཧར་རྒྱག་བྱས་པ་མིན། །རྟེན་གྱི་དབང་པོ་ཉམས་པ་ཡིས། །དྲན་རིག་ཤེས་པ་རྡིབ་པ་ཡིན། །ད་ལྟ་ང་ལ་འཕྱ་མི་དགོས། །རྒས་པ་མ་བགོས་སྤྱི་ན་ཡོད། །ལོ་གསུམ་ལོན་དུས་ཁྱོད་ལ་ཡང༌། །བང་ཆེན་སྔ་མ་སླེབ་ནས་འོངས། །ངས་བཤད་རྣ་བར་མི་འགྲོ་སྟེ། །ཉམས་མྱོང་ནང་ནས་སྐྱེས་ཏེ་འོངས། །དེང་སང་ཚེ་ལོ་མར་འགྲིབ་པས། །ང་ཡི་ལོ་ཙམ་ཁྱོད་མི་སྡོད། །གལ་ཏེ་བསྡད་ན་ཚོད་འདི་ལ། །ཁ་ཡང་ཆེར་གྲག་མི་ནུས་མོད། །བྱས་པའི་ལན་དུ་གཞོན་ནུ་ཡིས། །མིས་འཕྱ་ཁྱིས་འགོམ་བླ་འཚོང་པོ། །ཁྱོད་འདྲ་བྱས་ཏེ་སྡོད་པ་ལས། །སྔོན་དུ་ཤི་ན་དགའ་ཞེས་ཟེར། །ལན་དུ་རྒད་པོ་ཁྲེལ་འཛུམ་བཅས། །ཚེ་རིང་སྐྱིད་རྒྱག་འདོད་པ་ལ། །རྒས་པ་མི་འདོད་ཨ་རེ་གླེན། །ཤི་ཡང་སྐྱིད་རྒྱུ་དཀའ་མོ་ཡིན། །དད་ཟས་དཀོར་ཟས་མ་ཟོས་ཤིང༌། །དམ་ཚིག་སྡོམ་པ་ཚུལ་བཞིན་བསྲུངས། །ཐོས་བསམ་སྒོམ་པ་བྱས་ཡོད་ན། །ནམ་ཞིག་ཤི་ཡང་སྐྱིད་པ་ཡིན། །ང་ནི་དེ་འདྲ་ཅུང་ཟད་ཀྱང༌། །སེམས་ལ་འཛིན་རྒྱུ་མི་འདུག་པས། །ཕུང་པོ་རྒས་རུང་གསོན་ན་དགའ། །ཞག་གཅིག་ཡིན་ཀྱང་བསྡད་ན་སྙམ། །བྱས་པས་གཞོན་ནུ་བློ་འགྱུར་ཏེ། །བདེན་ནོ་བདེན་ནོ་རྒད་པོ་བདེན། །མིག་གིས་མངོན་སུམ་མཐོང་བ་དང༌། །ཁྱོད་ཀྱི་བཤད་པ་ངོ་འཕྲོད་པས། །དམར་ཁྲིད་སེམས་ལ་འབབ་པ་བྱུང༌། །རྒས་པའི་སྡུག་བསྔལ་ཡ་རེ་ང༌། །རྒན་པོ་གོ་མཐོང་རིག་གསུམ་ཆེ། །འཇིགས་པ་དེ་འདྲ་མི་འབྱུང་བའི། །ཐབས་ཤིག་ཡོད་ན་དྲང་པོར་ཤོད། །བྱས་པས་རྒད་པོ་འཛུམ་བཞིན་དུ། །དེ་ཡི་ཐབས་ཡོད་ལས་ཀྱང་སླ། །བྱེད་ཀྱང་ཕལ་ཆེར་མི་དགོས་མོད། །སྐྱེས་ཚད་ཐམས་ཅད་འཆི་ན་ཡང༌། །རྒས་ནས་འཆི་བ་ཉུང་ཤས་ཡིན། །དགོས་རྒྱུ་མི་འཆིའི་ཐབས་དགོས་ཀྱང༌། །དེ་ནི་གང་དུ་སོང་ཡང་མེད། །སྔོན་བྱོན་སངས་རྒྱས་བྱང་སེམས་དང༌། །སྐྱེས་ཆེན་རྒྱལ་བློན་ཐམས་ཅད་འདས། །ད་ལྟ་བཞུགས་པ་ཀུན་ཀྱང་འདའ། །ཁྱོད་རང་གཅིག་བུར་གང་ནས་སྡོད། །དེ་བས་ཆོས་ཤིག་བྱེད་ནུས་ན། །རྒས་པས་ལུས་པོ་རྒུད་ན་ཡང༌། །སེམས་ལ་དགའ་སྤྲོའི་གདེང་ཞིག་ཡོད། །འཆི་བ་ཐོག་ཏུ་བབས་ན་ཡང༌། །བུ་ཆུང་ཕ་ཁྱིམ་འགྲོ་བ་འདྲ། །ཐབས་ཀྱི་ཡང་རྩེ་འདི་ལས་ལྷག །སངས་རྒྱས་ལ་ཡང་གསུང་དུ་མེད། །མི་རྒན་ང་ཡི་སྙིང་གཏམ་ཡིན། །འོན་ཀྱང་ངས་བཤད་ཁ་ན་མེད། །རང་དོན་རང་གིས་བསམ་བློ་ཐོངས། །བྱས་པས་གཞོན་ནུས་ལེགས་སོ་ལེགས། །འོན་ཀྱང་གཉེན་གྱི་ལས་དོན་དང༌། །ཁང་གཞི་ནོམ་པའི་གཏོང་ལེན་སོགས། །བྱ་བ་ལས་དོན་འཕྲོ་མང་པས། །ལོ་འགར་ཁོམ་པ་མི་འདུག་ཀྱང༌། །དེ་རྗེས་ངེས་པར་ཆོས་ཤིག་བྱེད། །དེ་དུས་ངེད་གཉིས་འཕྲད་དགོས་ཟེར། །རྒད་པོ་ཤིན་ཏུ་མ་མགུ་བར། །ཁྱོད་ཀྱི་བསམ་དོན་སྟོངས་པ་ཡིན། །ལོ་འགའི་འཕྲོ་ནས་བྱེད་སྙམ་པ། །ང་ལའང་སྔ་མོ་ཞིག་ནས་ཡོད། །ལས་འཕྲོ་མི་རྒན་ཁ་སྤུ་བཞིན། །བཅད་ཀིན་བཅད་ཀིན་ཇེ་མང་ཡིན། །ལོ་འགའ་ལོ་འགའ་མ་ཚར་བའི། །ངང་ལ་མི་ཚེ་ཚར་ནས་ཐལ། །ཕྱི་བཤོལ་འདི་ཡིས་ཐམས་ཅད་བསླུས། །ཁྱོད་ལ་ཆོས་ཀྱི་རེ་བ་མེད། །དོན་མེད་ཁ་བཤད་ཉི་མ་འཕུལ། །དེ་བས་ཁྱེད་རང་ཡུལ་དུ་སོང༌། །རྒན་པོ་མ་ཎི་འདོན་དུ་ཆུག །བྱས་པས་གཞོན་ནུ་ཧ་ལས་ཏེ། །རྒད་པོ་རྟོག་དཔྱོད་མི་གཏོང་བར། །དེ་འདྲ་ཟེར་ལུགས་གང་ན་ཡོད། །བྱ་བ་ལས་དོན་ཅི་ཙམ་ཞིག །བསྐྱུར་ནས་འཇོག་ལུགས་ཇི་ལྟར་ཡོད། །བྱས་པས་རྒད་པོས་ཨ་ཧ་ཧ། །ང་ལ་དེ་སྐད་བྱས་ཆོག་སྟེ། །ལྷོ་ཕྱོགས་འདི་ན་བྱ་བའི་འཕྲོ། །ཨེ་འགྲུབ་རྟོག་དཔྱོད་མི་གཏོང་བའི། །རྒད་པོ་བཙན་པོ་མ་ཞིག་ཡོད། །དེ་ལ་གྲོས་ཤིག་ཨེ་ཆུད་ལྟོས། །དེ་ཡིས་ཧབ་རྒྱུག་བྱས་པའི་ཉིན། །རྒན་གཞོན་མཐོ་དམན་ཐམས་ཅད་ཀྱི། །ལས་འཕྲོ་རྩི་སྐུད་བྲེགས་པ་བཞིན། །ཟིང་ངེ་བཞག་ནས་འགྲོ་ཀིན་སྣང༌། །དེ་དུས་མི་སྐྱུར་ཐབས་མེད་ཡིན། །གནས་ལུགས་མི་འཆོལ་དབང་མེད་ཡིན། །བྱས་པས་བཞོན་ནུས་ཕྱག་བཙལ་ཏེ། །བླ་མ་དབུ་གདུགས་སྐོར་མཁན་ནས། །དགེ་བཤེས་ཆེ་གཉན་ཚོ་ལ་ཡང༌། །གདམས་པ་འདི་ལས་ཟབ་མི་འདུག །རྒད་པོའི་ཚུལ་བཟུང་དགེ་བའི་བཤེས། །ཁྱོད་ཀྱིས་ཅི་གསུངས་བཞིན་དུ་བྱེད། །ད་དུང་གདམས་པ་ཐུགས་རྗེས་གཟིགས། །བྱས་པར་རྒད་པོས་འོ་ན་ལེགས། །རྒད་པོས་མ་མྱོང་དགུ་མྱོང་ཡང༌། །དང་པོར་ཆོས་ཀྱི་རྐང་ཚུགས་པ། །འདི་ལས་དཀའ་ཞིག་མི་འདུག་པས། །རྒས་ཤིང་འཁོག་ནས་ཡོང་ས་མེད། །བྱེད་ན་གཞོན་པའི་དུས་འདིར་གྱིས། །གཞོན་དུས་རྐང་ཞིག་འཛུག་ཐུབ་ན། །རྒས་ཀྱང་ལག་ལེན་སླ་ཚོད་རེད། །ཆོས་ཀྱི་གནད་ཅིག་གོ་བྱུང་ན། །ཅི་བྱས་ཆོས་སུ་འགྲོ་ཚོད་རེད། །བློ་སྣ་མ་མང་དྲན་ཐོག་རང༌། །འདི་ནས་ཆོས་ལ་ཆིག་དྲིལ་མཛོད། །རྩ་བ་བཤེས་གཉེན་ཚུལ་བཞིན་བསྟེན། །དམ་ཚིག་སྡོམ་པ་མིག་བཞིན་སྲུངས། །འདི་སྣང་འཁྲི་བ་རྦད་ཀྱིས་ཆོད། །བློ་བཟང་རྒྱལ་བསྟན་སྙིང་པོ་ལ། །ཐོས་བསམ་སྒོམ་གསུམ་གཅིག་ཏུ་དྲིལ། །རྒྱབ་བརྟེན་བསག་སྦྱང་ལ་འབད་ན། །སངས་རྒྱས་ལག་པའི་རྩེ་ན་ཡོད། །ཨ་རེ་དགའ་ལ་ཨ་རེ་སྐྱིད། །བུ་གཅེས་བསམ་པ་འགྲུབ་ནས་ཡོང༌། །བྱས་པས་གཉིས་ག་གྲོས་མཐུན་ཏེ། །དེ་ཡི་ཉིན་མོ་རིང་ནས་བཟུང༌། །ཆོས་བརྒྱད་དྲི་མས་མ་སྦགས་པའི། །དམ་ཆོས་སྒྲུབ་པ་ལྷུར་བླངས་སོ། །དེ་ལྟར་རྒན་གཞོན་འཆར་སྒོ་དང༌། །ཉམས་ལ་དཔག་པའི་གཏམ་འདི་ཡང༌། །རང་གཞན་མཐའ་དག་ཉམས་ལེན་ལ། །བློ་ཁ་ཕྱོགས་པའི་རྒྱུར་གྱུར་ཅིག །རང་ལ་ཉམས་མྱོང་མ་མཆིས་ཀྱང༌། །སེམས་ཅན་མོས་པ་སྣ་ཚོགས་པར། །འདི་འདྲ་ཡིས་ཀྱང་ཕན་སྲིད་སྙམ། །དཀོན་མཆོག་བསྟན་པའི་སྒྲོན་མེས་བྲིས།
- ཚ་ལུ་མ་ཚན་རྩལ་དྲ་བ།
- ནང་རིག་གཏེར་མཛོད།
- གསང་སྔགས་རིག་གནས།
- སྨན་རྩིས་དྲ་བ།
- རྨ་ཡུལ་ཁྲི་ཀའི་རིག་གནས།
- བྱམས་བརྩེའི་དྲ་ཚིགས།
- སྔགས་མང་དྲ་ཚིགས།
- ཡོངས་འཛིན་འཚོལ་བཤེར་དྲ་བ།
- འཕྲིན་སྟེགས་འཚོལ་བཤེར་དྲ་བ།
- གཞོན་གསར་དྲ་བ།
- མཚོ་སྔོན་བོད་ཡིག་ཟིན་བྲིས།
- ཀྲུང་གོ་བོད་ཀྱི་དྲ་བ།
- ཁམས་པའི་དྲ་བ།
- མཚོ་སྔོན་བོད་སྐད་རྒྱང་སྒྲོག
- བོད་ཀྱི་རིག་མཛོད།
- ཝེ་ཁེ་རིག་མཛོད།
- ཧི་མ་ལ་ཡའི་བོན།
- པར་རིས་འཚོལ་བཤེར་དྲ་བ།
- གངས་ལྗོངས་ཉི་གཞོན་དྲ་བ།
- མཚོ་སྔོན་བོད་རིགས་དྲ་བ།
- གླིང་གེ་སར་རིག་གནས་དྲ་བ།
- བོད་ཡིག་མཉེན་ཆས་དྲ་བ།
- བཙན་པོའི་མགར་གྱི་དྲ་བ།
- འབྲུག་རྒྱལ་དཔེ་མཛོད་དྲ་བ།
- སྤྱི་ཚོགས་འཕྲོད་བསྟེན་དྲ་བ།
- ཐུན་ཤེན་དྲ་བ།
- མི་ཕམ་རྣམ་རྒྱལ་སྒྱུ་རྩལ་ཁང་།
- ཧི་བོན་ཟིན་བྲིས།
- བོད་ཡིག་བརྡ་འཕྲིན་ལག་རྩལ།
- གླིང་གེ་སར་རིག་གནས་དྲ་བ།
- རྗེ་ཙོང་ཁ་པའི་དྲ་བ།
- ཡུལ་ཤུལ་ཡུལ་སྐོར།
- ཐུ་བྷོད་དྲི་བ་ཀུན་འདུས།
- ནོར་བུའི་སློབ་གླིང་།
- ཤིན་ཧྭ་དྲ་བ།
- བློ་བཟང་ཚན་རྩལ།
- ཁྱུང་པོའི་དྲ་བ།
- རེབ་གོང་ཤེས་རིག་གླིང་།
- སྡེ་དགེའི་པར་ཁང་།
- མཚོ་སྔོན་པོ་ཟིན་བྲིས།
- མི་དམངས་དྲ་བ།
- ཀྲུང་གོའི་བོད་སྐད་རླུང་འཕྲིན།
- ཀྲུང་གོའི་བོད་ལྗོངས་དྲ་བ།
- ཁམས་པའི་བརྙན་འཕྲིན།
- རྔ་བའི་གསར་འགྱུར་དྲ་བ།
- མཆོད་མེ་བོད་ཀྱི་རྩོམ་རིག་དྲ་བ།
- ཀྲུང་གོ་བོད་ཀྱི་སློབ་གསོའི་དྲ་བ།
- ཡ་ལ་སོ་དྲ་བ།
- པྲ་དྲ།
- རྩིས་རིག་ཤེས་བྱའི་སྡོང་པོ།
- མཚོ་སྔོན་མི་རིགས་དཔེ་སྐྲུན་ཁང་།
- ཤཱཀྱའི་རིག་མཛོད།
- སྣོད་བཅུད་སྲུང་སྐྱོང་དྲ་བ།
- རེབ་གོང་བོན་མང་དྲ་ཚིགས།
- བོད་ཀྱི་ཡིག་གཟུགས་དྲ་བ།
- ཀྲུང་གོའི་བོད་ཀྱི་སློབ་འབྲིང་དྲ་བ།
- གངས་ལྗོངས་ཨ་ནུའི་ཡིག་ཆས།
- གངས་ལྗོངས་འཕྲིན་དྲ།
- ཀན་སུའུ་མི་རིགས་དཔེ་སྐྲུན་ཁང་།
- དམ་ཆོས་བང་མཛོད།
- མཚོ་སྔོན་པོ་དྲ་བ།
ཉམས་མྱོང་རྒན་པོའི་འབེལ་གཏམ་ཡིད་འབྱུང་དམར་ཁྲིད།
འབྱུང་ཁུངས། སྤེལ་མཁན། སྤེལ་དུས།2016-11-08


text:
ཤིན་ཧྭ་གསར་འགྱུར་ཁང་པེ་ཅིང་ནས་ཟླ་10ཚེས་10ཉིན་གློག་འཕྲིན་འབྱོར་གསལ། ཙུང་ལི་ལི་ཁེ་ཆང་གིས་ཆོག་མཆན་གནང་བ་བརྒྱུད། རྒྱལ་སྲིད་སྤྱི་ཁྱབ་ཁང་གིས་ཉེ་ཆར《རྒྱལ་ཡོངས་སུ“གཉེར་སྐྱོང་ཆོག་འཐུས་ལག་ཁྱེར་དང་ལས་གཉེར་ལག་ཁྱེར་ལོགས་དབྱེའི”སྒྱུར་བཅོས་ཁྱབ་གདལ་གཏོང་རྒྱུའི་སྐོར་གྱི་བརྡ་ཐོ》(གཤམ་དུ《བརྡ་ཐོ》ཞེས་བསྡུ་རྒྱུ)བཀྲམ་པ་རེད།
《བརྡ་ཐོའི》ནང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པ་མཛུབ་ཁྲིད་དུ་བྱ་རྒྱུ་མཐའ་འཁྱོངས་བྱས་ནས་ཏང་ཀྲུང་དབྱང་དང་རྒྱལ་སྲིད་སྤྱི་ཁྱབ་ཁང་གི་ཐབས་ཇུས་བཀོད་སྒྲིག་ལྟར། ལས་ཁུངས་ཁུ་བསྡུ་དང་དབང་ཆ་གཤམ་སྤྲོད་དང་། གློད་སྡོམ་ཟུང་འབྲེལ། ཞབས་ཞུ་ལེགས་གཏོང་བཅས་ལ་དམ་པོར་དམིགས་ནས“གཉེར་སྐྱོང་ཆོག་འཐུས་ལག་ཁྱེར་དང་ལས་གཉེར་ལག་ཁྱེར་ལོགས་དབྱེའི”སྒྱུར་བཅོས་ཀྱི་བླང་བྱ་དོན་འཁྱོལ་གྱིས་སྲིད་གཞུང་དང་ཁྲོམ་རའི་འབྲེལ་བ་སྔར་བས་གསལ་བཟོ་དང་། ཞིབ་མཆན་འགོད་སྟངས་ལ་ཁྱོན་ཡོངས་ནས་སྒྱུར་བཅོས། ཁེ་ལས་དང་འབྲེལ་བའི་ལས་གཉེར་ལག་ཁྱེར་དང་གཉེར་སྐྱོང་ཆོག་འཐུས་ལག་ཁྱེར་ཁུ་བསྡུ། ལས་དོན་སྒྲུབ་རིང་དང་བསྒྲུབས་རྗེས་ཀྱི་ཕྱོགས་བསྡུས་ལྟ་སྡོམ་ལ་ཤུགས་སྣོན། སྲིད་གཞུང་གི་དོ་དམ་བྱེད་སྟངས་གསར་གཏོད་བཅས་བྱས་ཏེ་བརྟན་ལྷིང་དང་། དྲང་གཞག གསལ་པོ། སྔོན་དཔག་རུང་བ་བཅས་ཀྱི་ཁྲོམ་རའི་ཆོག་འཐུས་ཁོར་ཡུག་ཅིག་སྔར་བས་བསྐྲུན་པ་དང་ཁྲོམ་རའི་གསོན་ཤུགས་གང་ལེགས་འཕེལ་བར་བྱས་ནས་དཔལ་འབྱོར་སྤུས་ཚད་མཐོ་པོའི་ངང་གོང་འཕེལ་འགྲོ་རྒྱུར་སྐུལ་འདེད་གཏོང་དགོས། 2018ལོའི་ཟླ་11ཚེས་10ཉིན་ནས་བཟུང་རྒྱལ་ཡོངས་ཀྱི་ཁྱབ་ཁོངས་སུ་ཁག་དང་པོའི་ཁེ་ལས་དང་འབྲེལ་བའི་སྲིད་འཛིན་ཞིབ་མཆན་གྱི་དོན་ཚན་ཁག་106ཐད་ཀར་རྩིས་མེད་གཏོང་བ་དང་། ཞིབ་མཆན་དེ་ཐོ་འགོད་སྙན་སེང་དུ་སྒྱུར་བ། སྒྲུབ་རྒྱུ་ཁས་ལེན་གྱི་བརྡ་ཐོ་གཏོང་བ། ཆོག་འཐུས་ཞབས་ཞུ་ལེགས་སྒྱུར་བཅས་ཀྱི་བྱེད་ཐབས་བཞི་ལྟར་སོ་སོར“གཉེར་སྐྱོང་ཆོག་འཐུས་ལག་ཁྱེར་དང་ལས་གཉེར་ལག་ཁྱེར་ལོགས་དབྱེའི”སྒྱུར་བཅོས་ལག་བསྟར་བྱེད་དགོས་པ་བསྟན་ཡོད།
《བརྡ་ཐོའི》ནང་སྒྱུར་བཅོས་ཀྱི་གཙོ་གནད་ནང་དོན་ཁ་གསལ་བཟོས་པ་སྟེ། གཅིག་ནས་སྒྱུར་བཅོས་ཀྱི་བྱེད་ཐབས་ཁ་གསལ་བཟོ་དགོས་པ་དང་། ཁག་དང་པོའི“གཉེར་སྐྱོང་ཆོག་འཐུས་ལག་ཁྱེར་དང་ལས་གཉེར་ལག་ཁྱེར་ལོགས་དབྱེའི”སྒྱུར་བཅོས་ཁྱབ་ཁོངས་ནང་བཅུག་པའི་ཁེ་ལས་དང་འབྲེལ་བའི་སྲིད་འཛིན་ཞིབ་མཆན་གྱི་དོན་ཚན་ནང་། ཞིབ་མཆན་རྩིས་མེད་བཟོས་པར་སྒེར་དོན་དབང་གིས་རྒྱལ་མཚམས་སྒྲོལ་བའི་བར་སྦྲེལ་སྒྲིག་གཞིའི་འོས་ཐོབ་ཁས་ལེན་སོགས་ཀྱི་དོན་ཚན་2ཡོད། ཁྲོམ་རའི་བྱེད་པོས་ལས་གཉེར་ལག་ཁྱེར་གཉེར་རྗེས་འབྲེལ་ཡོད་ཀྱི་ཚོང་གཉེར་བྱེད་སྒོ་སྒྲུབ་ཆོག གཉིས་ནས“གཉེར་སྐྱོང་ཆོག་འཐུས་ལག་ཁྱེར་དང་ལས་གཉེར་ལག་ཁྱེར་ལོགས་དབྱེ”དང“ལག་ཁྱེར་མང་པོ་གཅིག་སྒྲིལ”གྱི་སྒྱུར་བཅོས་ལ་སྤྱི་འདོམས་སྐུལ་འདེད་གཏོང་དགོས་པ། གསུམ་ནས་ལས་དོན་སྒྲུབ་རིང་དང་བསྒྲུབས་རྗེས་ཀྱི་ལྟ་སྡོམ་ལ་ཤུགས་སྣོན་རྒྱག་དགོས་པ། བཞི་ནས་ཆ་འཕྲིན་བསྡུ་རུབ་མཉམ་སྤྱོད་ལ་སྐུལ་སྤེལ་མྱུར་པོ་གཏོང་དགོས་པ་བཅས་རེད།


text:
སོག་པོའི་ཁྱད་ཆོས་ལྡན་པའི་མིང་རྒྱལ་རབས་དུས་ཀྱི་རྟ་སྒ
རྒྱུན་གཏན་འཚོ་བའི་ནང་མཐོང་ཆོས་སུ་གྱུར་པའི་ཡོབ་ཤིག་ལོ་རྒྱུས་ཀྱི་ཆུ་རྒྱུན་རིང་མོའི་ཁྲོད་མེ་རྫས་ཀྱི་དུ་ཞག་དང་དམག་འཁྲུག་གི་མེ་ལྕེ་ཇི་ཙམ་བརྒྱུད་མྱོང་བ་ཤེས་མཁན་སུ་ཞིག་ཀྱང་མེད། དེ་ནི་ང་ཚོའི་རྩིས་རིག་སྤྱི་འགྲོས་ཀྱིས་གང་དེར་འགོས་པའི་ཐལ་རྡུལ་དག་བརྩི་ཐབས་མེད་པ་ལྟར་རོ། རྟ་སྒ་དང་ཡོབ་དུས་ཅི་ཙམ་ནས་བོད་དུ་དར་མིན་དེང་གི་ཆར་ང་ཚོས་རྟོག་ཞིབ་བྱེད་ཐབས་བྲལ་མོད། འོན་ཀྱང་ཉར་ཚགས་མཁན་བསྟན་འཛིན་དར་རྒྱས་ཀྱི་ཉར་ཚགས་དངོས་པོའི་ཁྲོད་ནས་ང་ཚོས་རྟ་ཆས་དར་བའི་ལོ་རབས་དང་སྐབས་དེ་དུས་ཀྱི་ལག་ཤེས་བཟོ་རྩལ་རིགས་འདེད་བྱས་ན་ཆོག
ཡོབ་ཀྱི་ལོ་རྒྱུས།
བསྟན་འཛིན་དར་རྒྱས་ཀྱིས་བཙན་སྒམ་ནང་ནས་ཡོབ་ཆ་གསུམ་བཏོན་ནས་རྟ་སྒ་དང་ཡོབ་ནི་རྟ་ཆས་ཆ་ཚང་ཞིག་གི་ཁྲོད་སྲབ་དང་སྲབ་མདའི་རྗེས་ཀྱི་གསར་གཏོད་གལ་ཆེན་ཞིག་ཡིན། ཡོབ་མེད་པའི་དུས་རབས་སུ་མི་རྣམས་སྲབ་མདའ་དང་རྟ་གཟེ་ནས་བཟུང་སྟེ་རྐང་པ་གཉིས་རྟའི་གྲོད་པར་དམ་པོར་བཀར་ནས་རྟ་རྒྱུག་སྐབས་མི་ལྷུངས་བ་བྱེད་ཀྱི་ཡོད། ཡིན་ཡང་ཐབས་ཤེས་དེ་རིགས་བློས་འཁེལ་བ་ཞིག་མེད་ཅིང་། ཐོག་མར་རྟ་ཡུན་རིང་པོ་བཞོན་ན་དཀའ་ལས་ཁ་སླ་བའི་ཁར་རྒྱུག་འགྲོ་བའི་རྟ་ཐོག་ནས་མདའ་འཕེན་ཁག་པོ་ཡོད། དེས་མ་ཟད། ད་དུང་དམག་འཐབ་ཁྲོད་རྟ་པ་ཚོས་གང་འདོད་ལྟར་དཔའ་དམ་དང་མདུང་རིང་སྤྱོད་ཐབས་བྲལ་ནས་ཕ་རོལ་པོ་དམར་གསོད་དང་ལྐོག་གསོད་ཀྱི་རེ་བ་སྟོང་ཟད་དུ་འགྱུར་བ་དང་ཕྱོགས་གཉིས་པོའི་མཚོན་ཆ་རྡེག་རྡུང་ཁྲོད་རྟ་ཐོག་ནས་ལྷུང་སླ་པོ་ཡོད། དེས་ན་མི་རྣམས་ཀྱིས་རྟ་སྒ་དང་ཡོབ་གསར་གཏོད་བྱས་པ་རེད་ཅེས་ལྷུག་པོར་གླེང་བྱུང་། བོད་དུ་རྟ་ལ་སྤྱོད་གོ་གཉིས་ཡོད་དེ་གཅིག་ནི་འགྲིམ་འགྲུལ་ཡོ་ཆས་དང་ཟོག་འདྲེན་དུ་སྤྱོད་ཅིང་། བོད་རྙིང་པའི་དཔོན་ཆེན་མི་དྲག་ཚོ་ཕྱིར་སྐྱོད་སྐབས་ཚང་མས་རྟ་བཞོན་ནས་འགྲོ་གི་ཡོད། གཉིས་ནི་འཐབ་སར་དམག་འཐབ་ཡོ་ཆས་སུ་སྤྱོད་ཅིང་། བོད་ཀྱི་ས་ཆའི་རྒྱ་ཁྱོན་ལས་མང་ཆེ་བ་རྩྭ་ཐང་ཡིན་པ་དེས་དམག་འཐབ་མང་ཆེ་བ་རྟ་དམག་ཧྲག་པོར་བརྟེན་ནས་དམག་རྒྱག་དགོས་ཀྱི་ཡོད།
གསེར་ཚགས་བརྒྱབ་པའི་ཡོབ།
བསྟན་འཛིན་དར་རྒྱས་ཀྱིས་བུད་མེད་ཀྱིས་སྤྱོད་པའི་ཡོབ་ཅིག་བཏོན། ཁོང་གིས་ངོ་སྤྲོད་བྱས་པར་གཞིགས་ན། ཡོབ་དེ་ནི་ཆིང་རྒྱལ་རབས་སུ་ཐོན་པའི་ཡོབ་སྤུས་དག་ཅིག་ཡིན་ཞིང་། གསེར་ཚགས་བརྒྱབ་པའི་ཡོབ་དེའི་མཐིལ་དུ་ཚགས་དཀྲོལ་བརྒྱབ་པ་ནི་སྔར་བས་ཡང་པོ་ཡོང་བའི་ཆེད་དུ་རེད། དེའི་མཐའ་འཁོར་དུ་རྩྭ་རིས་དཀྲོལ་བའི་ཐོག་མཐའ་གཉིས་སུ་ད་དུང་ཆུ་རིས་ཀྱི་གསེར་ཚགས་ཀྱང་བརྒྱབ་ཡོད། ཡོབ་དེ་རིགས་མཐོང་མ་ཐག་གནའ་རབས་བོད་ཀྱི་སྐུ་དྲག་ཚོའི་སྲས་མོ་ཚོར་མ་གཏོགས་སྤྱོད་རྒྱུ་མེད་པའི་ཡོབ་ཅིག་ཡིན་པ་ཤེས་ཐུབ། གནའ་བོའི་བོད་དུ་རིམ་པ་མངོན་གསལ་དུ་ཕྱེ་བའི་ལྷམ་ཡུ་རིང་དང་། ཕྱུ་པ། ཞྭ་མོའམ་ཡང་ན་རྒྱན་ཆ་སོགས་ཚང་མ་ནི་ཐོབ་ཐང་གི་མཚོན་རྟགས་ཤིག་རེད། དེ་དག་ལས་དབང་ཆ་དང་། གནས་བབ། བརྒལ་ཐབས་བྲལ་བའི་དབང་གྲགས་ལ་སོགས་མཚོན་གྱི་ཡོད། ཡོབ་སྤུས་དག་དེ་རིགས་སྐུ་དྲག་ཚོའི་སྲས་མོར་མ་གཏོགས་སྤྱོད་རྒྱུ་མེད། ཡོབ་དེ་རིགས་ལ་ད་ལྟ་ཁྲོམ་རའི་ཐོག་རིན་གོང་སྒོར་ཁྲི་10ཡས་མས་བྱེད་ཀྱི་ཡོད།
བསྟན་འཛིན་དར་རྒྱས་ཀྱིས་དགའ་ཤོས་བྱེད་པ་ནི་ཡོན་རྒྱལ་རབས་སྐབས་ཀྱི་ལྕགས་ལ་གསེར་དངུལ་གྱིས་ཚགས་བརྒྱབ་པའི་ཡོབ་ཅིག་ཡོད་པ་དེ་རེད། “ཡོབ་དེ་ནི་གཡུལ་འགྱེད་བྱེད་སྐབས་བེད་སྤྱོད་གཏོང་བ་ཞིག་རེད། ཇུས་འགོད་མཁན་གྱིས་ཡོབ་དེའི་ཐོག་ཏུ་རང་འགུལ་ངང་ཁ་ཕྱོགས་སྒྱུར་བྱེད་ཀྱི་དུང་འཁྱིལ་ཞིག་བསྒར་ཡོད་པ་དེས་རྟ་དམག་གིས་གཡུལ་འགྱེད་བྱེད་སྐབས་སྟབས་བདེ་ཡོང་བའི་ཆེད་དུ་ཡིན། ཡོབ་དེའི་ཐོག་ཏུ་ཚགས་བརྒྱབ་པའི་འབྲུག་རིས་ཤིག་ཡོད། འོན་ཀྱང་འབྲུག་དེ་གཉིས་ཀྱི་བཟོ་བཀོད་དེ་ལྟ་བུ་མཐོང་ཧ་ཅང་དཀོན་པོ་ཡིན་པ་དང་དེ་ནི་ཆེས་གདོད་མའི་འབྲུག་རིས་ཤིག་རེད། བོད་རིགས་ས་ཁུལ་དུ་དེར‘འབྲུག་ཁ་སྤྲོད’ཅེས་བརྗོད་ཀྱི་ཡོད། ཡོབ་དེའི་ད་ཆའི་ཁྲོམ་རའི་རིན་གོང་སྒོར་ཁྲི་15ཟིན་གྱི་ཡོད་པ་རེད ”
ཁོང་གིས་ལྕགས་ལ་གསེར་ཚགས་བརྒྱབ་པའི་ཡོབ་གཞན་ཞིག་ངོ་སྤྲོད་བྱས་ཅིང་། ཁུངས་འཚོལ་ར་སྤྲོད་བྱས་པར་གཞིགས་ན། མིང་རྒྱལ་རབས་སུ་བཟོས་པའི་ཡོབ་དེའི་བཟོ་སྤུས་ཧ་ཅང་དག་པ་དང་ཡོབ་དེའི་ཐོག་ཏུ་ཚགས་བརྒྱབ་པའི་འབྲུག་རིས་གཉིས་ཡོད། འོན་ཀྱང་འབྲུག་དེ་གཉིས་ཀྱི་བཟོ་ལྟ་ནི་ང་ཚོས་ངོས་འཛིན་བྱེད་པའི་འབྲུག་གི་བཟོ་ལྟ་དང་ཧེ་བག་དེ་ཙམ་མེད། ཡོབ་ཀྱི་འཆང་བཟུང་ཐོག་གི་གཞོགས་གཉིས་སུ་གསེར་སྐུད་ཀྱིས་འབྲུག་རིས་བཀོད་ཡོད་པ་དེ་ནི་ད་ཆ་མཐོང་ཧ་ཅང་དཀོན་པོ་ཡིན་པ་རེད།
བསྟན་འཛིན་དར་རྒྱས་ཀྱིས“གནའ་སྔ་མོའི་རྒྱལ་བློན་དང་སྐུ་དྲག་ཡན་གྱི་ཡོབ་ཚང་མ་ནི་ལྕགས་རིགས་ཀྱིས་བཟོས་རྐྱེན་ཉར་ཚགས་བྱེད་པའི་དུས་ཚོད་ཧ་ཅང་རིང་པོ་ཡིན་པ་རེད། ཀྲུང་གོའི་ཡོབ་སྔ་ཤོས་ནི་ཝེ་ཅིན་དུས་རབས་སུ་ཐོན་པར་ས་འོག་ནས་རྙེད་པའི་འབྲེལ་ཡོད་རིག་དངོས་ཀྱིས་ར་སྤྲོད་ཐུབ། འོན་ཀྱང་བོད་ཀྱི་ཡོབ་ཀྱི་ལོ་རྒྱུས་དེ་ཙམ་གསལ་པོ་མེད། ཡོབ་ནི་སྐྱས་སྤོས་འབྲོག་པར་སྟོབས་ཤུགས་རྒྱས་པར་བྱེད་པའི་གཏན་འཁེལ་རང་བཞིན་གྱི་གསར་གཏོད་ཅིག་རེད། ཡོབ་གསར་གཏོད་མ་བྱས་གོང་རྟ་དམག་ཚོས་ལག་གཡོན་པས་སྲབ་མདའ་འཛིན་དགོས་པ་དང་ལག་གཡས་པས་གྲི་འཛིན་དགོས་པས་འཐབ་ཤུགས་དེ་ཙམ་ཆེན་པོ་མེད། ཡོབ་གསར་གཏོད་བྱས་རྗེས་སྐྱས་སྤོས་འབྲོག་པས་རྐང་པ་གཉིས་ལ་བརྟེན་ནས་རྟ་ལ་ཁ་ལོ་བསྒྱུར་ཞིང་ལག་ཟུང་གིས་མདའ་འཕེན་ཆོག་པས་ཁོང་ཚོའི་མདའ་རྩལ་གཞི་ནས་གོང་མཐོར་ཕྱིན་ཡོད”ཅེས་ངོ་སྤྲོད་བྱས་བྱུང་།


text:
གཅིག ཝུན་ཁྲང་ལྷ་གཉེན་མཐུ་བོ་ཆེ་ཡི་འབྱུང་རྐྱེན།
སྔོན་དུས་སུ་རྒྱ་ནག་གོང་མའི་བདག་སྐྱོང་གི་དཔོན་རིགས་དང་ཆེས་མཐོ་བའི་དཔོན་གནས། མིང་གྲགས་ཅན་གྱི་བློན་ཆེན་ལ་རྒྱུགས་བླངས་ཏེ་རྟགས་མཚན་དེ་ཐོབ་པས་ཝུན་ཁྲང་ཞེས་འབོད། འགྲོ་བ་མི་ཡིས་བསམ་ཚུལ་ལ་བདེན་བཞིའི་བླང་དོར་ཕྱིན་ཅི་མ་ལོག་པར་སྟོན་པའི་སྒོ་ནས་གདུལ་བྱ་སྐྱོབ་པའི་སྐྱོབ་པ་སྟེ་འཇིག་རྟེན་འདུ་རུ་མིང་གྲགས་ཅན་གྱི་དཔོན་གནས་ཀྱི་གྲས་ཤིག་དང་། སུམ་རྩེན་ནའང་ཆེས་མཐོ་བའི་དཔོན་གནས་དང་གཞན་དྲིང་མི་འཇོག་པའི་ལྷའི་གྲས་ཤིག་ཡིན་ཟེར། རྒྱུ་སྐར་ཞིག་གི་མཚན་ལ་ཝུན་ཕྲེང་སྐར་མའམ་རིག་ལྡན་སྐར་མ་ཞེས་འབོད་པ་ཡང་ཡོད། སྐར་མ་དེའི་ལོ་རྒྱུས་ཤིན་ཏུ་མང་བ་དང་། ལོ་རྒྱུས་ལྷའི་དབང་དེབ་ཐེར་ལས་སྐར་མ་སྨིན་དྲུག་གི་གྲས་ཤིག་ཡིན་གསུང་ཡོད། དེ་ལ་སྙན་ངག་པ་དུའུ་ཕུའུ་ཡིས་བྱང་ཕྱོགས་ཀྱིས་མཁའ་དབུགས་དྭངས་གསལ་སྐྱེལ། ཆུ་སྨད་ཀྱིས་བུན་ཁྲང་མཐོང་ན་གཡོལ་ཞེས་པའི་སྙན་རྩོམ་གྱིས་སུ་ལའང་བག་ཆགས་ཟབ་མོ་བཞག་ཡོད། མི་གྲགས་ཅན་གྱི་དཔོན་གནས་ལ་ཤེས་ལྡན་མི་སྣས་ཧུར་བརྩོན་བྱེད་པའི་འདོད་བློ་ཡིན་མོད། འོན་ཀྱང་ལོ་བཅུ་ལ་སྡུག་རུས་བྱས་ནས་མི་གྲགས་ཅན་གྱི་གོ་གནས་ལེན་རྒྱུ་ནི་སླ་མོ་ཞིག་མིན་པས། ཁ་ཤས་ལ་བདམས་རྩེ་ཐོབ་པ་དེ་རིག་ལྡན་སྐར་མས་གནང་བའི་སྐལ་ཡིན་ཟེར། ནམ་མཁའི་སྐར་ཚོམ་གྱིས་འཇིག་རྟེན་བདག་སྐྱོང་གི་དཔོན་གནས་བཟུང་ཡོད་པ་དང་། སྨེ་བདུན་རི་བོ་ན་བཞུགས་ཡོད་པའི་ཀྲང་ཡ་ཙེ་ཚེ་ལས་འདས་རྗེས་དེའི་སྤྲུལ་སྐུ་ཝུན་ཁྲང་ལ་ངོས་འཛིན་པའི་ངག་རྒྱུན་མཆིས། ཀྲང་ཡ་ཙི་ག་འདྲ་ཞིག་རེད་དམ་ཞེ་ན། མེན་རྒྱལ་རབས་ཀྱི་ལོ་རྒྱུས་སྟེང་བཀོད་ཡོད་པ་ལྟར་ན་ཏོན་ཅན་གྱི་མི་ཡིན་ཟེར། ཡུམ་གྱི་འཁོན་ལན་སློག་ཕྱིར་ཕ་ཡུལ་ཞི་ཅོན་ནས་སི་ཁྲོན་ཙི་ཐོན་ས་ཆའི་སྨེ་བདུན་རི་བོ་ལ་གནས་སྤོར། ཁོང་གིས་ཁོན་མིན་གྱི་དམ་ཆོས་ལ་སྲུང་བ་མཐར་ཕྱིན་བྱས་པ་མ་ཟད། གསོ་བ་རིག་པ་ལའང་སྦྱངས་མཐར་ཕྱིན། དུས་སྐབས་སུ་ཟིང་འཁྲུགས་རྒྱུན་དུ་བྱུང་རྐྱེན་མི་རྣམས་འཚོ་ཐབས་བྲལ་བའི་གནས་ལ་ལྷུང་ཡོད། ཀྲང་ཡ་ཙི་གང་ས་གང་དུ་བསྐྱོད་ནས་དགེ་བ་སྒྲུབ་པ་དང་རྒན་བཀུར་བྱིས་སྐྱོང་། དབུལ་སྐྱོབ་དང་དཀའ་ངལ་སེལ་བ། འདུམ་འགྲིག་བྱས་པ་མ་ཟད། ནད་པ་སྨན་བཅོས་བྱེད་པ་དང་སྨན་སྦྱིན་བཏང་བ་སོགས་ལ་མང་ཚོགས་ཀྱིས་ལྷག་བསམ་རྣམ་པར་དག་པའི་སྒོས་བསྙེན་བཀུར་བྱེད་པ་རེད། ཀྲང་ཡ་ཙི་སྐུ་ཚེ་ལས་འདས་རྗེས་མི་དམངས་མང་ཚོགས་ཀྱིས་ཁོང་ལ་མཆོད་ཁང་ཞིག་བཞེངས་ནས་མཆོད་བཀུར་བྱེད་པ་རེད། ཁོང་ལ་སྤྲུལ་བ་དོན་གཉིས་ལྡན་པས་གཡུ་འབྲུག་སྔོན་མོ་ཞིག་སྤྲུལ་ཏེ་མགོ་ནག་མི་ཡི་ཕྱིར་དུ་ཐོན་ཅང་གཙང་བོ་བསྐྱོམས་ཤིང་ཞི་ཀྲིག་ས་ཆ་ཆར་བས་བསྣུབས་ཏེ་ཟ་རྔམ་ཅན་གྱི་དཔོན་ངན་རྣམས་རྨེག་མེད་དུ་བཏང་ཟེར་བའི་ངག་རྒྱུན་ཡོད། སྨན་རྒྱུད་ལྟར་ན་ཁོང་ཉིད་གསོ་བ་རིག་པའི་མཁས་ཅན་ཞིག་ཡིན་ཟེར་བ་དང་། རུའུ་ལུགས་ལྟར་ན་ཁོང་ཉིད་ཀྱི་ཡང་མེས་མི་རབས་བཅུ་བདུན་ཚང་མ་དཔོན་རིགས་ཡིན་ཟེར། དགེ་སྒྲུབ་གླེགས་བམ་ལས་ཁོང་ཉིད་ཤེས་ཡོན་ཅན་དུ་སྐྱེས་ཟེར། ཐང་རྒྱལ་རབས་ཀྱི་དུས་སྐབས་སུ་ཡུལ་བྱོལ་བྱས་ཏེ་སི་ཁྲོན་ལ་འོང་བའི་རྒྱལ་བོ་ཞོན་ཙོན་དང་ཞི་ཙོན་ཟུང་གིས་སྔ་གཞུག་ཏུ་ཁོང་ལ་གཡོན་གྱི་བློན་ཆེན་དང་ཕན་བདེ་དཔལ་གྱི་རྒྱལ་བོ་ཞེས་པའི་གུས་མཚན་གནང་ཡོད། སོན་རྒྱལ་རབས་ལྷོ་མ་ཧྲོ་ཞིའི་དུས་སྐབས་སུ་ཀོང་ཙོན་རྒྱལ་པོས་ཀྲང་ཡ་ཙིའི་གོ་གནས་སྤར་ཏེ་ཝུན་ཁྲང་ལྷ་ཆེན་ཞེས་པའི་གུས་མཚན་ངེས་གཏན་བྱས་ནས་བཏགས། སོན་རྒྱལ་རབས་ཀྱི་དུས་མགོར་ཀྲིན་ཙོན་རྒྱལ་བོས་ཀྲང་ཡ་ཙི་ལ་དཔའ་མངོན་རྒྱལ་བོ་ཞེས་པའི་མཚན་གནང་བ་རེད། རབ་མིག་མེ་སྟག་ལོ་ཕྱི་ལོ་༡༡༤༦ལོར་རྒྱལ་བོའི་ཕོ་བྲང་བཞིན་ཁོང་ལ་ཕོ་བྲང་ཞིག་བཞེངས། ས་ཆ་སོ་སོ་ནས་ཝུན་ཁྲང་ལྷ་ཆེན་ཞེས་པའི་མཚན་ཡང་ཡོད། ལུགས་རྙིང་གི་དབུ་ཟླ་བའི་དཀར་ཕྱོགས་རྒྱལ་བ་དང་པོ་ནི་ཀྲང་ཡ་ཙིའི་སྐྱེས་སྐར་ཡིན་ཞེས་པའི་ངག་རྒྱུན་ཡོད་པའི་ཉིན་འདི་ལ་གནམ་ས་ཁེངས་པའི་དད་ལྡན་མང་ཚོགས་རྒྱུན་མི་ཆད་པར་མཆོད་མཇལ་བྱེད་བཞིན་མཆིས། །
གཉིས། ལྷ་གཉེན་མཐུ་བོ་ཆེའི་འཁྲུངས་ཡུལ།
ཕོ་བྲང་འདི་ཉིད་ཕྱི་ལོ་༡༩༩༤ལོའི་ལུགས་རྙིང་གི་ཟླ་༣པ་ནས་བཟུང་ལྷ་གཉེན་མཐུ་བོ་ཆེའི་འཁྲུངས་ཡུལ་གྱི་ལྷ་ཁང་སྐོར་ཞིབ་འབྲི་དང་། རྒྱ་ནག་ཐང་། སོན། ཧོར། མིན། མཉྫུ་རྒྱལ་རབས་ལྔའི་ཡུལ་ལྗོངས་གྲགས་ཅན་དང་གནའ་ཤུལ་འགངས་ཆེན་སོགས་རེ་རེ་བྱས་ནས་བཤད་ན་བརྗོད་ཚར་བ་མི་འདུག་པས་གཤམ་གྱི་དོན་ཚན་འགའ་ལ་དབྱེ་ཡོད་པའི་ཤེས་ལྡན་རྣམ་པའི་མཁྱེན་པར་མཛོད། །
༡ སྨེ་བདུན་རི་བོའི་ལྷ་ཁང་གི་ཁོར་ཡུག་ཀུན་ཏུ་གནའ་ཤུག་སྡོང་ཆེན་གྱིས་ཁེངས་ཡོད་པ་དང་ཆེས་དཀོན་ཞིང་རྩ་ཆེ་བའི་རྨི་ལམ་འགུགས་པའི་ལྷ་ཁྲིའི་འགྲམ་དུ་གནས་པའི་ཅིན་རྒྱལ་རབས་ཀྱི་གནའ་ཤུག་སྡོང་ཆེན་དེ་ཤུག་སྡོང་ཀུན་གྱི་ཡང་མེས་ཡིན་ཟེར་བ་དང་། ཅིན་རྒྱལ་རབས་ཀྱི་ཀྲང་ཡ་ཙིས་བཙུགས་པ་ཡིན་ཟེར་བའི་ངག་རྒྱུན་མཆིས། གནའ་ཤུག་སྡོང་ཆེན་དེ་ད་བར་དུ་ལོ་ཆིག་སྟོང་དྲུག་བརྒྱ་ལྷག་སོང་ཡོད་མོད། སྙན་ངག་པ་ཚོས། ལྷ་ཡི་སྐུ་བཞིན་སྐྱེ་འཇིག་མེད་པ་དང་། ། མཆོད་ཁྲི་བཞིན་དུ་མི་ལོ་ཆིག་སྟོང་ལྡན། ། ཞེས་པའི་བསྔགས་བརྗོད་བྱས་ཡོད། །
༢ བསིལ་འགུགས་ཐོག་ཁང་དང་དཀར་འདུས་ལྷ་ཁང་ནི་འབངས་སྤྲོ་འདུ་ཁང་གི་གཡས་ལོགས་སུ་གནས་པ་དང་། བཟོ་དབྱིབས་གཞན་ལས་ཁྱད་དུ་འཕགས་པའི་ལྷ་ཁང་འདི་ཉིད་མིན་རྒྱལ་རབས་ཀྱི་ཧོང་བུའུ་ཁྲི་ལོ་བརྒྱད་པ་ཕྱི་ལོ་༡༣༧༥ལོར་བཞེངས། །
༣ འདུ་ཁང་ཆེན་མོའི་མདུན་གྱི་རྡོ་འཁྱིལ་ཕོ་བྲང་གི་ནང་དུ་མིང་གྲགས་ཅན་གྱི་ཕ་བོང་ཟླ་ཟླུམ་ལྟ་བུ་ཞིག་ཡོད་པས་མིང་དེ་ལྟར་ཐོགས། ཕོ་བྲང་འདི་ཉིད་ཧོར་རྒྱལ་རབས་ཀྱི་དུས་མགོར་བཞེངས། མཉྫུ་རྒྱལ་རབས་ཀྱི་ཀུན་ལྡན་ཁྲི་ལོ་ཉི་ཤུ་ཕྱི་ལོ་༡༨༠༠ལོར་གསོལ་འདེབས་ཁང་བསྐྱར་དུ་བཞེངས། །
༤ དྲི་ལྡན་ཤིང་ཚའི་ལྷ་ཁང་ནི་དབུས་ཁང་གི་རྒྱབ་ཕྱོགས་སུ་ཡོད་པ་དང་། སྔོན་ཀྲང་ཡ་ཙི་ཡི་ལྷ་ཁང་དང་རྣམ་ཤེས་འགུགས་པའི་ལྷ་ཁང་ཡིན་ཟེར། དེང་སྐབས་གནས་ཡོད་པའི་བཟོ་སྐྲུན་ནི་མིན་རྒྱལ་རབས་ཀྱི་དུས་མགོར་ཁྲུའུ་རྒྱལ་བོའི་ཕོ་བྲང་ལྟར་བཞེངས་པའི་ལྷ་ཁང་འདིའི་མདུན་དུ་མིན་རྒྱལ་རབས་ཀྱི་ཙནྡན་དང་པདྨ། ཤིང་ཚ་བཅས་ཡོད་པས་མིང་དེ་ལྟར་གྲགས། །
༥ ནད་འཇོམས་ལྷ་ཁང་ནི་དབུས་ཁང་གི་གཡས་ཕྱོགས་སུ་ཡོད་པ་དང་། མིན་རྒྱལ་རབས་ཀྱི་དུས་མགོ་ཕྱི་ལོ་༡༢༧༩ལོར་བཞེངས་ཀྱང་། རྗེས་སུ་ལྷ་ཁང་ལ་མེ་སྐྱོན་བྱུང་བས་མཉྫུ་ཕྱི་ལོ་༡༧༧༦ལོར་བསྐྱར་དུ་བཞེངས། །
༦ ཁྲུ་བརྒྱའི་ཐོག་ཁང་ངམ་གུས་ལྡན་ཐོག་ཁང་། གཙོ་སྐར་ཐོག་ཁང་། རྒྱུ་སྐར་ཐོག་ཁང་ནི་དབུས་ཁང་གི་མདུན་དུ་ཡོད་པ་དང་། ཕྱི་ལོ་༡༣༦༨ལོར་བཞེངས་མགོ་བརྩམས། ད་རུང་མཚན་ལ་ནུབ་ཀྲུའུ་མིང་གྲགས་ཐོག་ཁང་ཡང་ཟེར། དེའི་སྐབས་སུ་མཛེས་སྡུག་ལྡན་པ་དང་། ཡིད་དུ་འོང་བ། མིང་དུ་གྲགས་པའི་ཅིན་ཁྲུའུ་ཐོག་ཁང་དང་ཡོ་ཡང་ཐོག་ཁང་། ཧོང་ཁྱོ་ཐོག་ཁང་བཅས་ལ་འགྲན་ནུས། རྗེས་སུ་མེ་སྐྱོན་ཐེབས་ནས་ཕྱི་ལོ༡༧༣༢ལོར་བསྐྱར་དུ་བཞེངས། །
༧ ཕོ་བྲང་གི་ཤིང་ཚའི་མཆོད་ཁང་དུ་ལོ་དྲུག་བརྒྱའི་སྔོན་གྱི་ཟངས་སྐུ་སུ་མེའི་ཡུལ་ལྷ་དང་འོན་ལྐུགས་ཕོ་ཉ་བཞེངས་ཡོད། དེའི་ལྗིད་ཚད་སྤྱི་རྒྱ་ཉི་ཤུ་ལྷག་ཡོད་པ་དང་ལྟ་ན་སྡུག་པ། ཕུལ་དུ་བྱུང་བ་ཞིག་ཡིན། ཕོ་བྲང་དུ་བཞུགས་པའི་ཡུལ་ལྷས་དབང་བོ་སྐྱོན་ཅན་ཟུང་ཕོ་ཉར་བྱེད་དགོས་དོན་ཅི་ཞེ་ན། ལྷ་གཉེན་མཐུ་བོ་ཆེ་ནི་འཇིག་རྟེན་ལ་བདག་སྐྱོང་བྱེད་པོ་དང་གསང་དོན་སྒྲུབ་པོ་ཡིན་པས། འོན་པས་མི་ཐོས་པས་གསང་དོན་མི་ཤེས། ལྐུགས་པས་ཐོས་ཀྱང་བརྗོད་ཐབས་བྲལ་བའི་རྐྱེན་ཡིན་ཟེར། དེ་བས་གཅིག་གིས་གསང་བའི་ཡིག་ཆ་བདག་གཉེར་བྱེད་པ་དང་གཅིག་གིས་དབང་ཆ་འབུར་ཐོན་གྱི་ཐམ་ག་བཟུང་ཡོད། གཞན་ཡང་རོའུ་ལུགས་གྱི་མཚན་ཉིད་རིག་པ་ཟུང་གི་ནང་དུ་རྒྱལ་ཁབ་སྐྱོང་ན་བློ་སེམས་དཀར་བ་དང་བདེན་པ་བདེན་དྲང་། སྤྱོད་པ་བཟང་བ། བློ་སེམས་གཅིག་སྒྲིལ། འཇིག་རྟེན་བདེ་ལ་འགོད་པ། བསྒྲུབ་བྱ་ཐ་དག་འདུ་ཤེས་བཟང་པོས་སྒྲུབ་པ་ཞེས་འཇིག་རྟེན་ལ་དགོས་གལ་ཆེ་བའི་གསུང་ཡང་མཆིས། རལ་གྲིའི་དབྱིབས་ཀྱི་ཆུ་མིག་དང་འབངས་སྤྲོ་འདུ་ཁང་། གནམ་བཀུར་ལྷ་ཁང་། ཆུ་ལྷའི་ལྷ་ཁང་སོགས་གནས་བཅུ་ལྷག་ཡོད་པ་རེ་རེ་བཞིན་གསལ་བོ་ཞིག་བརྗོད་རྒྱུར་ཤིན་ཏུ་སྟབས་མི་བདེ་བ་དང་མང་དྲགས་པའི་འདི་རུ་བྲིས་མེད། ནང་སྒོས་སུ་སྙན་ངག་པ་ལིག་པེ་ཡིས་སི་ཁྲོན་ཡུལ་གྱི་འགྲོ་ལམ་དཀའ་ཞེས་པ་ལས་ཙི་ཐོན་དུ་རྒྱལ་ཁབ་གསུམ་གྱི་གནས་ཤུལ་མང་པོ་མཚོན་པར་བྱས་ཡོད། དཔེར་ན། ལིག་པེ་ཡིས་དབྱེ་མ་གང་དུ་གཡུལ་འགྱེད་བྱས། ཁོང་མེན་གྱིས་གཡུ་འབྲུག་འཕྲད་ཉལ་རི་བོ་རུ་དམག་སྒར་བཏབ། ཀྲང་ཧྥེ་ཡིས་བ་ཁུག་འགག་སྒོ་རུ་འཁྲུགས་ཆེན་བསླངས། ཀྲུའུ་ཧན་བྱང་སྐྱོད་བྱས་པའི་ཙི་ཡོན་ཏོ་ས་ཆ་དང་ལི་ཡན་གྱི་དུར་ཁྲོད་སོགས་མཆིས། ཧན་རྒྱལ་རབས་ཀྱི་རྡོ་བརྐོས་ཁང་བ་དང་ཐང་རྒྱལ་རབས་ཀྱི་རྡོ་བརྐོས་འབག་སྐུ། སོན་རྒྱལ་རབས་ཀྱི་ཞིབ་ཚགས་ལྡན་པའི་བརྐོས་རིས། རྐང་ལྔའི་བསང་ཁྲི་དང་ལྗིད་ཚད་སྤྱི་རྒྱ་གསུམ་ལྷག་ཡོད་པའི་ཟངས་སྐུ་སོགས་ཡོད་དོ། །
གསུམ། སྔོན་ཆད་དང་དེང་སྐབས་ཀྱི་ཕོ་བྲང་འཛུགས་སྐྲུན་གྱི་སྐོར།
ཡུལ་ལྷའི་ཕོ་བྲང་ནི་ཁྲི་ཀ་རྫོང་གི་ཧོ་ཞི་ཡུལ་ཚོ་ནས་སྤྱི་ལེ་གཉིས་ཡས་མས་ཀྱི་ཤན་པ་སྣའི་རི་རྩ་རུ་བཞེངས་ཡོད། ཕར་ཆེར་ཕོ་བྲང་གིས་མུས་གྲུ་བཞི་མ་བཞི་བརྒྱ་རེ་དགུ་ཟིན་འདུག ཤར་ནི་ལུང་ཆེན་གྲམ་ཆུ་དང་ལྷོ་ནི་ཆུ་ཁོལ་ཁྲེ་ཙེ་ཞོལ་མ། ནུབ་ནི་ཤན་པའི་ཐང་། བྱང་ནི་རྨ་ཆུ་སྔོན་མོ་བཅས་ལ་འབྲེལ་ཡོད། ཕོ་བྲང་འདི་ཉིད་ཕྱི་ལོ༡༡༧༩ལོར་བཞེངས་མགོ་བརྩམས། ཐོག་མར་གསར་བཞེངས་མཁན་ནི་སྐུ་འབུམ་དགོན་པའི་ཨ་རྒྱ་ཚང་སྐུ་གོང་མའི་གོང་མ་ཞིག་གིས་ཁྲི་ཀའི་ཆུ་ཁོལ་ལུང་བ་ནས་བཞེངས་རྩིས་ཡོད། མཚན་མོ་ཞིག་ལ་ཤྭ་འོད་ཆེན་པོ་རྒྱུགས་ནས་གྲ་སྒྲིག་བྱས་ཡོད་པའི་ཤིང་ཆ་བརྒྱ་ཆའི་བདུན་ཅུ་ཁུར་ནས་ཤིང་ཆར་གྱོང་གུད་གཅིག་ཀྱང་མ་ཐེབས་པར་དེང་སྐབས་ཡུལ་ལྷའི་ཕོ་བྲང་བཞེངས་སའི་ཉེ་འདབས་སུ་སྤུངས་པས་ན། གནས་དེ་རུ་བཞེངས་ཟེར་བའི་ངག་རྒྱུན་ཡོད། གཞན་ཨ་རྒྱ་ཚང་སྐུ་གོང་མའི་གོང་མ་ཞིག་གོང་མའི་དབུ་ལྷ་ཡིན་སྐབས་སོག་པོའི་བློན་ཆེན་ཞིག་གིས་ངན་སེམས་བཅངས་ནས་གོང་མ་ལ་ཨ་རྒྱ་ཚང་གི་པིར་ཁུག་ནང་དུ་གྲི་བཅུག་ནས་གོང་མ་ཁྱེད་བཀྲོང་རྩིས་འདུག་ཅེས་ཕྲ་མ་བཏབ། གོང་མས་ཨ་རྒྱ་ཚང་མདུན་དུ་བོས་ནས་ཁྱོད་ཀྱི་པིར་ཁུག་ནང་དུ་ཅི་ཞིག་ཡོད་པ་བདག་གིས་གཟིགས་མོ་བྱེད་ཟེར་བས་ན། ཨ་རྒྱ་ཚང་གིས་པིར་ཁུག་ནང་དུ་སྨྱུ་གུ་གཞོག་གྲི་ཡོད་པས་འགྲིག་པ་མ་འདུག་བསམ་ཞོར་ལ་མྱུར་མགྱོགས་ཅན་གྱི་བདག་པོ་དང་རང་དབང་ཅན་གྱི་བདག་པོ་ལྷ་གཉེར་མཐུ་བོ་ཆེ་གློ་བུར་དུ་སེམས་ལ་དྲན་ནས་པིར་ཁུག་ནང་གི་དངོས་པོ་མདུན་ཅོག་སྟེང་དུ་བླུགས་པས་ན་སྨྱུ་གུ་མ་གཏོགས་གཞོག་གྲི་མེད་པས་རྒྱལ་བོས་སོག་པོའི་བློན་ཆེན་དེ་ལ་ཆད་པ་བཅད། ཨ་རྒྱ་ཚང་ཕྱིར་གཟིམ་ཤག་ཏུ་འོང་བས་ན་གཞོག་གྲི་དེ་གྱང་ངོས་སུ་བཀལ་འདུག དེ་རྗེས་ཨ་རྒྱ་ཚང་གིས་ལྷ་གཉེན་མཐུ་བོ་ཆེ་ལ་གནས་སྐྱིད་ས་ཞིག་ནས་ཁྱེད་ལ་ཕོ་བྲང་ཞིག་བཞེངས་ཟེར་ནས་དེང་སྐབས་ཀྱི་ཡུལ་ལྷའི་ཕོ་བྲང་གི་གནས་དེ་རུ་ཡུལ་ལྷ་ཕ་བོང་དཀར་པོ་ཞིག་གི་སྟེང་དུ་བཞུགས་ནས་བགྲོད་ཁ་མ་ཉན་པས་ན་གནས་དེ་ནས་ཕོ་བྲང་བཞེངས་ཟེར་བའི་ངག་རྒྱུན་ཡང་མཆིས། །
ཕོ་བྲང་འདི་ཉིད་བར་བགེགས་མེད་ལ་བདེ་བླག་ངང་བཞེངས་པ་ཞིག་མིན་པར། ཕྱི་ལོ་༡༡༧༩ལོར་འདུ་ཁང་གྱན་གསུམ་མ་གཏོགས་བཞེངས་མ་ཐུབ། དེའི་རྗེས་ལོ་རེ་རེ་རྒྱུན་མ་ཆད་པར་བཞེངས་པས་ན་ཕྱི་ལོ་༡༣༦༨ལོར་ཕོ་བྲང་ཡོངས་སུ་གྲུབ། འདུ་ཁང་གྱན་གསུམ་གྱི་ཀླད་ནི་རྫ་ལེབ་གཡུ་རྩི་ཅན་ཡིན། གཡས་གཡོན་གཉིས་ཀྱི་ཟུར་ཁང་ལ་གྱན་བཅུ་དྲུག་ཡོད་པ་དང་། ཤར་ཕྱོགས་གཙོ་སྐར་འདུ་ཁང་ལ་ཐོག་འོག་གྱན་བཅུ་གཉིས་ཡོད་པའི་ནང་དུ་ཤན་པ་ཙི་ཐོང་གི་སྐུ་བཞེངས་ཡོད། ལྷ་བྱང་ཐོག་ཁང་གི་ཐོག་འོག་ཏུ་གྱན་བཅུ་གཉིས་ཡོད་པ་ཚང་མའི་ཀླད་ནི་རྫ་ལེབ་སྔོ་སྐྱའི་མདོག་ཅན་ཡིན། གཙུག་ལག་ཁང་ནང་དུ་ཡུལ་ལྷ་འཁོར་བཅས་ཀྱི་སྐུ་འདྲ་ལྔ་ཡོད་པ་ལས་གཞན་ཚང་མ་ལྡེབས་རིས་ཡིན། གཙུག་ལག་ཁང་གི་གཡས་གཡོན་དུ་རྟ་བདག་རྒྱལ་བོ་ཟུང་ཡོད་པ་དང་ཅང་ཤེས་རྟ་མཆོག་དང་གྱི་ལིང་དྲེལ་བཞེངས་ཡོད། ད་དུང་ཅོང་དང་རྔ་ཡི་ཐོག་ཁང་། གསོལ་ཁང་། ནད་ཁང་། སུམ་སྒོ་ཅན་གྱི་སྒོ་གསུམ་བཅས་ལ་གྱན་བརྒྱད་ཅུ་ལྷག་ཡོད་པ་ཚང་མ་གནའ་བོའི་བཟོ་སྐྲུན་ཡིན་པ་དང་། གཟབ་ནན་གྱིས་བཀོད་སྒྲིག་དང་བ་གམ་ཅན་གྱི་སྣོལ་མར་སྐྱོན་ཅི་ཡང་མི་མཆིས་པ། བཀོད་མཛེས་ཡིད་དུ་འོང་བའི་ཀ་གདུང་བརྐོས་མར་རི་མོ་དང་ཚོན་གྱིས་རྒྱན་པས་བརྗིད་ཉམས་མཛེས་སྡུག་ལྡན་པ་དང་གཟི་བྱིན་འབར་བ། བཟོ་བཀོད་ཕྲ་ཞིང་ཞིབ་པ་སོགས་ལྷའི་བཟོ་རྩལ་ལས་ཀྱང་ལེགས་པས་ན་དེང་སྐབས་ཁྲི་ཀའི་ཡུལ་ན་མིང་དུ་གྲགས་པའི་དགོན་ཆེན་བཞི་དང་། མཛེས་ལྗོངས་བརྒྱད་ཀྱི་ཡ་གྱལ་ཡིན་པ་དང་། གནའ་ནས་ད་བར་དུ་ལོ་བརྒྱད་བརྒྱའི་ལོ་རྒྱུས་ལྡན་པའོ། །
མིན་རྒྱལ་རབས་ཀྱི་དུས་དཀྱིལ་ལ་དྲག་དཔུང་གིས་ངོ་ལོག་བྱས་ཏེ་གཙུག་ལག་ཁང་ལས་གཞན་ཁ་ཤས་མེ་སྐྱོན་ཐེབས་ནས་ས་གནས་དེས་བསྐྱར་བཞེངས་གནང་། ཀྲུང་ཧྭ་མི་སེར་རྒྱལ་ཁབ་ལོ་བརྒྱད་ཕྱི་ལོ་༡༩༡༩ལོར་ཟིང་དམག་གིས་གྱེན་ལོག་བྱས་ཏེ་འདུ་ཁང་ཁ་ཤས་མེར་བསྲེགས། ཨ་རྒྱ་ཚང་གིས་རྗེས་སུ་རྒྱབ་སྐྱོར་གནང་སྟེ་བསྐྱར་བཞེངས་བྱས། ཕྱི་ལོ་༡༩༥༨ལོར་རྨོངས་དད་རྩ་གཏོར་གྱི་ཁ་གཡར་ནས་ཕོ་བྲང་ཡོངས་རྫོགས་མེད་པར་བཟོས་པ་དང་། འབག་སྐུ་བཅུ་གཅིག་ཀྱང་བཤིག་རྫོགས་བྱས། ད་རུང་གནའ་བོའི་རོལ་ཆའི་ཅོང་ཆེ་ཆུང་བཞི་དང་རྡོའི་སེང་གེ་གཉིས། བཟོ་དབྱིབས་ཤིན་ཏུ་མཛེས་པའི་མཆོད་ཁྲི་གཅིག བསང་ཁྲི་ཁྲོ་བླུགས་མ་གཉིས་བཅས་བཅགས་ནས་མེད་པར་བཟོས། རྡོ་སྐས་སུམ་བརྒྱ་ལྷག་ཙམ་བཙན་ཁྱེར་བྱས་ནས་མེད་པར་བཏང་། ཁྱད་པར་དུ་རིན་ཐང་བྲལ་བའི་མུ་ཏིག་ཕྲེང་བ་གཅིག་(གོང་མ་ཆིན་ཁྲོ་ཡིས་གནང་བ་ཡིན་ཟེར)གར་སོང་ཆ་མེད་དུ་གྱུར། །
བཞི། བསྐྱར་བཞེངས་ཀྱི་གནས་ཚུལ། སྐབས་བཅུ་གཅིག་པའི་ཚང་འཛོམས་གྲོས་ཚོགས་འཚོགས་པ་ནས་བཟུང་། བོད་ལྗོངས་དང་མགོ་ལོག ཁམས་སྟོད། རྨ་ལྷོ། མཚོ་ལྷོ་ས་ཁུལ་གྱི་དད་ལྡན་མང་ཚོགས་ཁྲི་མ་འབུམ་གྱིས་ཡུལ་ལྷའི་ཕོ་བྲང་བཞེངས་དགོས་པའི་རེ་བ་མང་དུ་བཏོན་པས། རྒན་པ་བཅུ་གཉིས་ཀྱིས་རང་འཐད་སྒོས་ཕོ་བྲང་བསྐྱར་བཞེངས་ཀྱི་ཚན་ཆུང་བཙུགས། དད་ལྡན་མང་ཚོགས་ཀྱིས་རང་འཐད་ཀྱིས་འབུལ་བ་གནང་བའི་རྩ་དོན་བཞིན་གྱ་གཉིས་ལོར་མགོ་བཟུང་ནས་ཤིང་ཆ་ཉོ་བསྡུ་དང་འཆར་གཞི་བཟོས། ལོ་དེའི་ལུགས་རྙིང་གི་ཟླ་བརྒྱད་པའི་ཚེས་ཉེར་ལྔ་ལ་སྔོན་གཙུག་ལག་ཁང་གྲུབ་པ། རྫ་ལེབ་གཡུ་རྩི་ཅན་གྱིས་ཀླད་བཀབ། གྱ་དྲུག་ལོའི་ཟླ་བརྒྱད་པའི་ཚེས་བཅུ་དྲུག་ཉིན་ལ་མཚོ་ལྷོ་ཁུལ་ཡིག་ཆ་ཨང(༨༦)ཨང་ཡིག་༩༧ནང་ཆོག་མཆན་བཀོད་དེ་ཡུལ་ལྷའི་ཕོ་བྲང་ནི་ཆོས་ལུགས་བྱ་འགུལ་སྤེལ་གནས་ཤིག་ཡིན་པར་ཡིད་འཐད་བྱུང་། གྱ་བདུན་ལོར་རྟ་བདག་རྒྱལ་པོས་ལྷ་ཁང་གྱན་གཉིས་དང་བཙན་ཁང་གྱན་གསུམ་བསྐྱར་བཞེངས་བྱས་པ་མ་ཟད། ཝུན་ཁྲང་ཡུལ་ལྷ་དང་འཁོར་གཡོག་ཤན་པ་ཙི་ཐོང་། རྟ་བདག་རྒྱལ་བོ། གྱི་ལིང་དྲེལ། ཅང་ཤེས་རྟ་མཆོག་སོགས་འབག་སྐུ་བཅུ་གཅིག་བཞེངས། དགུ་བཅུ་ཐམ་པའི་ལུགས་རྙིང་གི་ཟླ་དྲུག་པའི་ཚེས་དྲུག་ཉིན་ལ་བྱང་གི་ཐོག་ཁང་སྟེང་འོག་གྱན་བཅུ་གཉིས་དང་བསྐོར་ལམ་བཅས་བསྐྱར་དུ་བཞེངས། གོ་གཅིག་ལོའི་ཟླ་དྲུག་པའི་ཚེས་སུམ་ཅུ་ལ་ལྷོའི་ཐོག་ཁང་སྟེང་འོག་གྱན་བཅུ་གཉིས་དང་སྐོར་ལམ་བཅས་བསྐྱར་བཞེངས་བྱས། གོ་གཉིས་ལོའི་ལུགས་རྙིང་གི་ཟླ་བརྒྱད་པའི་ཟླ་མཇུག་ཏུ་བྱང་གི་ཐོག་ཁང་ནང་དུ་མེ་ལྷ་དང་གླང་རྒྱལ། རྟ་བདག ལྷ་ཡི་ཐོག་ཁང་ནང་དུ་གོང་སྨན་རྒྱལ་མོ་དང་འཕགས་མ་སྒྲོལ་མ། མཆོད་པའི་ལྷ་མོ་སོགས་འབག་སྐུ་བཅུ་དགུ་བཞེངས་པ་(སྔོན་ཆད་ཚང་མ་ལྡེབས་རིས་ཡིན)དང་ཚང་མར་སྣུམ་ཚོན་བཏང་། གོང་ནས་བརྗོད་པའི་ཕོ་བྲང་གི་བཞེངས་ཚུལ་སྔོན་གྱི་བཞེངས་ཚུལ་ལྟར་ཡིན་ལ། བ་གམ་དང་ཚོན་སྒྲོལ། ཀ་གདུང་སོགས་ཤིང་བརྐོས་རི་མོ་ལས་གཞན། ལྷོ་བྱང་གི་ཐོག་ཁང་ལ་སྔོན་ཆད་དང་བསྡུར་ན་ཤིང་བརྐོས་རི་མོ་བདུན་བརྩེགས་ཀྱིས་བརྒྱན་པས་ལྷག་པར་མཛེས། སྒོས་སུ་ཕོ་བྲང་ནང་གི་འབག་སྐུ་རེ་རེར་གཟུངས་གཞུག་འབུལ་ལ་གཙིགས་བཟུང་སྟེ། ཕོ་བྲང་གི་དམིགས་འཛུགས་པ་སྐུ་འབུམ་དགོན་པའི་ཨ་རྒྱ་ཚང་ལ་ཞུ་བྱས་ཤིང་། ཁོང་གིས་རྒྱབ་སྐྱོར་འོག་ཏུ་འབག་སྐུ་རེ་རེར་གཟུངས་གཞུག་ཏུ་གྲངས་ཀ་ངེས་གཏན་གྱི་གསུང་འབུམ་དང་གསེར་དངུལ་མུ་ཏིག་སོགས་ཕུལ་ཏེ་རབ་གནས་མཛད། ཆེས་རིན་ཐང་བྲལ་བའི་ཡུལ་ལྷའི་འབག་སྐུའི་གཟུངས་གཞུག་ཏུ་དམངས་ཆེན་རྒྱུན་ལས་ལྷན་ཁང་གི་དབུ་འཛིན་གཞོན་པ་པཎ་ཆེན་རིན་པོ་ཆེས་གསང་ཐམ་རྒྱབ་པའི་གསུང་འབུམ་ཞིག་བཞག་ཡོད། །
ཟུར་མཆན། ཤར་གྱི་ཐོག་ཁང་ཤན་པ་ཙི་ཐོང་གི་གཙུག་ལག་ཁང་ནི་ཕྱི་ལོ་༡༩༩༤ལོའི་ལུགས་རྙིང་གི་ཟླ་༡༠བའི་ཚེས་༢༦ཉིན་ལ་ལེགས་གྲུབ་བྱུང་། ཅོང་ཁང་དང་རྔ་ཁང་ནི་ཕྱི་ལོ་༡༩༩༥ལོའི་ལུགས་རྙིང་གི་ཟླ༥བའི་ཚེས་༢༦ཉིན་ལ་ལེགས་གྲུབ་བྱུང་། འདིའི་བཞེངས་ཚུལ་ཡིག་ཐོག་ཏུ་བཀོད་མེད་པས་རྗེས་སུ་གླེང་བར་བྱའོ། །
སྨྲས་པ།
ཀུན་མཁྱེན་བུ་རམ་ཤིང་བའི་བསྟན་པ་ལ། ། མ་རྟོགས་ལོག་རྟོག་ཐེ་ཚོམ་མི་མངའ་བར། ། འཁྲུལ་བྲལ་བསྲེག་བཅད་བརྡར་བའི་གསེར་སྦྱངས་བཞིན། ། དཔྱད་གསུམ་དག་པའི་བློ་བཟང་རྒྱལ་བའི་བསྟན། ། གྲུབ་མཐའ་རྣམ་བཞིའི་དབུ་མ་ཐལ་འགྱུར་བའི། ། ལྟ་བའི་སྲོག་ཤིང་འཇམ་མགོན་རིང་ལུགས་འདིར། ། གངས་ཅན་མཁས་རྒུ་ཡོངས་ཀྱིས་ཅོད་པན་བཅིངས། ། གྲུབ་མཐའ་རིས་མེད་དད་ལྡན་སུ་མི་གུས། ། ཡུལ་འདིའི་དགེ་འདུན་སྡེ་རྣམས་ཕལ་ཆེར་གྱིས། ། སྐྱབས་རྗེའི་དམ་པ་རྗེ་བཙུན་གསེར་ཁང་བའི། ། སྤོང་བ་བསམ་གཏན་འཁོར་ལོ་ཉམས་བཞེས་པའི། ། སྒྲུབ་རྒྱུད་བསྟན་པའི་སྣང་བས་ཕྱོགས་ཀུན་ཁྱབ། ། ཐུབ་པའི་བརྟུལ་ཞུགས་ཚད་ལས་མི་འདའ་བར། ། སྒོམ་གསུམ་དག་པའི་རྩ་བ་རབ་བརྟན་ཅིང་། ། བསླབ་གསུམ་རིམ་གཉིས་ཟབ་མོའི་རྣལ་འབྱོར་གྱིས། ། སྐུ་གསུམ་ནོར་བུའི་གླིང་དུ་ཕྱིན་གྱུར་ཅིག ། གོང་བཀོད་དགོན་སྡེ་དག་གི་ལོ་རྒྱུས་རྣམས། ། ལ་ལའི་དེབ་ཐེར་ཆོས་འབྱུང་མ་མཐོང་ཡང་། ། ངག་སྒྲོས་ཐན་ཐུན་འུད་བསྟོད་མུན་མདའ་འཕངས། ། རང་གི་ཨ་ཕའི་ཁ་ཕོར་གཙང་ཞེས་ཟེར། ། གཞན་དག་ཡིད་ཆེས་མི་བྱེད་གད་མོའི་གནས། ། ནོངས་པ་གང་བགྱིས་མཁས་པའི་ཚོགས་ལ་འཆགས། ། དེར་བཀོད་མ་ནོར་དག་པའི་ལུང་གིས་ཀྱང་། ། སྡེ་འདིར་ཡུན་རིང་གནས་པའི་རྒྱུར་གྱུར་ཅིག ། མངྒ་ལཾ། །
- ཁྲི་ཀའི་ཡུལ་ལྷའི་ལྷ་ཁང་།
- ཁྲི་ཀའི་ཤ་འབུམ་གདོང་སྣ།
- ཁྲི་ཀ་སམ་བྷའི་སྒྲུབ་གནས།
- ༄༅།། ཁྲི་ཀའི་ཡུལ་སྤྱི་བཤད་པ།
- ༄༅།།མདོ་སྨད་ཁྲི་ཀའི་ཡུལ་དུ་སྐུ་འཁྲུངས་པའི་ཨ་ཀྱཱ་སྐུ་ཕྲེང་བཞིའི་མཚམས་སྦྱོར་མདོར་བསྡུས།
- ཁྲི་ཀའི་ཡུལ་ལྷ་གཉན་པོ།
- ༄༅།།བོད་ཀྱི་རྒྱལ་རབས་དང་ད་ལྟའི་རྫོང་རིམ་པ་ཡན་གྱི་སྲིད་འཛིན་ས་ཁུལ་ངོ་སྤྲོད་མདོར་བསྡུས།
- ཁྲི་ཀའི་གནའ་མཁར།
- ཁྲི་ཀའི་ཡུལ་མིང་གི་ཐོགས་ཚུལ།
- ༄༅།། པ་གོར་ཇོ་བོ་ལྷ་ཁང་གི་ལོ་རྒྱུས་ས་བོན་རྒན་པོའི་ངག་རྒྱུན་པད་དཀར་ཕྲེང་བ།
- བོད་ཀྱི་བསང་མཆོད་སྐོར་ལ་རགས་ཙམ་དཔྱད་པ།
- མདོ་ཁམས་སུ་ཆེས་སྔ་གྲས་ཀྱི་རྟེན་བྱིན་རླབས་ཅན་མཆོད་རྟེན་དྲིལ་གསིལ་མ།
- མདོ་སྨད་ཀྱི་ལོ་རྒྱུས་ལས་ཙོང་ཁའི་རྒྱལ་པོའི་སྐོར།
- བདེ་སྐྱིད་ཆུ་ཁོལ།
- འབྲུག་ཡུལ་གྱི་ལོ་རྒྱུས་མདོར་བསྡུས།
- ༄༅།། པ་གོར་ཇོ་བོ་ལྷ་ཁང་གི་ལོ་རྒྱུས་ས་བོན་རྒན་པོའི་ངག་རྒྱུན་པད་དཀར་ཕྲེང་བ།
- ཁྲི་ཀའི་གནའ་མཁར།
- ཁྲི་ཀའི་ཡུལ་མིང་གི་ཐོགས་ཚུལ།
- ༄༅།།བོད་ཀྱི་རྒྱལ་རབས་དང་ད་ལྟའི་རྫོང་རིམ་པ་ཡན་གྱི་སྲིད་འཛིན་ས་ཁུལ་ངོ་སྤྲོད་མདོར་བསྡུས།
- ཁྲི་ཀའི་ཡུལ་ལྷ་གཉན་པོ།
དྲ་ཚིགས་འདིའི་པར་དབང་རྨ་ཡུལ་ཁྲི་ཀའི་རིག་གནས་དྲ་བར་དབང་བས་ཆོག་མཆན་མ་ཐོབ་པར་བརྒྱུད་འགོད་རིགས་བྱེད་མི་ཆོག
青ICP备12000378号 QQ: 406771696


text:
ཉེ་བའི་ལོ་ཤས་རིང་། ལྷ་ས་གྲོང་ཁྱེར་གྱིས་གྲོང་ཚོ་རིམ་པའི་རྩ་འཛུགས་ཀྱི་བྱེད་སྒོ་ཁང་ཚད་ལྡན་ཅན་གྱི་འཛུགས་སྐྲུན་ལས་དོན་ལ་ཚད་མཐོའི་མཐོང་ཆེན་བྱས་ནས་སྔ་རྗེས་སུ་མ་དངུལ་སྒོར་དུང་ཕྱུར་9ལྷག་ཙམ་བསྡུ་སྒྲིལ་བྱས་པས། ལྗོངས་ཡོངས་སུ་གྲོང་ཚོ་རིམ་པའི་རྩ་འཛུགས་ཀྱི་བྱེད་སྒོ་ཁང་ཚད་ལྡན་ཅན་དུ་འཛུགས་སྐྲུན་སྔོན་ལ་མངོན་འགྱུར་བྱུང་ཡོད། ལྷ་ས་གྲོང་ཁྱེར་གྱིས་མངོན་གསལ་དོད་པའི་ཆབ་སྲིད་ཀྱི་རང་བཞིན་དང་། ཞབས་ཞུའི་རང་བཞིན། མང་ཚོགས་ཀྱི་རང་བཞིན། སྒོ་དབྱེའི་རང་བཞིན་བཅས་ལ་དམ་པོར་དམིགས་ནས་གཞུང་ལས་ས་ཁོངས་ཆུང་ཤོས་དང་། ཞབས་ཞུ་ཁང་ཆེ་ཤོས། ཞབས་འདེགས་ཀྱི་འཇོན་ཐང་ཆེ་ཤོས་བཅས་མཐའ་འཁྱོངས་དང་། ཚོད་ལྟ་སྔོན་ལ་ལག་ལེན་བསྟར་བའི་རྨང་གཞིའི་ཐོག་གྲོང་ཚོ་རིམ་པའི་རྩ་འཛུགས་བྱེད་སྒོ་ཁང་གི་ནུས་པའི་སྒྲིག་ཆས་འཐུས་སྒོ་ཚང་དུ་གཏོང་བར་ཤུགས་སྣོན་རྒྱག་པ་བཅས་བྱས་ཏེ་གྲོང་ཚོ་རིམ་པའི་རྩ་འཛུགས་ཀྱི་བྱེད་སྒོ་ཁང་ཏང་ཡོན་དང་མང་ཚོགས་ཚོ་སྐྱོད་ཐུབ་པ་དང་། སྐྱོད་འདོད་པ། ཡང་སེ་སྐྱོད་པ་བཅས་ཀྱི་སྐྱོད་ཡུལ་ཡག་པོ་ཞིག་ཏུ་གྱུར་པར་བྱས་ཡོད།
ནུས་པའི་སྒྲིག་ཆས་ཐད“རྩ་དོན་གཉིས”མཐའ་འཁྱོངས་བྱས་པ།
གཞུང་ལས་ས་ཁོངས་ཆུང་ཤོས་ཀྱི་རྩ་དོན་མཐའ་འཁྱོངས་བྱས་པ། “ཁང་གཅིག་མང་སྤྱོད་དང་དགོས་མཁོར་ཉེ་བཅར”གྱི་སྤྱིའི་བསམ་ཕྱོགས་གཞིར་བཟུང་། གྲོང་ཚོའི(གྲོང་ལྷན)ལས་ཀའི་དོན་དངོས་དང་ཟུང་འབྲེལ་བྱས་ཏེ་རིགས་ཁག་གི་གཞུང་ལས་ཁང་གི་ནུས་པ་སྒོ་དབྱེ་རྣམ་པའི་དམངས་ཕན་ཞབས་ཞུའི་ཚོམས་ཆེན་དུ་གཅིག་གྱུར་བསྡུ་སྒྲིལ་བྱེད་པ་དང་ཁ ་གསལ་གཞུང་ལས་བྱས་ཏེ་བར་མཐོངས་སྔར་བས་མང་བ་མང་ཚོགས་ལ་ཞབས་འདེགས་ཞུ་རྒྱུར་སྤྱད་པ་དང་གཞུང་དོན་སྒྲུབ་སྐབས་མང་ཚོགས་ཀྱི་ལྟ་སྐུལ་དང་ལེན་བྱས་ཡོད།
ཞབས་འདེགས་ཀྱི་འཇོན་ཐང་ཆེ་ཤོས་ཀྱི་རྩ་དོན་མཐའ་འཁྱོངས་བྱས་པ། ཁོངས་གཏོགས་ཁུལ་གྱི་མི་ཚོགས་ཀྱི་གྲུབ་ཆའི་བཀོད་པ་དང་། རིགས་ཁག་གི་རྩ་འཛུགས་ཀྱི་ཁྱད་ཆོས། མང་ཚོགས་ཀྱི་དགོས་མཁོ་བཅས་དང་ཟུང་འབྲེལ་བྱས་ནས་བྱེད་སྒོ་སྤེལ་ཡུལ་དུ་གྲོང་ཚོའི་ལོ་རྒྱུས་འགྲེམས་ཁང(གཟེངས་བསྟོད་ཁང)དང་། ཇ་ཁང་། དམངས་ཕན་སྒོ་རྩིས་ཚོང་ཁང་། མིག་མངས་རྩེད་ཁང། སྨན་བཅོས་ཁང་། གཟུགས་པོ་འཁྲུ་ཁང་། རྒན་རྒོན་བྱེད་སྒོ་ཁང་། ལན་ཆིའུ་སྤོ་ལོ་ཁང་སོགས་བཙུགས་ནས། ཞབས་ཞུའི་ལས་དོན་ལུགས་མཐུན་བཀོད་སྒྲིག་གིས་ཞབས་འདེགས་ཀྱི་འཇོན་ཐང་ཆེ་རུ་བཏང་ཡོད། ཁྲེང་ཀོན་ཆུས་ཉི་དྲོ་གླིང་སྡེ་ཁུལ་གྱིས་ཁོངས་གཏོགས་ཁུལ་གྱི་མང་ཚོགས་ཀྱི་དགོས་མཁོ་དང་ཟུང་འབྲེལ་བྱས་ཏེ་བྱེད་སྒོ་ཁང་དུ་གྲོང་མིའི་རོལ་རྩེད་བྱེད་སྒོ་ཁང་དང་། བུད་མེད་ལག་ཤེས་ལས་དོན་ཁང་། འགལ་བ་དང་རྩོད་གཞི་འདུམ་འགྲིག་ཁང་། དཔེ་མཛོད་ཁང་། ཞབས་བྲོ་ནང་སྦྱོང་ཁང་། གཞིས་ལུས་བྱིས་པའི་གཅེས་སྐྱོང་ཁང་བཅས་བཙུགས་ཏེ་ལེ་ལག་ཚང་བའི་སྒྲིག་ཆས་བཀོད་སྒྲིག་བྱས་པས་ཁོངས་གཏོགས་ཁུལ་གྱི་མང་ཚོགས་ལ་ཞབས་འདེགས་ནུས་ལྡན་ཞུ་ཐུབ་ཡོད།
གཡུལ་ས་བེད་སྤྱོད་ཐད“ཁྱད་ཆོས་བཞི”འབུར་དུ་ཐོན་པ།
ཆབ་སྲིད་ཀྱི་རང་བཞིན་འབུར་དུ་ཐོན་པ། “ཚོགས་འདུ་གསུམ་དང་སློབ་ཚན་གཅིག”དང་། རྩ་འཛུགས་ཀྱི་འཚོ་བའི་ཚོགས་འདུ། སེམས་ནང་གི་སྐད་ཆ་གླེང་བ། ཏང་ཡོན་ལ་དམངས་གཙོའི་དཔྱད་མོལ་སོགས་ཀྱི་གཞི་རྩའི་ལམ་ལུགས་ལག་ལེན་ནན་པོ་བསྟར་ཏེ་ཕུགས་བསམ་དད་སེམས་ཀྱི་སློབ་གསོ་དང་། མི་རིགས་མཐུན་སྒྲིལ་གྱི་སློབ་གསོ། ཏང་གི་དྲིན་ཚོར་སློབ་གསོ། རྒྱལ་གཅེས་རིང་ལུགས་ཀྱི་སློབ་གསོ་བཅས་རྒྱ་ཁྱབ་ངང་སྤེལ་ནས་ཏང་ཡོན་གྱི་ཏང་གཤིས་འདུ་ཤེས་ཟབ་ཏུ་བཏང་བ་དང་། ཞིང་འབྲོག་མང་ཚོགས་ལ་ཏང་གི་བཀའ་ལ་ཉན་པ་དང་། ཏང་གི་དྲིན་ཚོར་བ། ཏང་གི་རྗེས་སུ་འབྲང་བ་བཅས་ཀྱི་སློབ་གསོ་སྣེ་ཁྲིད་བྱས་པ། གྲོང་ཚོ་རིམ་པའི་རྩ་འཛུགས་བྱེད་སྒོ་སྤེལ་ཡུལ་ཆབ་སྲིད་ལ་ཁྲིད་སྟོན་དང་། མི་སེམས་གཅིག་སྒྲིལ། མི་རིགས་མཐུན་སྒྲིལ་བཅས་ཀྱི་གཡུལ་ས་གཙོ་བོར་བསྐྲུན་ཡོད། སྙེ་མོ་རྫོང་ཕུ་གསུམ་གྲོང་ཚོ་དང་རུ་དཔོད་གྲོང་ཚོས་བྱེད་སྒོ་སྤེལ་ཡུལ་གྱི་མངོན་གསལ་དོད་པའི་གནས་སུ་གཙོ་འཛིན་གྱི་སྐུ་པར་བཀལ་བ་དང་ཐོག་ཁང་དང་བྱེད་ནུས་ཁང་ཁག་ཏུ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རིམ་སྤེལ་གསུང་བཤད་གལ་ཆེན་གྱི་གསུང་བཏུས་བཀལ་ཏེ་མང་ཚོགས་ཀྱིས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་བྱམས་བརྩེའི་ཐུགས་ཁུར་སེམས་ལ་བརྟན་པོར་ངེས་རྒྱུར་སློབ་གསོ་ཁྲིད་སྟོན་བྱས་པ་རེད།
ཞབས་ཞུའི་རང་བཞིན་འབུར་དུ་ཐོན་པ། དམངས་ཕན་ཞབས་ཞུའི་ཚོམས་ཆེན་དང་རིག་གནས་བྱེད་སྒོའི་ཐང་ཆེན་སོགས་ཀྱི་ཐོན་ཁུངས་བེད་སྤྱོད་གང་ལེགས་བྱས་ཏེ་མང་ཚོགས་ཀྱི་དགོས་མཁོར་གཞི་ཚུགས་པ་དང་རིགས་ཁག་གི་ཞབས་ཞུའི་ཐོན་ཁུངས་གཤམ་སྤེལ་ལ་སྐུལ་འདེད་བཏང་ནས་ཏང་དང་མང་ཚོགས་ཀྱི་ཞབས་ཞུ་དང་། དམངས་དོན་ཚབ་གཉེར། དངུལ་རྩ། སྦྲག་སྲིད་ས་ཚིགས་སོགས་ཀྱི་གཞུང་ལས་ས་ཚིགས་བསྡུ་སྒྲིལ་བྱས་ནས་དེའི་ནང་བཅུག་པ་དང་དམངས་ཕན་ཞབས་ཞུ་ཁག་མཁོ་འདོན་བྱས་ཏེ་མང་ཚོགས་ལ་ཞབས་འདེགས་ཞུ་བའི་འཇོན་ཐང་དང་ཆུ་ཚད་ཟམ་མི་ཆད་པར་གོང་མཐོར་བཏང་བ་རེད།
མང་ཚོགས་ཀྱི་རང་བཞིན་འབུར་དུ་ཐོན་པ། གྲོང་ཚོ་རིམ་པའི་གནད་དོན་གལ་ཆེན་ཐད“དོན་རེར་གྲོས་རེ”སོགས་དམངས་གཙོ་ཇུས་འགོད་གྲོས་བསྡུར་ལམ་ལུགས་དང་གྲོང་སྲོལ་དམངས་ཆིངས་འཐུས་སྒོ་ཚང་དུ་བཏང་བ་དང་། བྱེད་སྒོ་ཁང་བེད་སྤྱད་དེ་དུས་བཀག་ལྟར་གྲོང་མིའི་ཚོགས་ཆེན་དང་། གྲོང་མིའི་འཐུས་མིའི་ཚོགས་འདུ། དམངས་གཙོ་ཚད་ལེན་ཚོད་ལྟ་དང་དཔྱད་བསྡུར་གཏན་འབེབས་ཚོགས་འདུ། ཚོགས་འདུ་གཞན་དག་བཅས་འཚོགས་པ་དང་ཏང་དོན་དང་། གྲོང་དོན། ནོར་དོན་བཅས་ཡོངས་བསྒྲགས་བྱས་ནས། གྲོང་ཚོ་རིམ་པའི་ལས་དོན་ལ་དམངས་གཙོའི་ཐབས་ཇུས་དང་། དམངས་གཙོའི་དོ་དམ། དམངས་གཙོའི་ལྟ་སྐུལ་བཅས་ཐུབ་རྒྱུར་སྐུལ་འདེད་བཏང་ནས་གཞི་རིམ་གྱི་བཅོས་སྐྱོང་འཇོན་ཐང་དང་ཆུ་ཚད་གོང་མཐོར་བཏང་བ་རེད།
སྒོ་དབྱེའི་རང་བཞིན་འབུར་དུ་ཐོན་པ། ཞིང་པའི་དཔེ་དེབ་ཁང་དང་། ཕྱོགས་བསྡུས་བྱེད་སྒོ་ཁང་། རིག་གནས་བྱེད་སྒོའི་ཐང་ཆེན་སོགས་རང་འགུལ་ངང་སྒོ་ཕྱེ་སྟེ་རིག་རྩལ་འཁྲབ་སྟོན་དང་ལུས་རྩལ་འགྲན་བསྡུར་སོགས་ཀྱི་བྱེད་སྒོ་སྒྲིག་འཛུགས་དང་སྤེལ་ནས་མང་ཚོགས་ཀྱི་བསམ་པའི་རིག་གནས་འཚོ་བ་ཕུན་སུམ་ཚོགས་སུ་དང་ཆོས་ལུགས་ཀྱི་ཕན་མེད་ཤུགས་རྐྱེན་ཆུང་དུ་བཏང་ཡོད། སྟོད་ལུང་བདེ་ཆེན་ཆུས་ཀྱིས“ཞིང་དལ་གྱི་བྱེད་སྒོ་བཅུའི”རིག་གནས་བྱེད་སྒོ་སྤེལ་བ་དང་འདི་ལོའི་ཟླ་3པའི་བར་ཆུས་དེས་རིགས་ཁག་གི་རིག་གནས་ཞབས་ཞུའི་བྱེད་སྒོ་227སྤེལ་བ་དང་ཞིང་འབྲོག་པ་ཏང་ཡོན་དང་མང་ཚོགས་མི་ཐེངས་52000ལྷག་ཙམ་ལ་ཕན་པ་ཐོབ་ནས་ཏང་ཡོན་མང་ཚོགས་ཁྲོད་ཚུར་སྣང་ལན་ཆ་ཆེན་པོ་བྱུང་བ་རེད།
ཕྱི་ནང་གི་བཀོད་སྒྲིག་ཐད“གཅིག་གྱུར་གསུམ”མངོན་འགྱུར་བྱུང་བ།
མཚོན་རྟགས་དང་བྱང་བུ་གཅིག་གྱུར་ཡོང་བ་བྱས་པ། གྲོང་ཚོ་རིམ་པའི་རྩ་འཛུགས་ཀྱི་བྱེད་སྒོ་ཁང་གི་མཚོན་རྟགས་དང་བྱང་བུའི་རྒྱུ་ཆ་དང་ཆེ་ཆུང་། ཡིག་གཟུགས། དེ་བཞིན་འགེལ་ཡུལ་བཅས་ཚང་མ་གཅིག་གྱུར་བྱུང་ཡོད། གྲོང་ཚོ་རིམ་པའི་རྩ་འཛུགས་ཀྱི་བྱེད་སྒོ་ཁང་གི་མངོན་ཆེ་སར“གྲོང་ཚོའི(སྡེ་ཁུལ)ཏང་དང་མང་ཚོགས་ཀྱི་ཞབས་ཞུའི་ལྟེ་གནས”དང“ཀྲུང་གོའི་སྡེ་ཁུལ”གྱི་མིང་བྱང་བཀལ་ཡོད།
དྲིལ་བསྒྲགས་སྒྲོམ་གཅིག་གྱུར་འཆར་འགོད་བྱས་པ། དྲིལ་བསྒྲགས་ཀྱི“བརྗོད་དོན་གཙོ་བོ”གདམ་གསེས་དང་དྲིལ་བསྒྲགས་ཀྱི“བརྗོད་དོན་ཆུང་ངུ”ཞིབ་ཚགས་སུ་བཏང་སྟེ་ཡོངས་བསྒྲགས་ཀྱི་ནང་དོན་ཚད་ལྡན་ཅན་དུ་བཏང་བ་དང་། གྲོང་ཚོའི(སྡེ་ཁུལ)གནས་ཚུལ་དང་། འཕེལ་རྒྱས་འཆར་འགོད། ཏང་རྩ་འཛུགས་ཀྱི་གནས་ཚུལ། ཏང་ཡོན་ལས་བྱེད་པའི་དཔུང་ཁག་འཛུགས་སྐྱོང་གི་གནས་ཚུལ། ཏང་དོན་དང་གྲོང་དོན་ནོར་དོན་བཅས་ཀྱི་གནས་ཚུལ། དྲ་མིག་ཅན་གྱི་དོ་དམ་སོགས་ཀྱི་ནང་དོན་ཚད་ལྡན་ཡོང་བར་བྱས་པར་བརྟེན་མིག་སྔའི་ལས་དོན་གྱི་རྣམ་པ་མངོན་པ་མ་ཟད་དུས་ཐོག་ཏུ་མང་ཚོགས་ཀྱི་དོ་ཁུར་བྱ་ཡུལ་ལ་ལན་བཏབ་ཐུབ་པ་བྱུང་ཡོད།
དམངས་ཕན་ཞབས་ཞུའི་ཚོམས་ཆེན་གཅིག་གྱུར་ཐོག་བཀོད་སྒྲིག་བྱས་པ། ཚོམས་ཆེན་གྱི་ཞབས་ཞུའི་ནུས་པ་དོན་དངོས་དང་མཐུན་པ་དང་། ཞབས་ཞུའི་ནང་དོན་དང་། ལས་སྒྲུབ་བརྒྱུད་རིམ། ལས་ཀའི་དུས་ཚོད། འབྲེལ་གཏུག་ཁ་པར་སོགས་ཡོངས་བསྒྲགས་བྱས་ཏེ། སྲིད་ཇུས་ཀྱི་བློ་འདྲི་དང་། ཐེམ་ཐོ་སྒྱུར་བའི་བརྒྱུད་རིམ། ཞིབ་མཆན་ཚབ་གཉེར། སྨན་བཅོས་འགན་བཅོལ་དང་རྩིས་ཞུ། ཡིད་རྟོན་དངུལ་བུན། སྦྲག་སྲིད་འཕྲིན་གཏོང་། རིན་མེད་WIFIསོགས་ཀྱི་ཞབས་འདེགས་ཞུ་གི་ཡོད་པ་རེད།


text:
གསར་འགོད་པ། སྐུ་ཞབས་གནམ་ལྷ་ཐར་ལགས། བདེ་མོ། ཁྱེད་ཀྱིས་གསེར་ལས་ལྷག་པའི་དུས་ཚོད་སྤྱད་ནས་བཅར་འདྲི་དང་ལེན་བྱས་པར་བཀའ་དྲིན་ཆེ་ཞུ། ཆབས་ཅིག་ཉེ་ལམ་ཁྱེད་ལ་མཚོ་སྔོན་ཞིང་ཆེན་གྱི་སྤྱོད་ཡོན་གཉིས་ལྡན་གྱི་སྒྱུ་རྩལ་པའི་མཚན་སྙན་ཐོབ་པར་རྟེན་འབྲེལ་ཞུ། ཐོག་མར་འདྲི་འདོད་པ་ནི་ཁྱེད་རང་དུས་ནམ་ཞིག་ལ་འཁྲབ་སྟོན་སྒྱུ་རྩལ་གྱི་ལས་ལ་དགའ་པོ་བྱུང་བ་དང་། དུས་ནམ་ཞིག་ནས་བཟུང་འཁྲབ་སྟོན་སྒྱུ་རྩལ་གྱི་ལམ་ཁར་བསྙེགས་པ་ཡིན།
གནམ་ལྷ་ཐར།
གསར་འགོད་པ། བདེ་མོ། ཐོག་མར་ཁྱེད་རྣམ་པས་བདག་ལ་འདི་འདྲའི་གོ་སྐབས་བཟང་པོ་ཞིག་སྤྲད་པར་སྙིང་ཐག་པ་ནས་ཐུགས་རྗེ་ཆེ་ཞུ། ངའི་ཕ་ཡུལ་མདོ་སྨད་གཅན་ཚ་སྣང་རའི་ཡིན་ལ། ཆུང་ངུའི་དུས་ནས་རྣལ་འབྱོལ་གྱི་དབང་ཕྱུག་མི་ལ་རས་པའི་རྣམ་མགུར་སོགས་དབྱངས་ལ་གྱེར་རྒྱུར་དགའ་ཞིང་། དྲི་མེད་ཀུན་ལྡན་དང་ཆོས་རྒྱལ་ནོར་བཟང་སོགས་གོ་བདེའི་སྲོལ་རྒྱུན་རྣམ་ཐར་ཀློག་རྒྱུར་དགའ་བར་མ་ཟད། གྲོགས་གཞན་ལ་འཆད་རྒྱུར་དེ་བས་སྤྲོ་པོ་ཡོད། ཆུང་དུས་ནམ་རྒྱུན་མ་དྲིན་མོ་ཆེའི་གཞོགས་སུ་རྣམ་ཞིང་གྲུ་བཞིའི་ཡུར་མ་ཡུར་ས་དང་། མི་མགོ་ལུང་ཐང་གི་ར་ལུག་འཚོ་ས་ནས་གླུ་ཤགས་སོགས་སྦྱངས་ཏེ་ག་ས་གང་དུ་ལེན་རྒྱུར་དགའ་པོ་ཞེ་དྲགས་ཡོད། དེ་ནི་ང་ལ་ལྡན་པའི་ལྷན་སྐྱེས་ཀྱི་འཇོན་ཐང་ཞིག་ཡིན་པར་འདོད། ན་ཚོད་ཇེ་ཆེར་ཕྱིན་པ་དང་བསྟུན་འཇོན་ཐང་དེ་ངའི་རུས་པའི་རྐང་མར་ནས་ཕྱི་རོལ་ཀུན་སྤྱོད་དང་ནང་སེམས་ཀྱི་ལྟ་གྲུབ་དུའམ། ཡང་ན་ཀུན་རྟོག་ཡིད་ཀྱི་དགའ་མོས་ཤིག་ཏུ་ཡུན་གྱིས་གྲུབ་སོང་བ་ཡིན་པས། འཁྲབ་སྟོན་སྒྱུ་རྩལ་གྱི་ལས་རིགས་འདིར་དུས་ནམ་ཞིག་ལ་དགའ་པོ་བྱུང་སོང་ཟེར་ན་དངོས་གནས་ལན་མི་ཕོག་པ་ཞིག་ཆགས་འགྲོ། ཡིན་ནའང་འཁྲབ་སྟོན་སྒྱུ་རྩལ་ནི་ངའི་མི་ཚེ་འདིའི་མཐར་ཐུག་གི་བགྲོད་ལམ་ཉག་གཅིག་ཡིན་པ་སྔ་ས་ཞིག་ནས་གཏན་དུ་ཁེལ་ཟིན་པ་འདྲ། སྤྱི་ལོ1990ལོ་ནི་ང་རང་རྨ་ལྷོ་དགེ་ཐོན་སློབ་གྲྭ་ནས་སློབ་མཐར་ཕྱིན་པ་ཡིན་ལ། ལོ་དེར་རང་ལོ་ཉི་ཤུ་ཏག་ཏག་རེད། དེ་སྔོན་འཁྲབ་སྟོན་སྒྱུ་རྩལ་ཐད་ཀྱི་ཆེད་ལས་སློབ་གྲྭར་འགྲིམས་མ་མྱོང་ནའང་། ལོ་དུ་མའི་སློབ་མའི་འཚོ་བའི་ནང་རྒྱུན་པར་རིག་རྩལ་འཁྲབ་སྟོན་གྱི་བྱ་འགུལ་མང་པོར་ཞུགས་ཏེ་སྤྱི་ཚོགས་སྟེང་བག་རགས་ཅུང་ཟད་ཟབ་མོ་བཞག་ཡོད་པས། སློབ་མཐར་ཕྱིན་སྐབས་ད་ལྟ་ང་རང་ཡོད་སའི་ལས་ཁུངས་འདིའི་དེ་སྔོན་གྱི་འགོ་ཁྲིད་གཉིས་ང་ཚོ་སློབ་གྲྭར་ཡོང་སྟེ་ང་རང་ཐད་ཀར་ཁུལ་མི་རིགས་གླུ་གར་ཚོགས་པར་བླངས་སོང་། དུས་དེ་ནས་བཟུང་། ང་ནི་དགེ་རྒན་སློབ་གྲྭ་ཞིག་ནས་ལས་རིགས་བསྒྱུར་ཏེ། རིག་རྩལ་འཁྲབ་སྟོན་གྱི་ཆེད་ལས་ལས་ཁུངས་ཤིག་གི་འཁྲབ་སྟོན་པར་གྱུར་སོང་བ་རེད། ཀྲུང་དབྱང་མི་རིགས་སློབ་ཆེན་སོགས་ནང་ལོགས་ཀྱི་སྒྱུ་རྩལ་སློབ་ཆེན་དུ་སློབ་སྦྱོང་ལ་འགྲོ་བའི་སྐལ་བ་ལྡན་སོང་བས། ལོ་གཉིས་གསུམ་ཙམ་གྱི་ཆེད་ལས་སློབ་སྦྱོང་དང་དེ་ནས་བྱ་བ་དངོས་ཀྱི་གོ་རིམ་ཁྲོད་རིམ་བཞིན་ལས་རིགས་འདི་ལ་ཅུང་ཟད་ནང་བྱན་ཆུད་ཅིང་ཁ་འབྲལ་མི་ཕོད་པ་ལྟ་བུར་ཆགས་ཏེ། མཐའ་མར་མི་ཚེ་ཧྲིལ་བོ་ལས་ཀ་འདི་ལ་བསྟིམས་པའི་ལས་དབང་འདི་གྲུབ་པ་རེད།
གསར་འགོད་པ།
ཁྱེད་ནི་ཡོད་ཚད་འཁྲབ་སྟོན་སྒྱུ་རྩལ་གྱི་ལས་ལ་བསྟིམས་པའི་མི་བུ་ཞིག་ཡིན་པར་བརྗོད་ཆོག ཟློས་གར་སོགས་བརྩམས་ཆོས་མང་པོ་ཡོད་པར་ཀུན་གྱིས་གདེང་འཇོག་མཐོན་པོ་གནང་དང་གནང་གིན་ཡོད། འདིར་ཁྱེད་རང་གི་ཚབ་མཚོན་བརྩམས་ཆོས་འགའ་ངོ་སྤྲོད་གནང་རོགས།
གནམ་ལྷ་ཐར།
རེད། ལགས་སོ།། ཁྱེད་ཀྱིས་གསུངས་པ་ནང་བཞིན་ང་ནི་མི་ཚེ་ཧྲིལ་བོ་མི་རིགས་རིག་གནས་སྒྱུ་རྩལ་གྱི་ལས་ཀའི་ནང་དུ་འདའ་བའི་མི་བུ་ཞིག་ཡིན་པར་བརྗོད་ཆོག་ཆོག་རེད། རྒྱུ་མཚན་ནི་ང་རང་གཞུང་ཞབས་དང་སློབ་གསོ་སོགས་སྤྱི་ཚོགས་སྟེང་གི་ལས་རིགས་གཞན་དག་གང་དང་གང་ལའང་གནས་སྤར་འདོད་མེད་པར་ཐོག་མཐའ་བར་གསུམ་དུ་ལས་རྐང་འདི་ནས་མི་ལོ་ཉེར་བརྒྱད་རིང་འགོར་བས་སོ།། ངོ་མ་བཤད་ན། མི་སུ་དང་སུ་ཡིན་ནའང་། མི་ཚེ་གང་བོར་ལས་རྐང་གཅིག་ཏུ་བྱ་བ་སྣ་གཅིག་གཉེར་ནས་འདུག་མཁན་ཉུང་ཉུང་རེད། ལྷག་པར་ང་ཚོའི་ལས་རིགས་འདིའི་སྡེ་ཁག་གི་ལས་སྒྲུབ་མི་སྣ་དག་ནི་དངོས་གནས་དེ་འདྲ་རེད། ཁོ་ཚོ་མང་པོ་ཞིག་རང་ཉིད་ལ་སྤྱིི་ཚོགས་ཐོག་གི་ལས་ཀ་གཞན་དག་རག་པའི་ནུས་པ་ཅུང་ཟད་རེ་ཡོད་ཚེ། ཚང་མ་ལོ་བཅུ་ཙམ་རྗེས་ནས་ལས་ཁུངས་གཞན་དག་ནང་ལས་གནས་སྤར་ངེས་རེད། དེ་ནི་ང་ཚོའི་ལས་ཀ་ནི“ལང་ཚོའི་ཁ་ལག”ཡིན་པར་ར་འཕྲོད་ཀྱིན་ཡོད། ཡིན་ནའང་ང་ནི་ལས་རིགས་འདི་ལ་འབད་འཐབ་ཀྱིས་ཞུགས་པ་ཡིན་པས། ཀྲུང་དབྱང་མི་རིགས་སློབ་ཆེན་གྱི་རོལ་དབྱངས་སློབ་གླིང་ནས་ཕྱིར་སྤྱི་ཚོགས་ཀྱི་ལས་རྐང་སྟེང་ཡོང་དུས། ངས་རིག་གནས་སྒྱུ་རྩལ་ལ་བཅངས་པའི་ཞེ་འདང་དེ་སྔར་བས་ཇེ་ཟབ་ཏུ་གྱུར་འདུག དེ་ནི་ཆེད་ལས་སློབ་སྦྱོང་གི་གོ་རིམ་ཁྲོད་དུ། ངས་ལས་རིགས་འདིའི་རྒྱབ་ལྗོངས་ན་རྒྱ་ཆེ་ཞིང་གཏིང་དཔོག་དཀའ་བའི་གཞུང་ལུགས་ཀྱི་མཚོ་མོ་འཁྱིལ་ཡོད་པ་མཐོང་ལམ་དུ་སྣང་ལ། རིག་གནས་ནི་མི་རིགས་ཤིག་གི་འཚོ་སྡོད་ཀྱི་བླ་སྲོག་ངོ་མ་དེ་ཡིན་པར་ངོས་ཟིན་ཙམ་ཐོབ་པར་མ་ཟད། མཐོ་ཚད་ཅིག་ནས་བལྟས་ན་རང་ཉིད་ནི་མི་རིགས་བླ་སྲོག་གི་དབུགས་རྒྱུན་སྐྱོང་མཁན་ཡིན་པའི་ང་རྒྱལ་ཞིག་ཀྱང་སེམས་ཁུང་དུ་གཏམས་ཡོད། འདས་པའི་མི་ལོ་ཉེར་བརྒྱད་ཀྱི་ནང་དུ། རྒན་བཀའ་དྲིན་ཅན་དང་འགོ་གཙོ་བྱམས་བརྩེ་ཅན་དག་གིས་གཅེས་སྐྱོང་དང་རྒྱབ་སྐྱོར་འོག སྒྱུ་རྩལ་བརྩམས་ཆོས་གང་མང་མང་ཞིག་གི་གསར་རྩོམ་དང་འཁྲབ་སྟོན། རྒྱུད་འཛིན། དར་སྤེལ་སོགས་སྣ་སྒོ་ཅི་རིགས་ཤིག་ལ་རང་གིས་ནུས་ཚོད་ཀྱིས་རྔུལ་ཁྲག་བཏོན་མྱོང་། དེ་དག་ལས་ད་ལྟ་ཀུན་གྱིས་གཟིགས་མོར་བགྲང་ཆོག་ཆོག་ཅིག་ནི་བོད་ཀྱི་སྲོལ་རྒྱུན་ཟློས་གར་དང་དེང་རབས་ཟློས་གར་བཅུ་ཕྲག་ཙམ་གྱི་མི་སྣ་གཙོ་བོའི་འཁྲབ་སྟོན་རྣམས་ཡིན་ངེས། དཔེར་ན་སྲོལ་རྒྱུན་ཟློས་གར《གཟུགས་ཀྱི་ཉི་མ》ནང་གི་རྒྱལ་བོ་ཟླ་བ་དེད་དཔོན་དང་། དེང་རབས་ཟློས་གར《གསེར་གྱི་སྐྱ་རེངས》ནང་གི་དོན་གྲུབ། ལོོ་རྒྱུས་ཟློས་གར《སྲོང་བཙན་སྒམ་པོ》ནང་གི་མང་པོ་རྗེ་ཞང་སྣང་སོགས། དེ་མིན་ཟློས་གར་དུམ་ཚན་འཁྲབ་སྟོན་དག་ལས་ཆོས་རྒྱལ་ནོར་བཟང་དང་། མགར་སྟོང་བཙན་ཡུལ་བཟུང་། སྲོང་བཙན་སྒམ་པོ། སེང་ཆེན་ནོར་བུ་དགྲ་འདུལ་སོགས་མི་སྣ་གང་མང་གི་སྣང་བརྙན་སྐྲུན་བཞེངས་ཀྱི་འཁྲབ་འགན་ཁུར་པར་མ་ཟད། ཟློས་གར་དུམ་ཚན་གང་མང་ཞིག་གི་གསར་རྩོམ་གྱི་གཙོ་འགན་ཡང་ཁུར་མྱོང་། དེ་ལས་ཚབ་མཚོན་དུ་བགྲང་འོས་པ་ཞིག་ནི་ལོ་རྒྱུས་ཟློས་གར་ཆེན་པོ《སྲོང་བཙན་སྒམ་པོ》ཡི་འཁྲབ་ཁྲིད་པ་ཡིན། གོང་གི་ཟློས་གར་དེ་དག་ལ་རྒྱལ་ཁབ་རིམ་པའི“གཅིག་ཅན་ལྔའི་བཟོ་སྐྲུན”རྟགས་མ། རྒྱལ་ཡོངས“དཔལ་ཡོན་ཧྭ་ཞ་རྟགས་མ”། “ཚའོ་ཡུས་རྩོམ་རིག་སྒྱུ་རྩལ”རྟགས་མ། རྒྱལ་ཡོངས་གྲངས་ཉུང་མི་རིགས་ཟློས་གར་འགྲན་ཚོགས་ཐེངས་དུ་མའི་གསེར་གྱི་རྟགས་མ། མཚོ་སྔོན་ཞིང་ཆེན་ནང་ཁུལ་གྱི“གཅིག་ཅན་ལྔའི་བཟོ་སྐྲུན”རྟགས་མ། ཞིང་ཆེན་ཡོངས་ཀྱི་འགྲན་བསྡུར་གྱི་གསེར་གྱི་རྟགས་མ་སོགས་རྒྱལ་ཡོངས་དང་ཞིང་ཆེན་ནང་ཁུལ་གྱི་གཟེངས་རྟགས་མང་པོ་ཐོབ་མྱོང་། དེ་ནི་ང་རང་ཉིད་གཅིག་པུ་མ་ཡིན་པར་ང་ཚོ་ཐུན་མོང་གི་ཚོགས་པ་འདིས་འདས་པའི་ལོ་ཟླའི་ནང་རང་མི་རིགས་ཀྱི་རིག་གནས་རྒྱུད་འཛིན་དང་དར་སྤེལ་ཐད་བཏོན་པའི་ཐུན་མོང་གི་ལག་རྗེས་རེད། དེ་མིན་ཆེད་ལས་གླུ་དབྱངས་ལེན་མཁན་ཞིག་ལ་མཚོན་ན། འདས་པའི་ལོ་ཉེར་བརྒྱད་ནང་། རྒྱལ་སྤྱི་རྒྱལ་ནང་གི་གླུ་དབྱངས་བརྩམས་ཆོས་བརྒྱ་ཕྲག་དུ་མ་ཞིག་བླངས་མྱོང་བར་མ་ཟད། ཨ་རི་དང་ཉི་ཧོང་། ཐའེ་ལན། ནེ་པ་ལ། ཐའེ་ཝན། ཨོ་མོན། ཞང་ཀང་སོགས་ཀྱི་འཁྲབ་སྟོན་སྐབས། རང་མི་རིགས་ཀྱི་སྲོལ་རྒྱུན་དང་གསར་རྩོམ་གླུ་དབྱངས་བརྩམས་ཆོས་གང་མང་མང་ཞིག་འཛམ་གླིང་གི་གར་སྟེགས་བརྒྱུད་ནས་ཤ་མདོག་འདྲ་མིན་གྱི་ལྟད་མོ་པ་མང་པོའི་སྙན་ལམ་དུ་འབུལ་ཐུབ་པ་བྱུང་།
གསར་འགོད་པ།
ཁྱེད་རང་མིང་དུ་གྲགས་པའི་འཁྲབ་སྟོན་སྒྱུ་རྩལ་པ་ཞིག་ཡིན་པའི་ཆ་ནས། རྒྱུན་ལྡན་གྱི་འཚོ་བའི་ཁྲོད་བྱ་བ་གང་ཞིག་གཙིགས་འཛིན་བྱེད་པ་དང་། འཁྲབ་སྟོན་དང་འཁྲབ་ཚིག་གསར་རྩོམ་སྐབས་སུ་དམིགས་བྱ་གཙོ་བོ་གང་ཡིན།
གནམ་ལྷ་ཐར།
ང་ཚོ་ལས་རིགས་འདིའི་ནང་ཁ་དཔེ་འདི་འདྲ་ཞིག་ཡོད་དེ། “སྟེགས་སྟེང་སྐར་ཡུན་ཙམ་གྱི་འཁྲབ་རྩལ་དེ།། སྟེགས་གཤམ་ལོ་བཅུའི་སྦྱོང་བརྡར་བྱས་ལས་ཡོང་།།” རོལ་དབྱངས་པའམ་ཞབས་བྲོ་པ། ཟློས་གར་པ། གླུ་དབྱངས་ལེན་མཁན་གང་ཡིན་ནའང་འདྲ། ཆེད་ལས་འཁྲབ་སྟོན་པ་ཞིག་ཡིན་ཚེ་ནམ་རྒྱུན་འཚོ་བའི་ནང་གཙིགས་འཛིན་བྱེད་དགོས་ས་གཅིག་ཡོད་དེ། དེ་ནི་རྨང་གཞིའི་སྦྱོང་བརྡར་རེད། རྨང་གཞིའི་སྦྱོང་བརྡར་ཟེར་བ་དེ་ང་ཚོའི་ལས་རིགས་ནང་དུ་འཁྲབ་རྩལ་སྦྱོང་བརྡར་ལ་དམིགས་སུ་གོ་བཞིན་ཡོད་ཅིང་། གར་སྟེགས་སྟེང་གི་འཁྲབ་རྩལ་འཇོན་པོ་ཡོད་དགོས་ན་དེ་ནི་ཉིན་རྒྱུན་གྱི་རྨང་གཞིའི་སྦྱོང་བརྡར་དང་རག་ཆེན་པོ་ལས་ཡོད། དེ་བས། མི་ལོ་ཉེར་བརྒྱད་ཀྱི་འཁྲབ་སྟོན་འཚོ་བའི་ནང་དུ་ཉི་མ་རེ་རེའི་རྨང་གཞིའི་སྦྱོང་བརྡར་ནི་ངའི་ནམ་རྒྱུན་གཙིགས་སུ་འཛིན་པའི་བསྐྱར་ཟློས་ཀྱི་ལས་ཀ་ཡིན་ལ། ཟློས་གར་རམ་གླུ་དབྱངས་གང་ཡིན་ནའང་འཁྲབ་སྟོན་སྔོན་ལ་ཡང་དང་བསྐྱར་དུ་སུན་པ་མེད་པའི་འཁྲབ་སྦྱོང་བརྒྱུད་ནས་སྒྱུ་རྩལ་གྱི་ཚད་མེད་པའི་མཐོ་ས་ཞིག་སྙེག་གིན་ཡོད། དེ་མིན་ད་དུང་འཁྲབ་ཚིག་གསར་རྩོམ་དང་འཁྲབ་ཚིག་སྦྱོང་བརྡར་སྐབས་སུའང་དེ་བཞིན་ཡིན་ཏེ། འཁྲབ་ཚིག་ནི་ཟློས་གར་སྐད་ཆ་ཡིན་པས་གསར་རྩོམ་དང་འཁྲབ་སྟོན་སོགས་ཕྱོགས་གང་ཐད་ནས་སྒྱུ་རྩལ་གྱི་ཉམས་ཀྱིས་ཕྱུག་དགོས་ལ། གང་ཞིག་ཐོས་པ་ཙམ་གྱིས་སྙན་ངག་གི་བྲོ་བ་ལྡན་པ། བསམ་པ་ཙམ་གྱིས་ཡིད་ལ་འཇགས་ནུས་པའི་ཁྱད་ཆོས་དང་ལྡན་པ་ཡིན་ན་ད་གཟོད་སྒྱུ་རྩལ་གྱི་མཐོ་ས་ཞིག་བཟུང་བ་ཡིན་པས། ནམ་རྒྱུན་གྱི་གསར་རྩོམ་དང་འཁྲབ་སྟོན་སྐབས་ངས་དེ་དག་ལ་གདེང་འཇོག་ནན་ཏན་བྱེད་པ་ཡིན།
གསར་འགོད་པ།
དུས་ཀྱི་འགྱུར་ལྡོག་དབང་གིས་ང་ཚོའི་འཚོ་བ་དང་ཁོར་ཡུག་ལ་འགྱུར་ལྡོག་འབྱུང་གིན་འདུག་མོད། ཁྱེད་ཀྱི་བརྩམས་ཆོས་ལ་སྲོལ་རྒྱུན་གྱི་བྲོ་བ་འཛོམས་པོ་ཡོད། དེ་ནི་ཁྱེད་རང་གནས་སའི་ཕ་ཡུལ་གྱི་ཤན་ཤུགས་ཡིན་ནམ་གཞན་ཞིག་ཡིན།
གནམ་ལྷ་ཐར།
ལོ་ངོ་སྟོང་ཕྲག་ལྷག་གི་སྔོན་ནས། ང་ཚོ་ཨ་མདོ་པ་ནི་བཙན་པོའི་མངའ་ཐང་སྲུང་བའི་དམག་གི་རྒྱུད་པ་ཡིན་པས། བོད་ཁམས་ཡུལ་དབུས་དང་རིང་དུ་གྱེས་ནས་མཐའ་མཚམས་སུ་མི་རིགས་གཞན་དག་དང་འདྲེས་སྡོད་ཀྱིས་གནས་པ་ཡིན། དེ་བས་ལོ་རྒྱུས་ཐོག་བོད་དབུས་ཁམས་གཉིས་དང་བསྡུར་ཚེ་ཡུལ་སྲོལ་གོམས་གཤིས་སོགས་ཕྱོགས་གང་ཐད་ནས་གཞན་འགྱུར་གྱི་ཉེན་ཁ་ཤིན་ཏུ་ཆེ་ས་ཡིན། ཡིན་ནའང་ང་ཚོའི་མོས་པོ་རྣམས་ཀྱིས་ཚེ་ཚེ་རབས་རབས་སུ་གཞན་འགྱུར་གྱི་ཉེན་ཁ་དེ་ལ་མཛེ་ནད་བཞིན་དུ་འཛེམ་དོགས་གནང་བའི་བཀའ་དྲིན་གྱིས། ང་ཚོ་མི་སུ་ཡིན་རུང་རིག་གནས་སྲུང་སྐྱོང་བྱེད་རྒྱུ་དེ་རུས་པའི་རྐང་མར་ཟུག་པའི་འདུ་ཤེས་ཡིན་པར་སྙམ། དེ་བས་ང་ཡང་དེ་ལས་མ་འདས་ཏེ། དུས་དང་གནས་ཀྱི་འགྱུར་ལྡོག་ཅི་འདྲ་ཆེ་ན་ཡང་། བརྩམས་ཆོས་གང་ཞིག་མེས་པོའི་རྩམ་དྲི་དང་མར་དྲི་མ་ཡལ་བ་ཞིག་ཡོང་རྒྱུ་ནི་ང་ལ་ཡོད་པའི“གཞན་འགྱུར་འཛེམ་དོགས”དེ་ཡིན།
གསར་འགོད་པ།
ཉེ་བའི་ལོ་འདི་འགར་ཁྱེད་ཀྱིས་འཁྲབ་སྟོན་སྒྱུ་རྩལ་གྱི་ལས་ཀ་གཉེར་ཞོར་གཞས་ཚིག་དང་གཞས་གདངས་གསར་རྩོམ་གྱི་ལས་ལ་ཞུགས་པ་དེ་རྒྱུ་རྐྱེན་ཅི་ཡི་དབང་གིས་ཡིན། གསར་རྩོམ་དེ་དག་གི་ཁྲོད་ཁྱེད་རང་གིས་ཆེས་ལེགས་པར་མཐོང་བའི་བརྩམས་ཆོས་གང་དག་ཡིན།
གནམ་ལྷ་ཐར།
འོ་རེད། ལགས་སོ།། ང་རང་ཆེད་ལས་འཁྲབ་སྟོན་པ་ཞིག་ཡིན་པའི་ཆ་ནས་བའི་ལས་ཀ་གཙོ་བོ་དེ་གཞན་གྱིས་གསར་རྩོམ་བྱས་པའི་བརྩམས་ཆོས་འཁྲབ་སྟོན་དང་འཁྲབ་ལེན་བྱ་རྒྱུ་དེ་རེད། ཡིན་ནའང་། ལོ་འདི་འགའི་རིང་ལ་ངས་གསར་རྩོམ་བྱས་པའི་ཟློས་གར་དུམ་ཚན་དང་འབྲས་དཀར། སྒྲ་སྙན་རྡུང་ལེན། གཞས་ཚིག་གཞས་གདངས་སྐོར་གྱི་བརྩམས་ཆོས་འགའ་རེ་ཡང་རྒྱལ་ཁབ་ཕྱི་ནང་གི་གར་སྟེགས་སམ་སྤྱི་ཚོགས་དྲ་ངོས་སུ་ཚང་མའི་མཐོང་ལམ་དུ་སྣང་བཞིན་ཡོད། དེ་དག་ཚང་མ་དོན་དངོས་ཡིན། ལོ་འདི་འདྲ་མང་པོ་ཞིག་གི་རིང་ལ། ངས་འཁྲབ་སྟོན་སྒྱུ་རྩལ་གྱི་ལས་ཀའི་ཐད་ནས་རང་ཚོད་ཀྱིས་ལས་ཀ་མི་ཉུང་བ་ཞིག་ལས། འཁྲབ་སྟོན་པ་སུ་ཞིག་ཡིན་ནའང་རིམ་གྱིས་གསར་རྩོམ་གྱི་ལས་ལ་ཞུགས་འགྲོ་བ་དེ་ཆོས་ཉིད་ཅིག་རེད། ང་ལ་མཚོན་ན་ད་ལྟ་ལས་ཞོར་དུ་གསར་རྩོམ་གྱི་ལས་ལ་ཞུགས་ནས་བརྩམས་ཆོས་འགའ་རེ་ཡོད་པ་དེ་ལ་རྒྱུ་རྐྱེན་གཉིས་ཡོད་དེ། གཅིག་ནི་རང་ཉིད་ལོ་མང་པོའི་རིང་ལ་འཁྲབ་སྟོན་སྒྱུ་རྩལ་ལས་ཀའི་ནང་ཧུར་ཐག་འབད་འབངས་བྱས་ནས་ད་ལྟ་ལས་རིགས་འདིའི་ནང་གི“ཉམས་མྱོང་རྒན་པོ”ལྟ་བུ་ཞིག་ཏུ་གྱུར་ཡོད་པ་རེད། དེ་བས་གཞས་ཚིག་གཞས་གདངས་ཀྱི་ཆེད་ལས་གསར་རྩོམ་པ་མིན་ཡང་ལས་དེ་ལ་ངང་གིས་འཇུག་འགྲོ་བ་ཞིག་རེད། གཉིས་ནི་ད་ལྟའི་དུས་རབས་ཉེར་གཅིག་པའི་ནང་ལ་སྤྱི་ཚོགས་རིག་གནས་འཚོ་བ་ཤིན་ཏུ་དར་ཆེ་བའི་སྒང་འདིར། རིག་གནས་ཁོར་ཡུག་དང་རིག་གནས་ཚོང་རའི་ནང་དུ་སྣང་ཚུལ་འདྲ་མིན་ཅི་རིགས་ཤིན་ཏུ་མགྱོགས་པའི་སྤྱི་ཚོགས་ཀྱི་འཕེལ་རྒྱས་ཁྲོད། དམངས་ཁྲོད་ཀྱི་ཉམས་ལ་གནས་པའི་སྲོལ་རྒྱུན་གཞས་ཚིག་དང་གཞས་གདངས་མང་པོ་ཞིག་གླུ་བ་གླུ་མ་མང་པོས་ཆེད་བསྒྲིགས་འོད་སྡེར་བཀྲམ་པ་བརྒྱུད་ནས་མྱུར་སྐྱོབ་ཀྱི་ནུས་པ་ཐོན་ཡོད་པ་ཀུན་གྱི་མཐོང་སྣང་དུ་གྱུར་བའི་མོད། དེ་ལ་སྲོལ་རྒྱུན་རྒྱུད་འཛིན་གྱི་ངོས་ཟུར་ནས་དོན་སྙིང་ཤིན་ཏུ་ཆེན་པོ་ལྡན་ན་ཡང་། དེ་ཙམ་གྱིས་རྒྱ་ཆེའི་བོད་རིགས་ཀྱི་ཉིན་རེར་འཕེལ་བཞིན་པའི་རིག་གནས་འཚོ་བའི་དགོས་མཁོ་བསྐང་མི་ཐུབ་པ་རེད། སྲོལ་རྒྱུན་རིག་གནས་ནི་སྲོལ་རྒྱུན་ཡིན་པ་ཙམ་ལས་དེ་ལ་དུས་རབས་ཀྱི་སྙིང་སྟོབས་དང་མ་འོངས་པའི་རྒྱང་གཟིགས་ཐད་ནས་ང་ཚོ་ལ་མཁོ་བའི་སྟོང་ཆ་དེ་བསུབ་པའི་ནུས་པ་ཡོད་མི་སྲིད། དེ་བས་སྲོལ་རྒྱུུན་རྒྱུད་འཛིན་ལ་དོ་སྣང་བྱེད་པའི་ཞོར་དུ་ང་ཚོ་ལ་དུས་རབས་ཀྱི་གོམ་སྒྲ་ཚོར་ཐུབ་ཅིང་། དུས་རབས་ཀྱི་སྙིང་སྟོབས་མཚོན་ཐུབ་པའི་གསར་རྩོམ་སྒྱུ་རྩལ་བརྩམས་ཆོས་ཡོད་དགོས་རྒྱུ་དེ་ཤིན་ཏུ་ནས་གལ་ཆེན་པོ་རེད། ད་ལྟ་གསར་རྩོམ་བརྩམས་ཆོས་གང་མང་ཞིག་མཐོང་ཐུབ་པའི་མོད། དུས་རབས་ཀྱི་འགྱུར་ཁུགས་ཀྱིས་ཕྱུག་ཅིང་སྲོལ་རྒྱུན་གྱི་ཁ་རླབས་ཐོལ་ལེ་བའི་བརྩམས་ཆོས་ནི་ཐར་ཐོར་ཙམ་རེད། དེ་ནི་གཙོ་བོ་ང་ཚོ་ལ་རིགས་ཀྱི་དུངས་པ་ཟབ་ཅིང་ཆབ་སྲིད་ཀྱི་གོ་རྟོགས་དང་ཆེད་ལས་ཀྱི་བྱང་ཚད་མཐོ་བའི་སྤྱོད་ཡོན་གཉིས་ལྡན་གྱི་གསར་རྩོམ་པ་ཉུང་བའི་མངོན་རྟགས་ཤིག་རེད། ང་རང་ཆེད་ལས་འཁྲབ་སྟོན་པ་ཞིག་ཡིན་པའི་ཆ་ནས་ནམ་རྒྱུན་གཞས་གདངས་གཞས་ཚིག་ཡག་པོ་རེ་ཨེ་སོན་ལ་བལྟས་པ་ཡིན་ཡང་། རང་གི་འདོད་ཐོག་ཏུ་ཁེལ་བའི་བརྩམས་ཆོས་ཤིག་ཧ་ལམ་རྙེད་ཁག་པོ་རེད། དེ་བས་ནམ་རྒྱུན་ཁོམ་ལོང་རེ་བྱུང་དུས་གཞས་ཚིག་དང་གཞས་གདངས་ཡག་པོ་རེ་ཨེ་འཁྱོངས་བསམ་ནས་གསར་རྩོམ་ལ་འཇུག་ཁུལ་བགྱིས་པ་ཡིན། ད་ལྟ་ལས་ཞོར་དུ་བྲིས་པའི་གཞས་ཚིག་དང་གཞས་གདངས་སུམ་ཅུ་ཙམ་ལས། ལ་ལ་ཞིག་ཅུང་ཟད་ཡག་པོ་འཁྱོངས་འདུག དེ་དག་ལས་ད་ལྟ་སྤྱི་ཚོགས་དྲ་ཐོག་སོགས་སུ་ཅུང་ཟད་རྒྱུག་ཆེ་བ་ནི། གླུ་མ་ལྷ་སྐྱིད་མས་བླངས་པའི《ཨ་མདོའི་བུ་མོ》། ང་རང་གིས་བླངས་པའི་གཅན་ཚ་རྫོང་གི་རྫོང་གླུ《གསེར་གྱི་ཁྱུང་ཆེན》དང་གཅན་ཚ་རྫོང་གཡང་མདའ་རྟགས་མའི་རྒྱལ་སྤྱིའི་མདའ་འཕེན་འགྲན་བསྡུར་གྱི་རུ་གླུ《མདའ་རྫོང་མདའ་གླུ》། ལྷ་དཀར་སྒྲོལ་མ་དང་རྒྱལ་མཚན་གཉིས་ཀྱིས་བླངས་པའི《ཨ་རོ་ཡེ》། ཚེ་རིང་དབང་མོས་བླངས་པའི《ཨ་ཇོ》། དབྱངས་བཞིའི་ཚན་སྡེབ་ཀྱིས་བླངས་པའི《མ་རྒས་པའི་སྡུག་བསྔལ་བུ་ལ་ལྕི》སོགས་རེད། དེ་དག་ལས《མ་རྒས་པའི་སྡུག་བསྔལ་བུ་ལ་ལྕི》ཟེར་བ་དེ2015ལོར་ཀྲུང་གོ་བོད་ཀྱི་རོལ་དབྱངས་དྲ་བ་དང་ཁམས་པའི་བརྙན་འཕྲིན་ཁང་གཉིས་ནས2015ལོའི་བོད་ཁམས་ཀྱི་ཆེས་མཛེས་པའི་གླུ་དབྱངས་བཅུ་སྟེ། “དྲི་ཟའི་གླུ་དབྱངས་བཅུ”ཡི་གྲས་སུ་བདམས་ཐོན་བྱུང་ནས་གཞས་ཚིག་དང་གཞས་གདངས་ཟུང་གི་གཟེངས་རྟགས་བསྩལ་བར་མ་ཟད། རྒྱལ་ཡོངས་ཀྱི་ཆེད་ལས་གཞས་གདངས་དང་གཞས་ཚིག་རྩོམ་མཁན་གྲགས་ཅན་འགའ་རེས་ཁམས་པའི་བརྙན་འཕྲིན་དང་ཀྲུང་གོའི་བོད་ཀྱི་རོལ་དབྱངས་དྲ་ངོས་བརྒྱུད་ནས་གླུ་དབྱངས་འདི་ལ་ཁས་ལེན་དང་གདེང་འཇོག་ཚད་མཐོན་པོ་གནང་འདུག
གསར་འགོད་པ།
ང་རང་རྒྱུན་པར་ཁོམ་ལོང་བྱུང་ཚེ་གཞས་ལ་ཉན་རྒྱུར་ཧ་ཅང་དགའ་པོ་ཡོད། ཁྱེད་ཀྱི་བརྩམས་ཆོས་ཆོས་ལས་ཉན་སྤྲོ་བའི་གཞས་ནི《མ་རྒས་པའི་སྡུག་བསྔལ་བུ་ལ་ལྕི》ཟེར་བ་དེ་ཡིན། གཞས་དེའི་ཚིག་དང་གདངས་གཉིས་ཀ་ཁྱེད་ཀྱིས་བརྩམས་པ་དང་། སྐབས་དེར་སྤྱི་ཚོགས་སྟེང་ཆེས་དགའ་བསུ་ཐོབ་པའི་གཞས་ཤིག་ཏུ་གྱུར་ཡོད། གཞས་ཚིག་དེ་བརྩམས་པར་རྒྱབ་ལྗོངས་གཏམ་རྒྱུད་ཅི་འདྲ་ཡོད་པ་དང་། དེ་དང་འབྲེལ་བའི་མྱོང་ཚོར་འགའ་གསུང་རོགས།
གནམ་ལྷ་ཐར།
འོ་ཡ། ལགས་སོ།། གླུ་དབྱངས《མ་རྒས་པའི་སྡུག་བསྔལ་བུ་ལ་ལྕི》ཟེར་བ་དེ་དབྱངས་བཞི་ཚན་སྡེབ་ཀྱིས་འོད་སྡེར་དུ་བཀྲམ་པ་ནས་དངོས་གནས་བོད་སྤྱི་ཚོགས་ནང་ལ་གྲགས་འགུལ་མི་ཉུང་བ་ཞིག་བཟོས་སོང་སྙམ། དོན་དམ་པར་གླུ་དབྱངས་དེ2006ལོའི་དགུན་ཁར་བདག་གིས་ཀྲུང་དབྱངས་མི་རིགས་སློབ་ཆེན་དུ་བྲིས་པ་ཞིག་ཡིན། དགུན་ཁའི་པེ་ཅིན་ནི་གྲང་ངར་ཆེ་ལ་ལྷག་རླུང་རྒྱུན་དུ་གཡུག་པ་ཞིག་ཡིན་པར་མ་ཟད། ཕ་ཡུལ་དང་བསྡུར་ཚེ་ཆུ་ཚོད་གཅིག་ཙམ་གྱི་སྔོན་ལ་ས་རུབ་འགྲོ་བ་ཞིག་ཡིན་པས། གྲོང་ཁྱེར་དེའི་ནམ་ཟླ་དང་ཁོར་ཡུག་ལ་ཤིན་ཏུ་མི་ལོབས་པ་ཞིག་བྱུང་། དེ་བས་ཉིན་རྒྱུན་ས་རུབ་ཁ་ཞིག་ལ་ཕ་ཡུལ་དྲན་ཞིང་སྒོས་སུ་ན་སོ་རྒས་པའི་དྲིན་ཆེན་མ་ལོ་ལྷག་པར་དྲན། གཟའ་སྤེན་པའི་ཉིན་ཞིག་གི་ཕྱི་དྲོ་ང་རང་གཅིག་པུ་རྣོ་སྦྲེང་ཁང་དུ་སུན་སྣང་དང་བཅས་སྡོད་དུས་ཤིག་ལ། སྒེའུ་ཁུང་ཕྱི་རོལ་ནས་ངའི་མ་ལོའི་སྐད་འདྲ་བ་ཞིག་ཐོས་བྱུང་བའི་མོད། མ་ལོ་མི་སྲིད་པ་རང་སེམས་ན་གསལ་ཡང་ལྟ་འདོད་ཀྱི་འདུན་པ་ཞིག་གིས་ཀུན་ནས་བསླངས་ཏེ་སྒེའུ་ཁུང་ནས་ཕྱི་རོལ་དུ་བལྟས་ཚེ། སྐྲ་ལོ་དུང་ལྟར་དཀར་ཞིང་ན་ཚོད་ངའི་མ་ལོ་དང་མཉམ་པའི་རྒྱ་རིགས་རྒན་མོ་ཞིག་ཚོད་མ་ཉོ་རུ་ཕྱིན་ཏེ་ཕྱིར་ཡོང་སྐབས་ཏག་ཏག་སྒེའུ་ཁུང་ཕྱི་རོལ་དེ་ན་བྱ་སྒོང་དང་སྔོ་ཚོད་བླུགས་པའི་སློ་མ་ཞིག་སར་བཞག་ནས་ངལ་གསོས་འདུག ངས་ཡང་དང་ཡང་དུ་སྒེའུ་ཁུང་ནས་ཁོ་མོར་བལྟས་པའི་མོད། ཨ་མ་རྒན་མོ་ཅུང་ཙམ་ནས་ཡར་ལངས་ཏེ་ས་ལ་བཞག་པའི་སློ་མ་བཟུང་ཞིང་དལ་བ་དལ་བུར་ཕེབས་སོང་། དེ་ནས་ངས་ནི་ཁོ་མོའི་རྒྱབ་གཟུགས་ལ་ལྟ་བཞིན་རང་གི་དྲིན་ཆེན་མ་ལོ་ལྷག་པར་དྲན་ཞིང་། ཕ་ཡུལ་གྱི་མ་ཎི་ཁང་དང་མཆོད་རྟེན་ཁ། དེ་བཞིན་གཞས་ཀའི་སྒོ་ཕྱི་ནང་སོགས་གང་ས་གང་དུ་མ་ལོ་ཇི་ལྟར་རྒྱུ་བའི་རྣམ་པ་དེ་ཡིད་ལ་གློག་བརྙན་བཞིན་དུ་ཤར་བྱུང་བས། མིག་གཉིས་ནི་མཆི་མས་བསྒྲིབས་ཏེ་རབ་རིབ་ཏུ་གྱུར། དེ་ནས་གཅིག་པུར་རྣོ་སྦྲེང་ལ་ཁེན་ཏེ་ཇ་ཡུན་ཙམ་འགོར་རྗེས། 《མ་རྒས་པའི་སྡུག་བསྔལ་བུ་ལ་ལྕི》ཟེར་བའི་གླུ་དབྱངས་འདིའི་ཚིག་དང་དབྱངས་ནི་དཀའ་ལས་དཀའ་ཚེགས་ཅི་ཡང་མེད་པར་དགོང་མོ་དེར་ཆུ་ཚོད་གཉིས་གསུམ་ཙམ་གྱི་རིང་ལ་ལེགས་འགྲུབ་བྱུང་སོང་། དེ་ལས་ང་ལ་སེམས་བསྐྱེད་ཅིག་བྱུང་བ་ནི། གསར་རྩོམ་པ་ཞིག་ཡིན་ན་འཚོ་བ་དངོས་ལ་མྱོང་རོལ་ཡོད་དགོས་པ་དང་འཚོ་བ་དངོས་ཀྱི་ནང་དུ་ཞུགས་རྒྱུ་ཤིན་ཏུ་ནས་གལ་ཆེན་པོ་རེད་དེ། ཕྱི་རོལ་བྱ་དགོས་ཀྱིས་གང་གི་ནང་སེམས་ལ་ཕོག་ཐུག་གམ་ཟུག་གཟེར་ཞིག་བསྐྱེད་མ་ཐུབ་ཚེ། ཁང་སྟོང་ནང་གི་ཅོག་ཙེ་བསྲུངས་ནས་གསར་རྩོམ་བྱེད་རྒྱུ་ཟེར་ན་དེ་ནི་གཏན་ཚིགས་དང་འགལ་ཞིང་རྒྱུ་འབྲས་དང་མི་མཐུན་པའི་ལས་ཀ་ཡན་གར་བ་ཞིག་རེད།
གསར་འགོད་པ།
རེད། འོ་ན་ལོ་གསར་བའི་ནང་དང་ཡང་ན་མ་འོངས་པར། ཁྱེད་ལ་འཁྲབ་སྟོན་དང་གཞས་གདངས་གསར་རྩོམ་གྱི་ཐད་འཆར་གཞི་ཅི་འདྲ་ཡོད།
གནམ་ལྷ་ཐར།
འོ་ལགས་སོ།། ངས་ནི་སྤྱི་པ་དང་མི་སྒེར་གང་ཞིག་ཡིན་ནའང་འདྲ། སྔོན་ཆད་བླངས་པའི་གྲུབ་འབྲས་ཙམ་ལ་ཡིད་ཚིམས་ཏེ་ཕྱིན་ཆད་ལ་འཆར་གཞི་དང་འགུལ་སྐྱོད་མེད་པར་སྡོད་པ་ནི་ཆེས་ཡིད་སྐྱོ་བའི་གནས་ཤིག་ཏུ་བགྲང་བཞིན་ཡོད། ང་ཚོ་མཚོ་སྔོན་ཞིང་ཆེན་བོད་ཀྱི་ཟློས་གར་ཚོགས་པའམ་རྨ་ལྷོ་མི་རིགས་གླུ་གར་ཚོགས་པར་མཚོན་ན། ལོ་འདི་འགའི་ནང་གསར་རྩོམ་དང་འཁྲབ་སྟོན་གང་གི་ཐད་ནས་ཀྱང་གྲུབ་འབྲས་གཡུར་དུ་ཟ་བ་བླངས་དང་ལེན་མུས་ཡིན། དེ་ལས་ང་རང་གིས་འཁྲབ་ཁྲིད་དང་མི་སྣ་གཙོ་གྲས་ཤིག་གི་འཁྲབ་འགན་ཁུར་བའི་ལོ་རྒྱུས་ཟློས་གར་ཆེན་པོ《སྲོང་བཙན་སྒམ་པོ》ལ2016དང2017ལོར་བསྟུད་མར་རྒྱལ་ཁབ་རིམ་པའི་གཟེངས་རྟགས་ཆེ་གྲས་འགའ་རག་པར་མ་ཟད། ཉིན་འགའི་སྔོན་ལ་ཡང་བསྐྱར་ཞིང་ཆེན་དྲིལ་སྒྲོག་པུའུ་ཡིས་གཙོ་སྒྲུབ་བགྱིས་པའི“གཅིན་ཅན་ལྔའི་བཟོ་སྐྲུན”གྱི་གཟེངས་རྟགས་ཐོབ། དེར་མ་ཟད་རྒྱལ་ཁབ་སྒྱུ་རྩལ་ཐེངས་རྩའི་ཁྱབ་སྤེལ་བརྗེ་རེས་མ་དངུལ་གྱི་ལས་གཞིའི་རོགས་དངུལ་ཡང་ཐོབ། དུས་མཚུངས་སུ2018ལོ་ལ་ང་རང་གིས་འཁྲབ་ཁྲིད་ཀྱི་འགན་ཁུར་ཏེ་འཁྲབ་སྦྱོང་བྱེད་འཆར་ཡོད་པའི་བོད་ཀྱི་ལྷ་སྒྲུང་ཟློས་གར《ཡིད་འཕྲོག་ལྷ་མོ》ལའང་རྒྱལ་ཁབ་སྒྱུ་རྩལ་ཐེབས་རྩའི་ལས་གཞིའི་རོགས་དངུལ་ཐོབ་པའི་གཏམ་བཟང་བསྟུད་མར་བསྒྲགས་བྱུང་བས། 2018ལོ་ནི་ང་ཚོ་ལ་མཚོན་ན་གསར་རྩོམ་དབང་འཁྲབ་སྟོན་གཉིས་ཆ་ནས་གྲུབ་འབྲས་གཡུར་དུ་ཟ་བ་ལེན་པའི་ལོ་ཞིག་ཡིན་ངེས་རེད། དེ་བས་ངས་རང་ལ་གསར་རྩོམ་གྱི་འཆར་འགོད་ཅིག་འཐེན་པ་ནི། གོང་གི་ཟློས་གར་ཆེན་མོ་དེ་གཉིས་ཀྱི་འཁྲབ་སྦྱོང་དང་འཁྲབ་སྟོན་གྱི་བྱ་བ་བཀོད་སྒྲིག་ཞིབ་ཚགས་རྒྱག་པའི་ཞོར་དུ། ཁོམ་ལོང་རེ་བྱུང་ཚེ་སྔོན་མ་ནང་བཞིན་གཞས་ཚིག་དང་གཞས་གདངས་གསར་རྩོམ་གྱི་ལས་ཀ་འདིའང་རྗེས་ལུས་མི་ཐེབས་པ་ཞིག་བྱ་རྒྱུ་དེ་ཡིན།
གསར་འགོད་པ།
མཇུག་མཐར་གནམ་ལོ་གསར་བའི་ནང་ཁྱེད་ཀྱི་སྒྱུ་རྩལ་ལམ་ཁ་སྔར་ལས་ཡངས་པའི་བཀྲ་ཤིས་སྨོན་འདུན་ཞུ།
གནམ་ལྷ་ཐར།
ཐུགས་རྗེ་ཆེ།